
ALMA  SCIENTIARUM  MATER. 


Quarto  Iduum  Martii,  anni  millesimi  trecentesimi  sexage- 
simi quinti,  RUDOLPHUS,  QUARTUS  hujus  nominis  AUSTRIAE 
DUX,  toga  et  chlamyde  aeque  clarus,  talem  literarum  et  inge- 
nuarum artium  sedem  magnificam,  quae,  ob  studiorum  omnis 
generis,  in  unum  quasi  corpus  conjunctionem,  Universitatis 
nomine  venire  solet,  in  hac  urbe  collocandam  esse  jussit,  ut 
veri,  boni,  atque  pulchri  fervido  amore,  juveniles  impleantur 
animi,  et,  apertis  cognitionum  utilium  et  praestantium  fontibus 
uberrimis,  ingeniorum  dotes,  vel  ad  generis  humani  et  reipublicae 
emolumentum,  vel  ad  vitae  privatae  commodum  et  ornatum,  in- 
formentur et  explicentur. 

Recte  SIBI  persuasum  habuit  OPTIMUS  ET  MAGNANIMUS 
PRINCEPS,  qui  Austriae  prosperitati  et  incremento  tot  modis 


prospexit,  hanc  scientiarum  unionem,  qua  altera  alterius  fructi- 
bus gaudeat,  tum  in  terris,  sceptro  SUO  subditis,  quum  etiam 
extra  imperii  confinia,  ad  mentes  erudiendas  moresque  forman- 
dos, magnam,  eamque  saluberrimam  vim  exercituram  esse. 
Ideoque  SUI  officii  arbitratus  est,  institutionem  literariam  novam, 
altis  fundamentis  munire,  ej usque  flori  et  perfectioni  exoptatae, 
magno  sumptuum  apparatu,  et  omni  favoris  genere  patrocinari; 
quo  sane  opere  praeclaro,  et  nunquam  satis  a posteris  collau- 
dando, coronae  SUAE  ducali  pretiosissimam  et  lucidissimam 
gemmam  inseruit. 

Hoc  STATORE  AUGUSTISSIMO  in  lucem  edita  Vindobo- 
nensis  Academia,  ad  reliquarum  exemplum  et  admirationem, 
gloriosae  vitae  aeram  ingressa  est,  bonorum  omnium  applausu 
adolevit,  et,  centum  ab  origine  lustris,  DEO  AUSPICE,  feliciter 
emensis,  summum  splendoris  culmen  tetigit,  quod  adversis  casibus 
quidem  obumbrari,  sed  nulla  temporum  iniquitate,  nullisve 
hominum  injuriis,  everti  aut  labefieri  potuit. 

Sive  enim  Professorum,  nunc  temporis  docentium,  clarissima 
nomina,  sive  Magistrorum  illustrium  manes,  aeternitatis  albo 
dudum  illatos,  evocem,  sive  numerosas  civium  academicorum  co- 
hortes, non  buccina  congregatas,  sed  sua  voluntate,  ab  utroque 
sole,  ad  has  Athenas  Austriacas  confluentes  percenseam,  perspi- 
cuum et  manifestum  est,  Universitatem  nostram,  tot  ingeniorum 
fertilitate  et  numero,  tot  laborum  et  vigiliarum  impensis,  tot  ce- 
dro dignissimis  eruditionis  monumentis  nobilitatam,  jam  nnlli 

secundam,  quin  etiam  optimis  et  famigeratissimis  parem  esse,  ita 
ut,  si  plurima  et  gravissima,  quae  laudis  materiem  praebent, 
dixissem,  tamen  maxima  semper  omisisse  videar. 

Antiquitatis  quidem  gloria  labentibus  annis  sponte  venit; 
famae  vero  solidam  justamque  celebritatem,  mascula  virium  con- 
tentione appetere,  eamque  improbo  labore  tueri  oportet. 

Haec  mea  verba  de  omnibus  scientiis  valent,  quae,  con- 
sueto more,  Universitatibus  tractandae  et  propagandae  commissae 
sunt,  maxime  vero  de  iis  dicta  sint,  quae  medicinae  ambitum 
constituunt.  Schola  medica  enim  Vindobonensis  prima  erat,  quae 
opinionum  et  sophismatum  vana  commenta  fastidire,  venera- 
tos per  longam  saeculorum  seriem  errores  explodere,  auctoritatis 
obsoletae  jugum  excutere , et  divi  B a c o n i s Verulamii  sen- 
tentiam auream : „non  fingendum  aut  excogitandum , sed  invenien- 
dum, quid  natura  fcicicd  atque  ferat“,  supremum  medicinae  re- 
formandae canonem  proclamare  ausa  fuit.  Inde  nomen  ejus 
longe  lateque  usque  adeo  eminet,  ut,  sive  abditas  morborum 
causas,  per  anatomen  indagatas  et  propalatas,  sive  felicissi- 
mos curationis  eventus,  animo  reputem,  jam  nihil  propemodum 
sit,  quod  aliis  invideat,  quibus  potius,  unanimi  medicorum  om- 
nium suffragio,  gloriae  et  frequentiae  palmam  jam  dudum  prae- 
ripuit. 

Plura  non  dico,  ne,  praedicatione  nimia,  soli  lumen  addere 
videar,  aut  fluctibus  Icariis  stillam  muriae.  Justa  rerum  aestu- 
matrix:  aequitas,  facile  mihi  concedet,  me,  hoc  testimonio,  non 


plus  amori  et  obsequio,  quam  veritati  dedisse.  Osteutatiouis  cau- 
sam aeque  procul  liabeo,  quam  suspectam,  et  cordato  viro  per- 
osam, adulatoris  gloriolam. 

Quae  quum  ita  sint,  non  sine  summo  pietatis  et  laetitiae  sensu, 
festum  diem  illuxisse  Vindobona  plaudit,  qui,  ante  hos  quingentos 
annos,  nascentem  nostram  vidit  Universitatem,  et  cujus  auspica- 
tissimum reditum,  non  tacita  veneratione  prosequi,  sed  publica 
exsultatione  celebrare,  omnes,  quotquot  sunt,  Musarum  cultores 
et  fautores,  nobilissimo  animi  impetu  commoventur. 

Quanto  majus  vero  gaudium,  ex  hisce  natalitiis  saecularibus, 
quinto  recurrentibus,  iis  esse  debet,  qui  in  hoc  velut  Minervae 
gremio,  literarum  amorem  haurire,  bonarum  artium  studium  per- 
colere, mentemque  optimis  et  honestissimis  praeceptis  imbuere 
potuerunt.  Ad  quos,  quum  ego  quoque  pertineam,  nemo  mihi 
vitio  vertet,  me,  in  tanta  universi  orbis  literati  jubilatione,  op- 
tantibus et  vota  nuncupantibus  cunctis,  socium  et  participem 
accedere,  meamque  sinceri  cultus  symbolam,  tenuem  et  mode- 
stam, Tibi,  ALMA  MATER,  summa,  qua  filium  decet  reverentia, 
praesentare. 

Tu  enim  me,  ab  ineunte  aetate,  amicis  ulnis  excepisti,  et  dul- 
cissimo matris  sinu  nutriisti;  Tu  juvenis  pectori  sacram  illam 
veritatis  investigandae  flammam  ingenerasti,  qua  senescentis  ad- 
huc viri  praecordia  calent ; Tu  denique , ne  quid  diuturnae  Tuae 
erga  me  gratiae  desit,  hoc  demum  anno  solenni,  summae  digni- 
tatis academicae  fasces  gerendos  mihi  demandasti. 

Pro  tot,  quibus  me  cumulasti,  beneficiis  et  honoribus,  phale- 
rata solum  verborum  pompa,  calamum  meum  implere  nolens,  haec 
Salamandrae  giganteae  spolia,  ex  ultima  Orientis  Thule  petita, 
Tibi  sacra  constituo,  simulque  instans  precor,  ut,  praesentes  meos, 
qualescumque  conatus,  aequi  bonique  facere  Tibi  placeat.  Anato- 
mica sunt,  quae  Tuo  nomini  inscribo,  praetereaque  nihil.  Scio 
enim,  me  meo  pede  metiri. 

Si  levidense  meum  donarium,  auspiciis  Tuis  haud  omnino  in- 
dignum existimaveris,  signo  mihi  erit,  me  arenam,  quam  triginta 
abhinc  annis  ingressus  sum,  non  sine  fructu  calcasse.  Si  vero,  in 
tanti  erga  Te  affectus  monumento  edendo,  inops  pauperque  mea 
penna  defecerit,  Tuam  erga' me  benevolentiam  rogatam  volo,  ut 
non  muneris  exiguitatem,  sed  donantis  animum  respicias,  quem 
Tibi  non  jam  primum  dedico,  quippe  qui  totus  Tuus  est,  eritque, 
dum  spiritus  hos  reget  artus.  Majora  non  optabis,  quam  vires, 
voluntati  impares,  praestare  possunt.  Namque  Jovi,  Optimo 
Maximo,  non  solum  taurorum  hecatombe  cruentatae  arae,  et  thure 
Sabaeo  nebulata  templa  placuerunt,  verum  ea  quoque  sacrificia 
grata  fuisse  legimus,  quibus  fructuum  primitias,  molamque  salsam, 
pie  obtulit,  priscae  gentis  religio. 

Yale,  ALMA  MATEli,  atque  DILECTISSIMA,  et,  quod  hac- 
tenus mihi  fuisti,  dulce  decus  et  praesidium  meum,  in  posterum 
quoque  esse  perge. 

SUPREMUS  RERUM  ARBITER,  quod  faustum,  felix, 
fortunatumque  sit,  in  nova  vitae  epocha,  quae  hoc  jubilaeo  inau- 

guratur,  Tibi  evenire  jubeat,  consilia  Tua  ad  patriae  et  civium 
salutem  promovendam  dirigat,  rem  Tuam  sartam  tectamque  servet, 
eamque  liberalioribus  indies  institutis  augeat,  ut,  (si  AUGU- 
STISSIMI CONDITORIS  egregia  verba,  mea  facere  licet),  sub  um- 
bra alarum  Tuarum,  intemerata  vigeat  cum  virtute  sapientia, 
crescat  respublica,  et,  qua  late  patet  Austriae  imperium,  lux  ful- 
geat justitiae  et  veritatis. 

Vindobonae,  pridie  Nonarum  Januarii, 

LIBER  PRIMUS. 

PROLEGOMENA  ZOOLOGICA. 

§.  1.  Ingressus  operis. 

Anno  Domini  MDXLIII,  Lusitani,  quorum  audaces  carinae  tot 
ignota  sulcabant  aequora,  primi  in  Colchidem  Japonicam  pedem  intule- 
runt, ibidemque  religionis  nostrae  Christianae  pharum  accenderunt, 
eheu!  brevi  post,  tot  martyrum  sanguine  exstinguendum. 

Quum  enim  liberae  mercaturae  jure,  a Japonibus  ipsis  concesso,  non 
contenti,  regiminis  politici  subversoribus  auxiliares  praebuissent  manus, 
centum  a prima  invasione  annis,  bellicosa  et  crudelis  Cipangorum  natio 
(ut  Marco  Polo  audit),  non  solum  Christianos  omnes  indigenas  ferocis- 
simis laniatibus  exterminavit,  verum  etiam,  occlusis  imperii  finibus  et  em- 
poriis, patriam  suam  ab  exterorum  cultura,  qualem  mercatores  intelligunt, 
ab  hostium  armis , ab  hospitum  vitiis , fraudibus  et  insidiis,  salvam  et  in- 
columem conservare  decrevit.  - 

Ex  eo  inde  tempore  Japonia,  finitimarum  regionum,  quin  totius  orbis, 
sponte  carens  consortio,  omnium  peregrinarum  gentium  communionem 
et  accessum  pertinaciter  repudiavit.  Solum  Batavi,  ad  qualemcumque 
ignominiam  ferendam , auri  sacra  fame  parati,  mercandi  et  negotiandi 

libertatem,  duris  conditionibus  limitatam,  obtinuerunt,  et  toto  penitus  di- 
visos orbe  Japones,  classibus  suis  mercatoriis  per  plus  quam  bis  centum 
annos  felicissimo  cum  successu  visitarunt.  Affluxum  rerum  et  mercium 
plurimarum,  quae  minus  ad  vitae  necessitatem,  quam  ad  commoditatem  et 
splendorem  faciunt,  inde  ad  nos  quidem  pertulerunt,  naturae  vero  objecta, 
quae  1 iteratis  solummodo  hominibus,  quam  maxime  vero  anatomicis  dilecta 
et  pretiosa  esse  consuescunt,  prorsus  neglexerunt. 

Itaque  profecto  non  esset,  ut  de  historiae  naturalis  Japoniae  co- 
gnitione multum  gloriemur,  nisi  tertio  hujus  seculi  decennio,  Praeclarus 
et  Celeberrimus  Philippus  Franciscus  de  Siebold,  plurimis  meritis 
cumulatissimus  Japoniae  Linnaeus,  hanc  lacunam  expleverit.  Inter  varia 
artis  spectacula  et  naturae  prodigia  , quae  indefessus  vir,  post  longam  in 
Japonia  moram,  summis  laborum  impensis,  et  totius  orbis  literati  ap- 
plausu, in  patriam  retulit,  monstrum  horrendum,  informe,  ingens,  cui  Sala- 
mcmdrae  maximae  nomen  Schlegelius  imposuit,  primum  certe  tenet 
locum. 

Atrox,  turpe,  et  immane  animal,  quod,  quum  incrementi  acmen 
tetigerit,  trium  pedum  et  quod  excedit  longitudinem,  et  surae  virilis  car- 
nosae ambitum  aequat,  montosas  regiones  insulae  Nipon  (quae  Latinis: 
fulcrum  solis  audiret)  inhabitat.  Si  indigenarum  verbis  fidem  habere 
vellemus,  montes,  quibus  Suzuga  jama  et  Okudf  nomen  est,  et  quorum 
cacumina  ad  quatuor,  imo  quinque  millium  pedum  altitudinem  efferuntur, 
loca  sunt,  quae  hoc  nostrum  portentum  alunt.  Aquarum  stagna,  quae 
Jupiter  pluvius  in  montium  ignivomorum  exustis  crateribus  colligit,  et 
fluminum  in  hisce  Japoniae  Alpibus  exorientium  fontes  non  unice  amans, 
coenosos  quoque  humidosque  recessus,  vel  limosas  et  caligantes  inter  saxa 
hiantia  latebras  quaerit,  noctis  quoque  tempore  ex  latibulis  prodire,  et 
per  herbosa  plana  spatiari  fertur.  Japonibus  Gei-Gio,  vel  etiam  San-sjo- 
mco,  vocatur,  quibus  verbis  piscem  montes  incolentem  designant.  Piscem 


enim  revera  esse  sibi  fingunt,  Siluro  (Na-ma-sn)  cognatum,  cui  vero  pin- 
narum loco,  manus  pedesque  noverca  natura  datos  voluit. 

Quae  a credula,  inculta,  et  prodigiorum  avida  gente,  de  hujus  Sala- 
manclrae  giganteae  vita  et  moribus,  de  insigni  reproductionis  vigore,  quo 
ipsae  extremitates  truncatae  renascantur,  de  voce  lugubri,  infantis  vagitum 
imitante,  et  hujus  farinae  sexcentis  aliis  consuetim  narrantur,  ad  nugas 
referenda,  silentio  praetereo.  Id  solum  monuisse  juvabit,  in  ipsa  sua  patria 
animal  rarum  esse,  et  ob  vires  medicatas,  quae  ipsi  adscribuntur,  magno 
pretio  venum  haberi.  Ad  morborum  febrilium  contagiosorum  prophy- 
laxim,  nec  non  ad  dyspepsiae  et  phthiseos  pulmonalis  curam,  a medicis 
Japonibus  in  usum  vocatur,  qui  juscula  carnis,  vel  ipsam  carnem  coctam, 
aegris  propinare  solent,  quorum  crumena  satis  ampla  est,  ut  duodecim 
usque  viginti  quatuor  florenorum  impensam  ferre  possit.  Hoc  quoque 
pretio  ea  specimina  semiadulta  constiterunt,  quae  in  urbibus  Ohosaka  et 
Mijako  coempta,  et  Europam  delata  fuerunt,  ubi  quinque  abhinc  annis, 
florenis  quadringentis  venalia  erant,  nunc  vero  temporis  triplo  minori 
pretio  constant.  Quod  ad  manus  meas  pervenit,  splendidum  et  exoletum 
exemplar,  a meritissimo  erpetologo  Hamburgensi,  J.  G.  Fischer,  anno 
praeterito  ducentorum  florenorum  pondere  obtinui. 

Rumor  fert,  in  iis  imperii  Chinensis  provinciis,  quae  inter  trigesimum 
quartum  et  trigesimum  sextum  latitudinis  septemtrionalis  gradum  versus 
orientem  sitae  sunt,  idem  vel  simile  saltem  animal,  notum  esse,  de  quo 
vocabularium  chinense,  a Cl.  de  Gu ignes  Parisiis  editum,  pag.  895,  se- 
quentia habet:  „ quidam  piscis,  Ny-yu,  octo  vel  novem  cubitis  lon- 
gus, corpore  anguillae  similis,  cum  quatuor  pedibus,  quorum 
anteriores  simiae,  posteriores  vero  canis  pedibus  similes,  vocem 
edit  infantis  lugentis,"  etc. 

Nemo,  cui  sanum  synciput  est,  mecum  dubitare  poterit,  lexico- 
graphum,  qui  de  fabula  susurrare  audiit,  non  ad  autoptas  pertinere.  An- 
ticyram eat,  qui  talia  crederet  Judaeus  Apella. 

§.  2.  Primus  de  Cryptobrancho  scriptor. 


Quum  primum  ad  anatomiam  Salamandrae  Japonicae  exarandam 
me  accinxerim,  auctorum  exterorum,  qui  eandem  incudem  tuderunt,  opera, 
consulere  oportuit.  Facilis  brevisque  hic  labor  erat.  Animalis  enim  novi 
pretiosa  raritas,  zoologorum  magis  curiositatem,  quam  anatomicorum 
industriam  allicuit.  Zoologi  talia  museorum  cimelia,  integra  et  intacta 
conservare,  anatomici  vero  persecare,  et  partium  internarum  mysteria 
revelare  amant,  forma  et  habitu  externo  plerumque  neglectis  vel  pauci 
habitis.  Unica  itaque  exemplaria,  in  museis  zoologi  cis  asservata,  cultri 
anatomici  aciem  vix  unquam  experiuntur,  quae  tunc  demum  adhiberi 
solet,  ubi  plura  specimina  praesto  essent,  quorum  unum  alteriunve,  tam- 
quam victima  scalpellis  nostris  caedenda,  anatomiae  aegre  conceditur. 

Primus1),  qui  et  viva,  et  alcohole  conservata  hujus  Salamandrae  spe- 
cimina, a Siebold  Lugdunum  Batavorum  delata,  curate  investigavit, 
Henricus  Schlegel  erat,  musei  zoologici  Lugdunensis  celebris  antistes. 
Formam  et  figuram  animalis  tum  juvenis  tum  adulti,  nec  non  ejusdem 
sceleton,  in  Faunae  Japonicae  Reptilibus 2)  classico  calamo  breviter  stric- 
timque  descripsit,  locum,  quem  in  systemate  tenere  debeat,  penes  Sala- 
mandras 3)  assignavit,  propinguae  cognationis  gradum,  qui  inter  Sala- 
mandram  Japonicam  et  Scheuchzeri  ,hominem  diluvii  teste m “ 
intercedit,  indigitavit,  et  concisum  pressumque  in  anatomicis  sermonem, 
tabularum  ad  vivum  expressarum  adjectione  ornavit  et  locupletavit. 

Hujus  operis  eximii  paginas,  osteologiae  dicatas,  pervolvens,  primum 
in  animum  mihi  incurrit,  hanc  materiem,  imprimis  quae  articulationum, 
in  siccis  praeparatis  misere  contabescentium,  structuram,  et  ossis  hyoidei 
apparatum  attinet,  oblata  occasione  latius  et  uberius  pertractare,  eaque 
supplere,  quae  a viro  laudato,  stylo  nimis  fugaci  scripta  et  delineata  fuisse 
mihi  videbantur. 

Sceletogramma,  ab  Hermanno  Burmeister,  libro  suo  cie  historia 
creationis  insertum4),  figurae  Schlegelianae  mera  imitatio  est,  adjectis  totius 
corporis  extremis  lineis. 

')  Clarissimi  Engelberti  Kampfer  historiam  Japouiae  legendo  percurrens,  ta- 
bulae decimae  tertiae  figura  secunda , primo  intuitu  pro  Salamandra  mihi  imposuit, 
quem  vero  errorem  ipsa  auctoris  verba  brevi  dissiparunt.  (Tom.  I.  pag.  120.) 

2)  Lugd.  Bat.  1838,  pag.  127,  seqq. 

3)  C.T.  Temmingk  (in  Faunae  Japonicae  prooemio)  ad  Tritones  relegandum  voluit, 

4)  Geschichte  der  Schopfung.  6.  Aufl.  Leipz.  1856,  pag.  460. 


§.  3.  Auctores  reliqui. 

Celeberrimus  zoologiae  in  Academia  Lugdunensi  Professor,  J.  van 

o o 

der  H oeven,  Salamandram  Japonicam , a Tritonibus  et  Salamandris  ex- 
cludendam, ejusdem  cum  Menopomate  Alleglianiensi  Harl.1)  stirpis  esse, 
optimis  rationibus  anatomicis  comprobavit2),  simulque  Cryptobranchi 
nomine  insigniendam  voluit,  quod  quidem  nomen,  jam  aF.  S.  Leuckart3) 
Menopomati  impositum  fuit,  nostro  tamen  animali  haud  merito  convenire 
potest,  quum  non  cum  branchiis  absconditis,  sed  plane  absentibus  rem 
habeamus.  Si  enim  nomen  genericum  a branchiarum  statu  deducendum 
esset,  Salamandra  nostra  Abranchus  audire  deberet4). 

Duobus  annis  post,  ejusdem  auctoris  concisus  tractatus  anatomico- 
zoologicus,  in  Annalibus  Musei  Argentoratensis  in  publicum  prodiit5),  per 
quem  Cryptobranchi  Japonici  cum  Menopomate  Americano  affinitas,  tanto 
argumentorum  pondere  vindicata  fuit,  ut  nullae  amplius  circa  hanc  quae- 
stionem lites  moveri  possent. 

Illustrissimus  et  Magnificus  Princeps  de  Canino,  J.  J.  Tschudi, 
et  C.  Dum^ril,  ingenia  sua  in  hospitis  Japonici  titulis  novis  inveniendis 
exercuerunt,  quorum  subinde  triadem  accepimus,  ex  qua,  cui  libet,  de- 
lectum faciat.  Priori  enim  Sieboldiam 6),  alteri  Megcdobatrachum 7),  tertio 


ineptum,  et  a graeca  etymologia  alienum  nomen:  Tritomegcis 8),  debemus, 
quod  rectius  Megcdotriton  audiret.  Non  semper  verum  est,  quod  comoe- 
dorum Galliae  princeps,  facete  dixit:  „ avecdu  Grec,  on  a toujours  rcdson.u 

Quae  per  Celeberrimi  I).  F.  Weinland  commentariolum9)  de  Sala- 
mandrci  Japonica  promulgata  fuerunt,  anatomica  non  sunt,  sed  parcas 
continent  observationes,  quae  in  horto  zoologico  Francofurtensi  circa  vivi 
animalis  mores,  imprimis  circa  modum,  quo  praedam  corripit,  institutae 
fuerunt. 

Nonnullae,  a Clarissimo  Hermanno  Stannio,  Zootomiae  amphi- 
biorum10) appositae  annotationes,  osteologiam  et  splanchnologiam  spec- 
tantes, testari  mihi  videntur,  eas  non  ex  aliorum  scriptis  mutuatas,  sed 
ex  dissectione  ipsa  profectas  fuisse. 

De  Cryptobranchi  corpusculis  sanguineis  praegrandibus  J.  van  der 
Hoeven11)  et  Harting12)  egerunt.  Longitudinem  latitudinem 

y30)5nnn.  invenerunt.  Anglus  auctor,  E.  Crisp13),  nuperrime  affirmavit, 
longitudinem  horum  corpusculorum  sese  ad  latitudinem  habere,  uti 
Ycoo : Viooo-  Examen  siccorum  speciminum,  quae  a societate,  Giessis  Has- 
sifteis,  objectis  microscopicis  permutandis,  constituta,  obtinui,  me  edocuit, 
mensuras  priores  magis  veritati  consentaneas  esse. 

Ob  fontium  literariorum  modo  indicatorum  parcitatem , Crypto- 
branchi anatomia  tantum  ab  exoptato  perfectionis  gradu  abest,  ut  manca 
potius  ac  vix  inchoata  dici  mereatur.  Non  alienum  itaque  a proposito 
putavi,  meum  quoque  xeniolum  ad  opus  perficiendum  contribuere,  et 
varias  observationes,  ex  speciminis  optime  conservati  sectione  et  injec- 
tione repetitas,  sub  hujus  diatribes  forma,  anatomicorum  suffragiis  com- 
mittere. Ex  literis,  a Cl.  J.  G.  Fischer  ad  me  datis,  compertum  habui, 
hunc  quoque  virum,  Neurologiam  et  Myologiam  Salamandrae  Japonicae 
proximo  tempore  editurum  esse.  — Non  adeo  mihi  Suffenus  sum,  ut  non 
intelligam,  crudiores  laboris  mei  fructus,  suis  laborare  mendis.  Etsi  pauca, 


mea  tamen  sunt,  quae  Lectoribus  trado.  Alienae  enim  segeti  furtivam 
falcem  immittere,  turpe  et  inhonestum  esse  existimo. 

*)  Annals  of  the  Museum  ofNat.  Hist.  of  New-York.  Yol.  I.  Part.  2.  1825,  Pl.  XVII. 

2)  J.  v.  d.  H oeven  en  H.  W.  Fri  ese,  Tijdschrift  voor  Nat.  Gesch.  en  Physiol. 
1837 — 1838,  Tom.  IV.  pag.  373,  seqq. 

3)  Cryptobranclius  salamandroides.  Isis,  1821,  pag.  257. 

4)  Abranchi  nomen  vero  non  solum  Salamandrae  Japonicae,  verum  etiam  om- 
nibus Batrachiis  urodelis,  myctoderis  et  derotretis,  aptum  foret,  et  reapse,  Alenopo- 
mafi  ab  Harlano  impositum  fuit  (Spencer  F.  Baird,  Bevision  of  the  North- 
Amer.  Tailed  Batraclda , etc.  in  tlie  Journal  of  the  Acad.  of  Nat.  Sciences  of  Phila- 
delphia, Oct.  1849,  Yol.  I.  2.  Series,  pag.  289). 

s)  J.  v.  d.  Hoeyen,  sur  un  grand  reptile  du  Japon , etc.  Mem.  de  la  Societe  du 
Musee  d’histoire  nat.  de  Strasbourg.  Tome  III.  1840,  pag.  7,  seqq. 

G)  C.  L.  Bonaparte,  Principe  di  C a n i n o e Musignano,  Iconographia  della 
fauna  Italica,  Tomo  II.  Amfibi,  pag.  131. 

7)  J.  J.  Tschudi,  Classification  der  Batrachier,  etc.  Neuchatel,  1838,  pag.  9(3. 

8)  C.  Dumeril,  Erpetologie  gen.  T.  IX.  Paris,  1854,  pag.  163. 

9)  Der  zool.  Garten.  Frankfurt  a.  M.  1863,  N.  7. 

I0)  Handbuch  der  Zootomie,  2.  Thl.  2.  Heft.  Anatomie  der  Amphibien,  Berlin,  1856. 

n)  Tijdschrift  voor  Nat.  Gesch.  en  Physiol.  T.  VIII.  pag.  2 70. 

12)  Note  sur  les  corpuscules  sanguins  du  Cryptobranclius  Japonicus.  Verslagen  en 
Mededeelingen  der  kon.  Akad.  van  AVetenschappen.  Afdeeling Natuurkmrde.  A II.  1858. 
pag.  368  — 372. 

13)  Proceedings  of  the  Zool.  Society  of  London,  Part  XXVIII.  1860,  pag.  204. 


§.4.  Scriptores  Batavi  novissimi. 

Opusculo  meo  ad  coronidem  perducto,  officiosa  voluntate  amici  mei, 
Professoris  Eduardi  Suess,  compertum  habui,  novum  de  Cryptobranclio 
tractatum  anatomicum,  in  Actis  Societatis  scientiarum  Harlemensis,  modo 
in  lucem  prodiisse1). 

Rem  novam  et  inopinatam  revera  aequo  animo  ferre  non  potui. 
Nulla  enim  magis  acerba  est,  quam  temporis,  labori  irrito  impensi,  jactura. 
Avida  manu  libium  mihi  transmissum  pervolvens,  brevi  perspexi,  multa 


omnino  in  opusculo  meo  contineri,  quae,  quum  a triumviris  Batavis 
dilucide  expedita  et  explanata  essent2),  iterum  recoquere  et  quasi  ruminare, 
superfluum  foret,  alia  vero,  eaque  non  pauca  superesse,  quae,  ut  lnc 
legantur,  digna  milii  videbantur.  Sero  venienti,  consumpta  ab  aliis  pulte, 
pateram  saltem  1 ambisse  juvabit. 

Si  ergo  liber  meus,  ad  hanc  modestam  spicilegii  formam  reductus, 
minus  tumet,  minori  quoque  taedio  legentibus  erit.  Si  vero  nova  quaedam 
et  scitu  digna  adhuc  continet,  brevitatem  sermonis  ornamento  magis  quam 
vitio  ipsi  esse,  quivis  aequus  rerum  arbiter  concedet.  Qui  in  posterum 
ejusdem  animalis  examini  anatomico  operam  dabunt,  iis  profecto  nulla 
praeclusa  est  occasio,  laborem  meum  novis  adjectionibus  augendi,  vel 
etiam  corrigendi  et  emendandi,  si  solida  ratione  id  fieri  posse  et  debere 
videatur. 

')  J.  J.  Schmidt,  J.  Goddart,  en  J.  van  der  Hoeven  jun.  Aanteekeningen.  over 
de  Anatomie  van  den  Cryptobranchus  Japonicus.  Natu urkun d i ge  Verhandelingen  van  de 
Holi.  Maatschappij  der  Wetenschappen  te  Haarlem.  19.  deel.  1.  stuck.  1862.  Horum 
virorum  primus  splanchnologiam,  secundus  myologiam , tertius  neurologiam  Crypto- 
branchi  pertractavit. 

2)  Quae  ossa  attinent,  sternum,  carpum,  atque  tarsum,  a Schlegelio  praetervisa 
commemorant,  nec  non  singularem  illam  anomaliam  pelvis  describunt,  ubi  ossa  ilei 
non  ab  unius  vertebrae  sacralis  pleurapophysibus  pendent,  sed  a duarum  vertebrarum 
oppositis  processibus  feruntur,  qua  de  re,  aCl.  Schultze  in  Tritone  cristato  primum 
visa  (Meckel’s  Arcliiv,  Bd.  IV.  pag.  39  7),  serius  a Cl.  C.  May  er  in  Menopomate  Al- 
leghaniensi  observata  (Analekten  fur  vergleichende  Anatomie,  Bonn,  1835,  pag.  78),  et 
in  multis  reptilibus  a me  descripta,  alio  loco  fusius  egi,  eamque  assi  mi  lationis  ver- 
tebrarum nomine  insignivi  (Ueber  Wirbelassimilation  bei  Amphibien,  in  den 
Sitzungsberichten  der  kais.  Academie,  49.  Bd.,  1864.)  Organorum  locomotioni  inser- 
vientium, et  panniculi  carnosi  subcutanei  apparatum,  perfunctorie  exhibuerunt.  Muscu- 
los vero  faucium,  ossis  hyoidei , laryngis  et  maxillae,  majori  diligentia  absolverunt. 
Quae  de  organis  uro-genitalibus  masculinis  habent , nobis  praeplacuerunt.  Cordis 
vasorumque  injectionem  a Batavis  auctoribus  in  animalis  cadavere  recenti  non  institu- 
tam fuisse,  oppido  doluimus,  quippe  quae  plura  et  meliora  ad  angiologiam  comparatam 
locupletandam  in  lucem  produxisset,  quam  in  specimine  alcohole  indurato  invenire 
mihi  licuit.  Quae  de  cerebro  nervorumque  origine  in  medium  proferuntur,  grate 

accepimus,  bene  conscii,  quantum  viris  hisce  debeamus,  qui  sceleti  integri  posses- 
sionem , cerebro  ex  arce  ossea  enucleando  posthabuerunt.  Nemo  sane  est,  qui  errores 
subreptitios  , passim  occurrentes , justo  severiori  judicio  castigabit. 


§.  5.  Descriptio  speciminis  nostri. 

Cryptobranchi  Japonici  exemplar  adultum,  cujus  possessione  gaudeo, 
duorum  pedum  et  dimidii  longitudinem  attigit.  Circuitus,  in  ventris  medio, 
filo  captus,  undecim  pollicum  erat.  In  vivo  et  vegeto  animali  certe  am- 
plior erit,  quam  in  cadavere  deprehendimus,  cujus  corpus,  quum  in  spiritu 
vini  concentrato  conservatum  fuerit,  in  ambitum  minorem  corrugatum  et 
contractum  fuit. 

Horridus  animalis  aspectus,  idem  plane  ac  M&nopornaMs  est,  cujus 
vero  maxima  specimina,  duorum  pedum  mensuram  exsuperare,  nunquam 
visa  sunt. 

Caput  largum,  depressum,  antice  rotundatum,  in  rostri  media  regione 
molli  tubere,  in  quo  nares  hiant,  quippiam  prominet.  Narium  aperturae 
octo  lineas  ab  invicem  distant,  a margine  mandibulae  vix  duas  lineas 
absunt,  virgulae  formam  aemulant,  et,  pro  magnitudine  capitis,  angustae 
dici  merentur.  In  vivis,  nares  orbiculares  esse,  Schlegelius  affirmat. 

Apertura  oris,  diductis  maxillis,  rictum  spatiosum  offert,  cujus  labia 
parum  tumidula,  et  a gingivis  haud  dignoscenda,  versus  angulum  oris, 
uti  etiam  in  Menopomate  videre  licet,  lobata  et  pendula  evadunt. 

Oculi  minimi,  palpebrarum  valvis  carentes,  et  cutis  plagula  pellucida 
obtecti,  ad  augendam  vultus  trucis  ferociam  plurimum  conferunt.  Diameter 
eorum  lineam  non  excedit.  Iris  bruneo-pallida,  cum  nitore  argentaceo, 
— pupilla  rotunda,  immobilis,  atra. 

In  gutture  nec  rimae  branchialis  transversae  vestigium,  quale  in 
Salamanclris  et  Tritonibus  exstat,  nec  foramen  laterale  respiratorium, 
quod  in  Menopomate  et  Ampliiumate  satis  patulum  cernitur,  superest. 


Crassus  et  informis  venter  quatuor  extremitatibus  instructus  est, 
quae  tamen  tanto  corporis  oneri  ferendo  tunc  solummodo  pares  esse  pos- 
sunt, si  animal,  in  stagnorum  fundo  prorepens,  ex  lege  physica  notissima, 
magnam  ponderis  diminutionem  subit. 

Ex  aqua  in  terram  lmmidam  translatum  animal,  aegre  movetur, 
vestigia  manuum  pediunque,  profunda  et  circumscripta,  in  udo  solo  non 
relinquit,  sed  toto  corpore  humum  verrens,  eidem  sulcum  informem  im- 
primit. Inde  sequitur,  vestigia  pedum,  quae,  saxis  arenaceis  Hildburg- 
hausicis  impressa,  a geologis  mirantur,  et  Salamandrae  antediluvianae 
ascribuntur,  aliam  agnoscere  originem,  uti  jam  H.  Schlegelius  acute 
suspicatus  est. 

Plica  cutanea,  quae  a caudae  latere  ad  extremum  pedem  protenditur, 
aliaque  multo  minor  plica,  a regione  postica  humeri  ad  cubitum  directa, 
natatui  vix  ac  ne  vix  quidem  prodesse  possunt,  dum  Cryptobranchus 
procul  dubio,  Tritonum  more,  solo  caudae  remigio  corpus  suum  sub  aquis 
propellat,  extremitatibus  ad  corporis  latera  applicatis  et  otiosis.  Consi- 
milem plicam  in  Menopomate  etiam  observandi  locus  datur.  Tertiam 
quoque  in  utroque  animalium  genere  reperio  corii  plicam,  quae  satis  lata, 
tumida,  et  undulato  margine  crispa,  a collo  utrimque  ad  caudae  prin- 
cipium excurrit,  et,  quum  adultorum  individuorum  praerogativa  sit,  in 
exemplaribus  origini  propioribus  (qualia  in  Faunae  Japonicae  Reptilibus 
delineata  visuntur1),  nondum  in  conspectum  prodiit. 

Digiti  manuum  quatuor,  et  quinque  pedum,  in  juniori  individuo 
fissuris  profundioribus  sejuncti,  in  adulto  plicis  interdigitalibus  cutaneis 
invicem  adeo  adstringuntur,  ut  quasi  mutuo  confluant,  et  tuberculis  ru- 
dioribus magis  quam  digitis  similes  evadant.  At  enim  vero  sola  ultima 
phalanx  ossea,  cum  aliqua  parte  secundae,  integumento  amicta,  libera 
effertur,  reliquis  sub  palmae  corio  absconditis  et  velut  retractis. 

In  Menopomate  adulto  longitudinem  digitorum  majorem  observo. 
Namque  ultima  et  penultima  phalanx,  osseum  digiti  longioris  fundamen- 

tum  constituit.  ■ — Aliud  etiam,  et  zoologis  forsan  non  spernendum  Me- 
nopomatis  signum  accedit,  quod  in  „ digitis  alatisu  consistere,  complurium 
speciminum,  tum  in  mea  collectione  privata,  tum  in  thesauris  Musei  publici 
repositorum,  attenta  inspectio  confirmavit.  Membrorum  anteriorum  digitus 
minimus  nimirum,  quandoque  etiam  tertius,  margini  ulnari  plicam  cu- 
taneam adnexam  ferunt,  quae,  neque  crispa,  neque  circinata,  sed  recta 
atque  plana,  et  in  acutam  aciem  desinens,  ad  apicem  usque  producitur, 
alam  referens,  digiti  latitudinem  triplo  augentem.  Digiti  minimi  alam, 
etiam  per  latus  antibrachii  ulnare,  ad  cubitum  continuari  accidit.  Mem- 
brorum posteriorum  digitos  omnes,  excepto  halluce,  simili  plica  cutanea 
dilatatos  video2). 

Apex  digitorum  Cryptobranchi,  nec  non  thenar  pollicis  et  hallucis,  ob 
frequentem  ad  aspera  saxa  in  vadis  glareosis  attritum,  callosam  duritiem 
induunt,  et  colore  pallescente  a reliqua  cute  ambiente  differunt. 

Anus,  glabro  limbo  circumscriptum  foramen  est,  figurae  ovalis,  cui 
digitum  facile  inserueris.  In  Menopomate  femina,  apertura  ani  ejusdem 
plane  figurae  est;  in  mare  vero,  crenato  margine  circumseptam  invenio. 

Cauda  crassa,  compressa,  carnosa,  tertiam  partem  longitudinis  totius 
corporis  efficit.  Demi  adinstar  plana,  tamen  satis  musculosae  carnis  ei 
inest,  ut,  ictu  suo  undas  vehementer  feriens,  pro  motus  celeris  validissimo 
instrumento  inservire  possit.  Jos.  Nic.  Laurenti,  saeculo  abhinc,  recte 
dixit,  caudam  compressam,  reptilium  aquatilium  characterem  esse3). 

Cutis  densae  et  coriaceae  aspectus,  in  animali  adulto  alius,  ac  in  ju- 
venco est.  Priori  bruneo-fuscum  video,  alteri  flavo-oleaginosum  Schle- 
gelius  attribuit.  Dum  animal  in  vivis  est,  cutis  color  insulis  maculisve 
latioribus,  profundioris  tincturae,  hinc  inde  variatur. 

Regio  dorsalis  corporis,  et  tota  capitis  plaga  superior,  innumeris  tu- 
berculis rotundatis  obsidetur,  quae,  quo  propius  capiti  accedunt,  eo  magis 
elevantur,  et  verrucis  duriusculis  similes  evadunt4).  Tum  in  hisce  tuberi- 
bus verrucosis,  tum  etiam  in  cute  glabra,  quae  verrucis  interjacet,  fora- 

minui  a patent,  quae  ad  fabricae  glandulosae,  cuti  substratae,  ductus  ex- 
cretorios pertinent,  et  quae,  si  vivum  animal  ex  humi  do  in  siccum  trans- 
fertur, quam  primum  cutis  arescere  incipit,  tenacem  foetidumque  humorem 
destillant.  An  hic  unctuosus  humor,  venenosae  indolis  sit,  nec  ne,  nondum 
constat.  Salamandris  certe  venenosus,  Tritonibus  valde  suspectus  est.  Rete 
vasorum  capillarium,  cutem  pedis  dorsalem  nutrientium,  et  felici  successu 
injectorum,  icone  exprimi  curavi5). 

Ad  mares  a femellis  dignoscendos,  habitus  corporis  externus  nulla 
offert  criteria6). 

‘)  Tab.  VI. 

2)  Tab.  VI.  Fig.  3 et  4 hujus  operis. 

3)  Synopsis  reptilium  emendata,  etc.  Viennae,  1768. 

4)  In  vivo  animali  haec  tubercula  mirum  in  modum  tument,  — in  mortuo  autem 
collabuntur,  et  adeo  subsident,  ut  elevationibus  lenticularibus  magis,  quam  tuberibus 
pedunculatis  similia  evadant. 

5)  Tab.  XIV.  Fig.  1. 

6)  Tritonum  et  Salamandrarum  femellas,  a maribus  distinguere,  Clarissimus  Th.  de 
Siebold  nos  edocuit.  Sexui  masculino  utpote  propria  est  ani  labiorum  intumescentia, 
pruritus  tempore  summopere  manifesta,  cujus  interna  superficies  papillis  duris,  seriatim 
dispositis,  obsidetur,  quarum  apices  obtusi  humorem  viscosum  eructant.  Femellarum 
anus  labiorum  virilium  appressorum  asperitudine,  durante  copula,  semini  evibrato 
quasi  adstringitur.  Ueber  das  Receptaculum  seminis  der  weiblichen  Urodelen,  in  der 
Zeitschrift  fur  xviss.  Zoologie,  Bd.  IX.  1858. 

§.  6.  Quae  hactenus  de  Cryptobranchi  vitae  modo  innotuerunt. 

Cryptobr ancili  agrestis  vita  multis  adhuc  tenebris  circumfunditur. 
Celebris  inventor,  a Japonibus  nihil,  quod  huc  faceret,  audiendum  habuit. 
Quae  vero  in  vivariis  nostris  institui  possunt  observationes,  vix  non  omnes 
ad  nutritionem  et  respirationem  pertinent.  Propagationis  modus  plane 
nos  latet,  et  eousque  latebit,  donec  conjugum  paria,  in  theriotrophiis,  sese, 
ad  generationis  oviparae  vel  viviparae  mysteria  propalanda,  submiserint. 

Tale  par  vivum  utique  Pii.  F.  de  Siebold  Europam  transvehere  voluit. 
Ast  conjux  tenera,  horribile  dictu!  a marito, 

„ pulchra  faceret  quem  prole  parentem “ 

ob  victus  penuriam,  devorata,  serotinis  in  Batavia  hymenaeis  celebrandis 
erepta  fuit.  Argumenta  anatomica  propagationi  oviparae  plurimum  favent. 
Aeque  parum  scimus  de  Cryptobranchi  cordylis,  de  organis  respiratoriis 
externis,  in  juvenili  animali  fatiscentibus,  de  rimae  branchialis  occlu- 
sione, etc.,  quae  tamen  omnia  propediem  sperari  possunt,  quum  tamdiu 
occlusa  Japoniae  litora,  fractis  repagulis,  naturae  studiosorum  aeque  ac 
mercatorum  incursionibus  pateant. 

Quae  circa  mores  Cryptobranchi  in  vivario  horti  zoologici  Vien- 
nensis ipse  observare  potui,  et  quae  ex  amicorum  relationibus  comperta 
habui,  in  eo  concordant,  feram  nostram  belluam,  lucem  diurnam  aversari, 
umbram  quaerere,  et  otio  magis,  quam  motui  corporis  et  excursionibus 
indulgere.  Per  nycthemeri  horas,  ad  fundum  lacus  artificialis,  quem  inha- 
bitat, et  quem  amoenissima  ornat  insula,  iners  atque  stupida  procumbit. 
Desidiam  et  inertiam  adeo  amat,  ut  post  quemvis  motum,  vel  nutrimenti 
susceptionem,  statim  longam  quieti  moram  det,  nec  cupidine,  nec  metu 
turbandam.  Si  vero  hospitum  molestorum  inopportunitas  nimia,  solitam 
ejus  apathiam  in  iram  vertit,  caput  ex  undis  efferre,  et  digitis  nimis  pro- 
cacibus morsum  inferre  tentat. 

Captivum  nostrum  illustrem  non  oportet,  sqamigeram  gregem  per 
caerula  regna  impetuose  venari,  vel  corripiendae  praedae  opportunitatem 
anxie  speculari,  quum  pisciculorum  agmen  sponte  diro  gutturi  obviam 
veniat.  Raro  dolose  arrepit,  ut  rapinam  improviso  adoriatur.  Fauces  ita 
solum  pandit,  ut  maxilla  inferior  cum  superiore,  angulum  45°  efficiat.  Ob 
oculorum  aciem  sursum  directam,  quidquid  sub  capite  movetur,  tutum  et 
securum  a morsu  est,  qui  solum  piscibus,  supra  caput  obnatantibus,  perni- 
ciosus esse  solet. 

Praedam  quocumque  loco  dentibus  captam,  repentino  capitis  motu 
laterali,  ita  in  ore  jactat,  ut  deglutitioni  commodum  situm  ipsi  conciliet, 
quo  obtento,  magna  musculorum  gulae  intentione,  deglutitionis  munus 
absolvit.  Pisces  ranis,  liasque  iterum  lumbricis  et  insectis  praefert. 

Bestia  lenta  et  ignava,  gulosa  tamen  non  dicenda  est,  epulis  enim 
binis,  vel  etiam  una  lautiore,  per  liebdomadem  contenta1). 

Juniora  individua,  magnitudine  et  pondere,  ad  oculos  crescunt.  Lev- 
dense  specimen,  intra  sexennium,  ab  unius  pedis  longitudine,  ad  trium 
pedum  mensuram,  et  novem  kilogrammatum  pondus,  increvit. 

Eupeptae  digestioni  otium  diutinum  perbene  favet.  Triduo  post  nu- 
trimentum captum,  feces  griseae  vel  bruneae,  scybalosae  atque  molles, 
deponuntur.  Caput  mortuum  digestionis,  in  lmmorum  excrementitiorum, 
cum  ossium  terra  calcarea  subactorum,  colluvie  constat.  Pisciculorum 
grex,  quae  idem  cum  Cryptobranclio  aquarium  inhabitat,  excrementa,  si- 
mulae deposita  fuerint,  avide  devorat.  Curiosum  sane  est,  quod  narratum 
legi,  lentem  nimirum  crystallinam  ranarum  comestarum,  indigestam  et 
integram  per  anum  eliminari2). 

Pro  re  nata,  per  longius  temporis  spatium  cibo  carere  potest.  Exem- 
plar, a Siebold  Europam  advectum,  per  duos  menses  esuriit. 

Aeris  intemperiem  facile  fert.  Sirius  ardens,  et  bruma  hiemalis,  quae 
cupam,  cui  animal  insitum  erat,  glacie  obduxit,  nullo  detrimento  erant. 

Repro ductionis  efficaciam  tantam  esse,  ut  caudae  et  digitorum  apices 
destructi,  facili  negotio  succrescant,  fide  dignus  auctor  assert3).  Si  a 
similibus  argumentari  licet,  huicce  assertioni  non  obstrepere  volo.  De 
Salcimandris  et  Tritonibus  enim  eadem  narrantur4). 

Desquamatio  epidermidis,  nullo  certo  tempore  locum  habet.  Neque 
integrae  animalis  exuviae  secedunt,  sed  cuticula  vel  per  frusta  cadit, 
vel  etiam,  ut  veteres  ajunt,  per  defurfurationem  insensibilem  aufertur. 

‘)  Hic  loci,  uti  etiam  Hamburgi  et  Francofurti  ad  Moenum,  parvulorum  Cypri- 
norum genera,  praedilectam  Cryptobranclio  escam  largiuntur.  Ventriculus  nostri  spe- 

ciminis  duo  exemplaria  Cobitidis  rubrispinis , Temm.  Schleg.  continebat,  sex  circa 
pollices  louga,  et  digestionis  actu  adeo  parum  laesa,  ut  sceletis  parandis  aptissima 
adhuc  fuerint. 

2)  Fauna  Japonica,  Bept.,  pag.  129. 

3)  Fauna  Japonica,  Bept.,  pag.  129. 

4)  Curiosa  multa  in  dissertatione  inaugurali  Th.  E.  Sieboldi  inveniuntur:  Ob- 
servationes quaedam  de  Salamandris  et  Britonibus,  Berol.  1828,  pag.  22 — 26. 

§.  7.  Dubia  de  inspirationis  modo. 

Respirationis  officium,  quo  pabulum  vitae  hauritur,  et  alternis  vicibus 
in  mephitim  venenosam  conversum  eructatur,  modico  vigore  absolvitur. 
Omni  quinto  vel  decimo  minuto  primo,  caput  tantum  ex  undis  effertur, 
ut  nares,  vel  ipsius  etiam  oris  antica  regio,  emineant.  In  piscina  artificiali, 
in  qua  Cryptobranclms  Viennensis  custoditur,  saepius  vidi,  respirationem 
per  horas  integras  cessare,  imprimis  sub  Jove  pluvio  vel  frigido.  Ex  iis, 
quae  a Schlegelio  circa  respirationis  modum  literis  prodita  fuerunt1), 
et  quae  mihi  ipsi  in  viva  bestia  observare  licuit,  perinde  est,  Cryptobranchi 
et  Tritonis  respirationem  omni  respectu  concordare. 

Ut  verum  fatear,  modus,  quo  Cryptobranclms  et  Tritones  nostrates,  in- 
spirationis munus  absolvunt,  minime  constat.  Vix  enim  Tritonis  caput 
aquae  superficiem  tetigit,  momento  citius  bullosa  per  rimam  oris  semi- 
apertam exspiratio  locum  habet,  qua  citissime  peracta,  animal  ad  fundum 
vasis  protinus  delabitur,  bullulis  minoribus  adhuc  ex  ore  aufugientibus. 
Rem,  quam  ad  nugas  pertinere  minime  concederem,  multoties  et  per 
horas  subcisivas  attente  examinavi.  Tam  brevis  animalis  ad  aquae  super- 
ficiem mora  est,  adeoque  rapida  aeris  exspirati  evacuatio  contingit,  ut 
inspirationi  vix  ac  ne  vix  quidem  necessarium  temporis  spatium  concedatur. 
Scimus  aliunde,  respirationem  batracliiorum  placidam,  rectius  degluti- 
tionem aeris  nominandam  esse,  dum  musculorum,  pavimentum  oris  con- 
stituentium, subsidentia  et  elevatio  alternans,  attractum  per  nares  aerem 
apertae  glottidis  rimae  quasi  intrudat2).  Nullum  talem  deglutitionis  motum 

in  Tritone  et  Cryptobrancho  observare  licet,  qui  tamen  motus,  per  aliquod 
tempus  durare  deberet,  dum  non  una,  sed  repetitis  vicibus  aerem,  pul- 
monibus implendis  necessarium,  attrahere  et  deglutire  oporteat. 

Ut  rem  verbo  dicam,  nescio,  quo  modo  inspiratio  absolvatur.  Qui- 
cumque absque  praeconcepta  opinione  exspirationis  spectaculo  se  atten- 
tum praebet,  meciun  sane  cogitabit,  inspirationis  theoriam  in  omnibus  Ba- 
tracliiis  emiciatis  aquatilibus  suis  adhuc  difficultatibus  premi , amplumque 
patere  disceptationibus  locum.  Si  vero,  talia  movens  dubia,  vultuoso 
barbatoque  magistro  aquam  cribro  haurire,  aut  Pontum  exurere  videar, 
aquarium  sibi  procuret,  Tritonibus  frequentatum,  et  paulo  post,  ni  omnia 
me  fallunt,  eandem  cantilenam  mecum  cantabit. 

In  Tritonibus , praeter  pulmones,  membranam  mucosam  oris  quoque 
respirationis  munere  perfungi,  alio  loco  demonstravi.  Attenta  enim  rimae 
oris  contemplatio  docet,  continuum  aquae  fluxum  et  refluxum,  per  semi- 
apertum oris  rictum  locum  habere,  qui  sane  motus  nihil  aliud  efficiendum 
habet,  quam  aerem  atmosphaericum , qui  aquae  inest,  retibus  capil- 
laribus obviam  ferre,  quae,  qua  late  patet  oris  provincia,  hoc  pabulum 
vitae  avide  absorbent.  Aquae  innatantes  luti  particulae,  aut  vegetabilium 
diversi  generis  fragmenta  pusilla,  vortices  aquae  guttur  intrantes,  vel 
inde  aufugientes,  clare  produnt.  Talem  oris  respirationem  in  Crypto- 
brancho nullatenus  contingere,  certo  mihi  constat. 

Lib.  cit.  pag.  128. 

2)  C.  Bergmann  et  R.  Leuckart  rem  ita  exprimunt:  Es  wird  die  Luft,  welche 
durch  die  Nase  eintritt,  unter  Verschliessung  der  Nase,  (welche  durch  einen  kleinen 
und  freien  Hautlappen  beim  Frosche  bewerkstelligt  wird)  niedergeschluckt.  Anat. 
physiol.  TJebersicht  des  Thierreiches,  Stuttgart,  1852,  pag.  240. 


§.  8.  Locus,  quem  Cryptobranchus  in  systemate  zoologico  occupat. 

Cryptobranchus  Menopomati  ut  ovum  ovo  similis  est.  Quae  in  §.  5. 
de  manuum  pedumque  digitis  alatis  diximus,  ad  stabiliendam  genericam 
differentiam  omnino  non  sufficiunt.  Aliter  res  cum  aperturae  branchialis 

reliquiis  constituta  est,  quae  in  Menopomate  per  omne  vitae  aevum  per- 
manent. Cryptobranchus  tali  orificio  penitus  caret.  Quum  vero  certa  con- 
jectura sit,  ut  quam  certissima,  Cryptobranchum , ex  ovo  exclusum, 
ope  branchiarum  externarum  respirare , quaeritur,  quonam  vitae  stadio 
branchiae  obsolescant,  et  aperturae  branchialis  occlusio  contingat? 

In  exemplaribus  junioribus,  quorum  longitudo  pedem  circiter  attigit, 
nullum  hujus  aperturae  vestigium  superest.  Proinde  cogitandum,  oc- 
clusionem ejus  praemature  accidere,  eamque  forsan  branchiarum  disces- 
sum presso  pede  sequi. 

Aperturae  branchialis  in  Cryptobrancho  absentia,  zoologis  nullatenus 
veniam  dare  potest,  Cryptobranchum  a Menopomate  segregandi,  eique 
novi  generis  honores  decernendi.  Nota  enim  una,  ut  L inna  eu s ait, 
non  facit  genus.  Hoc  si  esset,  Cryptobranchus  Scdamandris  adnumerari 
deberet,  a quibus  tamen  iterum,  ob  defectum  tumorum  glandulosorum, 
pone  oculos  consitorum,  ob  capitis  formam  latiorem  magisque  compla- 
natam, ob  angulosam  suturae  fronto-parietalis  figuram,  ob  ossiculorum 
epactalium  inter  ossa  frontalia  et  parietalia,  velut  etiam  inter  nasalia  et 
intermaxillaria  absentiam,  denique  ob  dentium  palatinorum,  cum  dentibus 
supramaxillaribus  parallelam  dispositionem  etc.,  sejungendus  foret. 

Cl.  J.  van  der  Hoeven,  aperturae  branchialis  praesentiam  vel  ab- 
sentiam parum  curans,  Cryptobranchum  Japonicum  cum  Menopomate  Al- 
leghcmiensi  ejusdem  generis  zoologici  esse  statuit,  cujus1)  characteres 
sequentibus  verbis  stabilivit:  Branchiae  evanescentes.  Caput  depressum, 
latum.  Dentes  in  maxillis  et  pedato  cylindrici,  apice  subidato,  seriati,  con- 
ferti; palatini  serie  parallela  prope  maxillares  dispositi.  Pedes  antici  tetra- 
dactyli,  postici  pentadactyli.  Cutis  plicata,  undulata , laxa  ad  latera  corporis. 

Hoc  charactere  generico  statuto,  Menopoma  Alleghaniense 2)  Harl. 
mutato  nomine  Cryptobranchum  Alleglianiensem  audire  recte  voluit,  et 
tertiam  quoque  speciem  huicce  generi  addidit,  quae,  etiamsi  ad  animalium 
exstinctorum  coetum  pertineat3),  tamen  ejusdem  cum  Cryptobranchis  nunc 


degentibus  prosapiae  est,  et  Cryptobranchi  primigenii  nomine  insigniri 
meretur.  Quantum  ex  tabulis  discere  potui,  ad  perfectam  hujus  animalis 
cum  Cryptobranch  is'  sim  i 1 i tudinem , nihil  plane  deest.  Ipse  vertebrarum 
numerus,  nisi  animus  fallit,  idem  est.  Major  capitis  in  Cryptobranclio primi- 
genio latitudo,  characterem  speciei  constituit.  Si  vero  cuidam  placeat,  eam 
classificationem  amphibiorum  amplecti,  quae  ab  Hermanno  Stannio 
professa  fuit4),  et  cujus  primus  ordo  ( Amphibia  clipnoa)  in  Perennibran- 
chiatorum,  Myctoclerorum , et  Derotrematum  subordines  dispescitur,  tunc 
sane  Cryptobranclius  ad  Myctodera 5)  relegandus,  ejusdemque  cum  Tritone 
et  Salamandra  stirpis  declarandus  foret,  quem  vero  propinguitatis  gradum, 
non  alio  quam  invito  animo  agnoscerem. 

Satis  de  voce  egimus;  modo  ipsum  nostrum  pensum  anatomicum 
aggrediamur.  In  pluribus  hujus  libri  locis,  nomen  Salamandrae  maximae 
retinui,  quia  horrida  bestia  Germanis  Piesensalamander  audit,  et  in  aeter- 
num audiet. 

3)  Handbuch  der  Zoologie,  2.  Bd.  Leipzig,  1852,  pag.  255. 

2)  Ineptam  Menopomatis  denominationem,  jam  dudum  ex  systemate  zoologico  dimit- 
tendam fuisse , sensus  verborum,  ex  quibus  hoc  nomen  conflatum  fuit,  comprobat. 
flhvtiv  enim  manere  exprimit,  et  napci  operculum  est,  ita  ut  Menopoma  animal 
sit,  cum  permanente  operculo.  Jam  vero  nullum  Menopomati  operculum  est,  neque 
unquam  erat.  Foraminis  branchialis  persistentia,  a Graeco  quodam  auctore,  alio  nomine 
expressa  fuisset. 

3)  Andrias  Scheuchzeri,  Tschudi,  s.  Protocordylus  diluvii,  Bur  m.  Notum  est,  quantas 
eruditorum  turbas,  ossa  hujus  animalis,  in  terris  Oeningeusibus  inventa,  concitaverint. 
Scheuchzer  us,  bonus  senex,  de  hominis  autediiuviani  ossibus  agi  somniavit  (Homo 
diluvii  testis  et  Qkoa-/.onog.  Tiguri , 4.  1726).  Petrus  Camperus  ad  lacertas, 
Fr.  Blumenbachius  ad  pisces  (Siluros)  pertinere  voluit,  donec  tandem  Cuvieri 
ingenium,  toties  agitatam  quaestionem  solverit,  hominemque  antediluvianum  Sala- 
mandram  giganteam  esse  docuerit. 

4)  lib.  cit.  pag.  4. 

®)  Ineptum  mehercle ! nomen,  a pvco,  claudo,  et  degt),  cervix,  derivatum, 
onomatopoeseos  graecae  regulis  adversissimum , philologorumque  auribus  barbare 
sonans. 

LIBER  SECUNDUS. 


O S T E O L O G I A. 


CAPUT  PRIMUM. 


OSSA.  CAPITIS. 


§.9.  Adnotatio  praevia. 


Ossium  capitis  numerus  et  configuratio,  eorumque  ad  varias  cavitates 
efformandas  syntaxis,  a Menopomatis  prototypo  adeo  parum  divergit,  ut 
rem  actam  agere  videar,  si  huicce  argumento  pertractando  diutius  im- 
morarer. Quare  uberrimam  dicendi  materiem,  in  brevioris  sermonis  an- 
gustias contrahere,  eaque  sola  prolixiori  stylo  exponere  juvabit,  quibus 
architectura  capitis  ossei,  qualem  in  Salamandrci  maxima  deprehendi,  a 
reliquis  Batrachiis  caudatis , imprimis  vero  a Menopomatis  Alleghaniensis 
norma  discrepat. 

Animalis  raritas,  summum  ejus  pretium,  et  ardens  nostrum,  integritatis 
sceleti  conservandae  desiderium,  ab  ossium  cranii  disjunctione  violenta 
abstinere  jussit.  Ideo  ea  tantum  in  scenam  producere  nobis  licet,  quae 
externa  capitis  inspectio,  de  singularum  partium  constituentium  forma  et 
indole  nos  edocuit.  Suturarum  vestigia,  quae  in  nostro  specimine  adulto 

satis  manifesta  supersunt,  in  singulorum  ossium  provinciis  accurate  de- 
finiendis, earumque  relationibus  mutuis  certo  cognoscendis,  magnum 
praestant  adminiculum. 

§.  10.  Os  occipitis. 

Ut  ab  illis  ossibus  exordiar,  quae  cerebro  ambiendo  et  custodiendo 
inserviunt,  de  osse  occipitali  primus  disserendi  locus  est. 

Communis  auctorum  de  osse  occipitis  Batrachiorum  sententia  eo 
redit,  quod  binis  solummodo  partibus  lateralibus,  quae  condylos  arti- 
culares ferunt,  constet,  parte  basilari  et  squama  occipitali  prorsus  exulante. 
Partem  basilarem  osseam  occipitis  abesse,  vel  festinata  ossis  inspectio 
docet.  Lacuna  foraminis  occipitalis  magni,  ob  partis  basilaris  absentiam 
oborta,  a posteriori  ossis  sphenoidei  margine  omnino  expletur.  Squamam 
vero  occipitalem,  non  integram  evanuisse,  aeque  facile  persuasum  cuique 
erit,  qui  parvam  laminam  cartilagineam1),  transversim  oblongam,  non 
neglexerit,  quae  hiatum  inter  utramque  partem  condyloideam  superne 
occludit,  et  cum  margine  posteriori  ossium  parietalium,  intimo  connubio 
cohaeret.  Talis  lamina  cartilaginea,  squamae  occipitalis  vices  gerens,  in 
Menopomate , Proteo,  et  Amphiumate  deest,  in  Siredone  et.  Sirene  sub  forma 
fonticuli  minimi,  inter  ossa  parietalia  et  occipitalia  lateralia  inserti,  adest, 
in  Menobrancho  autem  membranula  obturatoria  fibrosa  suppletur. 

Quicumque  os  occipitis  curatius  inspexerit,  minime  praetervidere 
poterit,  partis  basilaris  quoque  rudimentum  sub  forma  cartilaginis  latioris 
et  crassiusculae  adesse2),  quae  crustas  cartilagineas  binorum  condylorum 
occipitalium  mutuo  conjungit,  et  superiori  ossis  sphenoidei  plagae3)  ita 
incumbit,  ut  scalpelli  apice  intruso,  ab  hoc  osse  facile  elevari  et  sejungi 
possit.  Haec  cartilago  mediana,  „basilaris“  optimo  jure  dicenda,  sinum 
articularem,  ob  profunditatem  et  formam  hemisphaericam,  acetabulo 
similem,  ideoque  recipiendo  atlantis  tuberi  odontoideo  (de  quo  serius) 

apprime  idoneum,  oculis  obvertit.  Hanc  ob  causam  articulatio  atlanto- 
occipitalis, non  ad  geminarum  partium  condyloidearum,  cum  atlantis  mas- 
sis lateralibus  congressum,  restricta  esse  potest,  sed  medianam  quoque,  seu 
imparem  provinciam,  haud  spernendae  dignitatis,  continebit,  cujus  natu- 
ram, exantlata  primae  vertebrae  descriptione,  melius  patefieri  spero.  Non 
itaque  de  duplici  articulatione  capitis  cum  spina  dorsi,  imo  vero  de  arti- 
culationum triga  agitur , quae  communi , laxa , et  summopere  elastica 
capsula  fibrosa  circumsepitur. 

’)  Tab.  I.  Fig.  1.  nurn.  2.  et  Fig.  3.  Iit.  e. 

2)  Ibid.  Fig.  1.  num.  1.  et  Fig.  3.  Iit.  b. 

3)  Ibid.  Fig.  3.  Iit.  b'. 

§.  11.  Ossiculum  occipitale  accessorium  novum. 

De  occipite  sermonem  habens,  ossiculi  quoque  novi  et  insoliti,  ad  os 
occipitale  accessorii,  mentionem  injicere  debeo.  Si  nimirum  musculos, 
qui  posteriori  ossis  sphenoidei  margini  adhaerent,  cauta  et  suspensa  manu 
abstuleris,  ossiculum  quoddam,  exiguum  quidem  et  minutum,  sed  omni 
attentionis  genere  dignum,  in  conspectum  prodire  videbis1).  Mensura 
hujus  ossiculi  succenturiati,  per  longum  et  latum  circino  capta,  duas  lineas 
nonnihil  excedit.  Anterior  ejus  margo  per  syntaxin  serratam,  admodum 
crispam,  cum  sutura  occipito-sphenoidali  committitur;  — posterior  margo 
vero,  musculis  caput  deprimentibus  firmamento  inservit.  Aversa  et  ob- 
versa facies  laevis.  Etiamsi  in  genere  ossium  per  suturas  congressus,  motum 
omnem  penitus  excludat,  hoc  tamen  nostrum  ossiculum  aliquo  gaudet 
mobilitatis  modo,  quo  tantillum  elevari  et  deprimi  possit.  Quin  etiam  in 
ipsa  ejus  cum  adstantibus  ossibus  sutura,  nucleoli  quidam  ossei  infixi 
haerent,  quos  stylo  commovere  et  removere,  vel  in  pristinum  situm  re- 
ponere ad  libitum  potueris. 

Quid  de  hujus  inventi  natura  censeam,  nescio.  Ossiculi  sesamoidei, 
recto  capitis  musculo  inserti  ideam,  facile  dimitto.  Magis  arridet  ossiculi 

nostri  cum  osse  occipitali  externo  comparatio,  quod  os  utique  amphibiis 
in  genere  deest,  et  piscium  solummodo  classi  competit.  Nihilominus 
tamen  natura,  quod  in  piscibus  heri  voluit,  id  etiam  in  nostro  gigante 
Japonico,  aliquo  saltem  conatu,  tentasse  et  quasi  inchoasse  videtur.  Prae- 
terea gravioris  erroris  noxam  minime  incurret,  qui  piscium  ossa  occipitalia 
externa,  in  Cryptobrancho,  ex  reliquorum  cranii  ossium  consortio,  ita  ex- 
cidere cogitaret,  uti  ossa  petrosa  cetaceorum  ex  ossium  cranii  munero  au- 
feruntur, et  nonnisi  ligamentosis  vinculis  ad  cranii  basim  suspenduntur. 

I11  Menopomcitis  sceleto,  quod  coram  me  est,  nullum  horum  ossi- 
culorum vestigium  exstat. 

Cum  osse  epcictali  s.  Wormii  rem  nobis  esse,  plane  irrita  foret  con- 
jectura, dum  hujus  census  ossicula,  in  humano  capite  passim  obvia,  cranii 
suturis  ita  inhaerent,  ut  omni  ex  parte  ab  illis  amplectantur.  Novum 
nostrum  ossiculum,  solummodo  marginem  suum  anteriorem  serratum, 
suturae  spheno-occipitali  immittit,  reliquo  ejus  ambitu  undique  libero,  et 
carne  musculari  obsesso. 

Ne  maxima  de  minimo  narretur  historia,  vela  contrahere,  et  fugaci 
stylo  per  reliqua  capitis  ossa  decurrere  oportet. 

*)  Tab.  I.  Fig.  3.  Iit.  c,  c. 


§.  12.  Os  sphenoideum  basilare. 

Os  sphenoideum  basilare  non  solum  per  totam  cavitatis  cranii  basim, 
a prora  ad  puppim  usque  extenditur,  verum  etiam  narium  pavimento 
cartilagineo  sustinendo  et  suffulciendo  inservit.  Anterior  ejus  margo  os- 
sibus palatinis  delitigeris  (quae  a nonnullis  auctoribus  pro  vomere  duplici 
habentur,  a Clarissimo  Dugesio  vero  ossa  vomero-pcdatina  appellantur) 
incumbit.  Sublevatis  tantillum  hisce  ossibus,  anteriorem  ossis  sphenoidei 
marginem,  in  obtusiorem  apicem  prolongatum,  videre  licet,  qui  versus  ossa 
intermaxillaria  producitur.  Marginis  lateralis  praelongi  posterius  segmen- 


tum,  cum  osse  occipitali  laterali  et  petroso,  nec  non  cum  ala  magna  (tem- 
porali)1), connubium  magis  rectilineum  quam  serratum  init.  Segmentum 
medium  hujus  marginis  cum  osse  pterygoideo  latissimo,  anticum  vero 
cum  ala  minori  (orbitali),  et  cum  cartilagineo  narium  fundamento,  im- 
mediatum init  nexum. 

Quantum  per  foraminis  occipitalis  amplissimum  rictum  videre  potui, 
superior  ossis  sphenoidei  basilaris  facies,  plana  atque  laevis  est,  et  nulla 
depressione,  quae  sellae  turcicae  aequiparanda  foret,  excavatur. 

*)  Quam  vero  alam  ab  ossibus  contiguis , parietali  potissimum , non  perspicua  et 
manifesta  sutura  distinctam,  sed  praecoci  potius  synostosi  cum  illis  ossibus  confusam 
invenio. 

§.  13.  Ossa  parietalia,  frontalia,  alae  temporales  et  orbitales. 

Ossa  parietalia1),  quae  usque  ad  regionem  supramaxillarem  elon- 
gantur, ibidemque  cum  ossibus  frontalibus  anterioribus  in  contactum  ve- 
niunt, ossium  frontalium  processus  acuminatos  et  postrorsum  vergentes, 
inter  se  recipiunt.  Nihil  insoliti  offerunt,  praeter  suturae  (rectius  fissurae) 
obscurioris  vestigium,  quod  eo  loco  incipit,  ubi  os  parietale  cum  mastoideo 
congreditur.  Haec  fissura  directione  transversali  introrsum  fertur,  quin 
tamen  suturam  interparietalem  attingat.  I11  angulo,  quem  ossium  fron- 
talium processus  acuminati  posteriores  cum  ossibus  parietalibus  efficiunt, 
ossiculum  epactcde  minimum  delitescit2). 

Ossium  frontalium  principalium  ambitus3),  adstantibus  sic  dictis  os- 
sibus frontalibus  anterioribus,  haud  parum  amplificatur.  Ambo  ossa  fron- 
talia, ossis  maxillaris  superioris  obtusum  quemdam  processum  assequuntur, 
et  ojfe  suturae  verae  eidem  implantantur4).  In  ossis  frontalis  principalis 
ad  aperturam  narium  externam  relatione,  gravis  differentia  residet,  qua 
cranium  Cryptobranchi  ab  illo  Menopomatis  dignoscitur.  In  Cryptobrancho 
enim  anterior  ossis  frontalis  principalis  margo,  ad  efformandam  narium 
aperturam  externam  nihil  contribuit,  cujus  margo  posterior  unice  ab  osse 


nasali  efformatur.  In  Menopomate  vero,  os  nasale  et  frontale  principale 
pari  modo  concurrunt,  ad  hanc  aperturam  postice  circumsepiendam. 

Alae  magnae,  profundius  delitescentes,  non  satis  in  conspectum  pro- 
deunt, ut  de  figura  earum  certo  nobis  constet.  Alarum  minorum  oculis 
melius  patet  locus,  qui  vero  antrorsum  non  subito  et  abrupte  terminatur, 
sed  paullatim  et  pede  lento  in  cartilagineam  capsulam  organi  olfactus 
transit,  cruda  ossis  natura  in  molliorem  cartilaginis  fabricam  leniter 
declinante. 

b Tab.  I.  Fig.  1.  Iit.  b. 

2)  Tab  I.  Fig.  1.  Iit,  1. 

3)  Ibid.  Iit.  c,  d. 

4)  In  Salamandris  sola  ossa  frontalia  anteriora,  cum  hoc  processu  ossis  maxillaris 
superioris  congrediuntur. 


§.  14.  Ossa  petrosa. 


De  osse  petroso  dubium  et  anceps  judicium  pro  tempore  suspendere 
oportet.  Hujus  enim  ossis  moles,  circumstantium  ossium  objectu  et  am- 
plexu abscondita,  externam  solummodo  faciem,  eamque  totam  quantam 
cartilagineam,  oculis  obvertit.  In  medio  lmjus  cartilaginis1),  ossiculum 
auditus,  quod  operculum 2)  usitate  nuncupatur , defixum  haeret,  vix  ac 
ne  vix  quidem  movendum.  Operculi  ampla  basis,  foramini  ovali  impacta, 
lenticularem  figuram  habet,  et  in  columnam  crassiusculam,  binas  lineas 
altam,  assurgit3),  quae  statim  cartilaginis  durioris  naturam  induit,  et 
internae  ossis  tympanici  plagae  inseritur,  cui  tamen  nullatenus  vel  im- 
plantatur  vel  infigitur,  sed  attactu  superficiali  ita  innititur,  ut  parcissima 
motus  gliscentis  venia  concessa  sit,  quae  itidem  capsulae  synovialis  prae- 
sentiam necessitat.  Insolitae  et  mirae  hujus  articulationis  existentiam,  in 
cognatis  animalibus  hactenus  praetervisam  fuisse,  moneo.  Curatissime 
rem  investigavi,  de  cujus  veritate  omne  dubium  procul  habeo. 

In  Menopomate  eandem  operculi  formam,  eandemque  cum  suspen- 
sorio articulationem  observavi,  quam  etiam  de  Amphiumate  icone  exprimi 
curavi4).  Internam  ossis  petrosi  faciem,  quae  cerebro  obversa  est,  per 
foraminis  occipitalis  portam  oculis  examinare  non  licet.  Eam  vero  etiam 
cartilagineam  esse,  acus  anatomica,  ossi  petroso  immissa  docet,  quae,  abs- 
que ullo  obvio  repagulo,  cranii  cavitatem  subit.  Nullus  itaque  dubito, 
os  petrosum  integrum  meram  esse  cartilaginem,  qualis  etiam  in  reliquis 
Batrachiis  urodelis  per  omnem  vitam  durare  solet. 

')  Tab.  I,  Fig.  3.  Iit,  i',  i'. 

2)  Ibid.  Iit.  i,  i. 

3)  Ibid.  Iit.  k.  k. 

4)  Tab.  I.  Fig.  4.  Iit.  a. 

§.  15.  Ossa,  quae  suspensorium  maxillae  inferioris  ingrediuntur. 

Os  pterygoideum1)  reliqua  omnia  capitis  ossa  (excepto  solum  splie- 
noideo-basilari)  magnitudine  vincit.  In  margine  ejus  anteriori  angulosa 
quaedam  depressio  adest,  quae  cartilagini  quadrangulari,  modicae  magni- 
tudinis, firmum  insertionis  locum  praebet.  Cartilago  ipsa  rhombica  est2),  et 
ab  illo  septo  fibroso  absorbetur,  quod  inter  os  pterygoideum  et  maxillare 
superius  expansum  conspicitur.  Plura,  quae  huc  spectant,  §.16  continet. 

Os  mastoideum3)  sueto  more  cum  osse  tympanico4)  ad  efformandmn 
maxillae  inferioris  suspensorium  osseum,  per  sic  dictam  harmoniam  coa- 
lescit. Non  enim  per  omnem  suam  longitudinem  cum  hoc  osse  confluit, 
sed  ei  potius  ita  incumbit,  ut  maximam  ejus  partem  imbricatim  obtegat. 
Ceteroquin  tertium  quoque  elementum  osseum,  ab  osse  pterygoideo 
derivatum,  construendo  maxillae  suspensorio  impenditur.  Quippe  quum 
latus  et  robustus  processus,  a posteriori  margine  ossis  pterygoidei  edi- 
tus3), versus  articulationem  maxillae  descendat,  et,  iter  faciendo,  sese 
duobus  commemoratis  ossibus  (mastoideo  et  tympanico)  per  interven- 


tum  cartilaginis  associet,  necesse  est,  ellipticum  condylum,  circa  quem 
maxilla  inferior  movetur,  ex  trium  ossium  concursu  prodire6).  Porro 
notari  meretur,  lmnc  condylum,  non  ad  normam  reliquorum  capitulorum 
articularium,  inducta  cartilagine  laevigari,  sed  totum  quantum  cartila- 
gineum esse.  Quare  veritati  magis  consentaneum  foret,  si  dixissem,  con- 
dylum cartilagineum  tribus  fulcris  osseis  sustentari,  quae  ad  os  mastoi- 
deum, tympanicum,  et  pterygoideum  pertinent. 

Condylus  vero  cartilagineus  non  sui  juris  organon  est,  sed,  si  rem 
ad  accuratiorem  trutinam  revocaverim,  cartilaginis  cranii  primordialis  reli- 
quiis adnumerandus  venit,  uti  ex  iis,  quae,  paullo  post,  hoc  de  argumento 
dicturi  sumus,  elucescet. 

Praeter  processum,  qui  unum  ex  ternis  suspensorii  fulcris  constituit, 
alium  etiam  ab  osse  pterygoideo  processum  enasci  videmus,  qui  sub  forma 
laminae  depressae,  angulosae,  et  satis  largae,  antrorsum,  versus  maxillam 
superiorem  tendit,  quam  tamen  metam  non  attingit,  sed,  patente  inter 
utrumque  os  dimidii  pollicis  intercapedine,  praerupta  et  aspera  crepidine 
subito  cessat7).  Ossa  pterygoidea  cum  reliquis,  quae  serius  enumerabun- 
tur, ossibus  faciei,  ad  thecam  osseam  cerebri  construendam  nihil  conferunt, 
sed,  una  cum  osse  sphenoideo  et  ossium  palatinorum  biga,  rictus  amplis- 
simi late  patens  lacunar  constituunt. 

3)  Tab.  I.  Fig.  1.  Iit.  i,  i. 

2)  Tab.  I.  Fig  1.  num.  8,  8. 

3)  Tab.  I.  Fig.  1.  Iit.  g. 

4)  Ibid.  Iit.  h. 

5)  Ibid.  Iit,  i'. 

6)  In  Ampldumate  nnllus  talis  processus  ossis  pterygoidei  suspensorium  maxillae 
ingreditur  (Tab.  I.  Fig.  4.  Iit.  b,  b).  Praeterea  mirum  hoc  animal  id  sibi  privum 
habet,  quod  aperturae  narium  palatinae,  nullis  palati  ossibus  circumscribantur,  sed  in 
ipsa  illa  membrana  fibrosa  collocatae  sint,  quae  ossa  pterygoidea  cum  ossibus  maxil- 
laribus superioribus  conjungit, 

7)  Ibid.  Iit,  i",  i". 


§.  16.  Ossa  palatina,  nasalia,  et  cartilago  accessoria  ossis  pterygoidei. 

Ossa  palatina  triangularia,  postrorsum  acuminata,  antrorsum  lata  et 
limbo  armato  clentigero  tumentia,  narium  cavitati  pavimentum  praebent, 
simnlque  ope  marginis  externi,  quippiam  sinuati,  internam  aperturae  na- 
rium posterioris  seu  palatinae  oram  circumscribunt.  Externa  lmjus  aper- 
turae peripheria,  a capsula  narium  cartilaginea  efficitur.  Ambo  aperturae 
narium  palatinae,  pollicis  latitudine  inter  se  distant. 

Ossa  nasalia  gemina1)  angulum,  qui,  ob  ossium  frontalium  diver- 
gentiam  antrorsum  patet,  sibi  vindicant.  Anterior  eorum  margo,  profunda 
fissura  dehiscens,  processum  pyramidalem  ossis  intermaxillaris  recipit. 
Ubi  ossa  nasalia  et  intermaxillaria  conveniunt,  lacuna  parva  superest, 
quae  congerie  ossiculorum  epactalium  minimorum  expletur2).  Multum 
valoris  hisce  ossiculis  non  tribuendum  est.  Formae,  magnitudinis,  et 
numeri  variationibus,  obnoxia  esse  videntur.  Siebold  simile  ossiculum, 
inter  ossa  nasalia  et  frontalia  principalia  insertum,  in  Menopomate  et  Cryp- 
tobrancho  adesse  vidit,  eique  ossis  ethmoidei  valorem  tribuit3).  In  meo 
specimine  Cryptobranchi  penitus  deest.  Quod  superest  marginis,  narium 
aperturam  superne  circumscribit.  Internus  hujus  aperturae  limbus  os- 
seus, ossi  intermaxillari,  externus  vero  ossi  maxillari  superiori  debetur, 
cujus  extremitas  anterior  (interna)  scabra  et  aspera,  cum  osse  interma- 
xillari, frontali  proprio  et  anteriori,  nec  non  cum  osse  palatino  congre- 
ditur; posterior  vero,  obtusa  et  rotundata,  ossis  pterygoidei  acutae  pro- 
longationi4)  obviam  venit,  a cujus  tamen  attactu  immediato,  hiatu  in- 
terjacente arcetur.  Denegato  tali  pacto  utriusque  partis  connubio  osseo, 
ligamentum  crassum  et  robustum  suppetias  fert,  quod  adimplendae  la- 
cunae omni  respectu  plus  quam  sufficit.  Textura  enim  ejus  adeo  densa, 
et  compages  adeo  dura  est,  ut  commode  ossis  absentis  vices  sustinere 

queat.  Nulla  liuicce  funiculo  ligamentoso  materies  cartilaginea  inest,  cujus 
Cl.  Stannius  in  Batrachiorum  urodelorum  osteographia  nuper  men- 
tionem fecit,  et  cujus  cum  osse  quadrato -jugali  Batrachiorum  anurorum 
homologiam  pronunciavit5).  Ligamenti  densitatem  nimiam  non  a carti- 
laginis praesentia,  sed  a fibrarum  cellularium  constituentium  confertissima 
copia  ortum  ducere,  microscopii  ope  luculentissimum  evadit. 

Nihilominus  cartilaginis,  ad  os  pterygoideum  accessoriae,  non  omne 
rudimentum  deest.  Si  enim  membranam  fibrosam,  quae  fossam  tempo- 
ralem cum  orbita  confluentem,  a cavo  oris  separat,  paullo  attentius 
investigaveris,  frustulum  cartilagineum,  oblongum,  et  quadrangularis 
figurae,  observabis6),  quod  a sinu,  in  anteriori  ossis  pterygoidei  margine 
exsculpto  excipitur,  et  liuicce  membranae,  uti  nucleus  putamini  ita  insi- 
tum et  innatum  est,  ut,  si  cartilaginem  scalpello  abstuleris,  de  loco,  ubi 
Troja  fuit,  nil  nisi  inane  foramen  supersit. 

Quid  de  hac  cartilagine  censendum  sit,  dubius  haesito.  De  ossis  qua- 
drato-]"ugalis  rudimento  agi,  ob  situm  atque  nexum,  tali  interpretationi 
adversantem,  nemo  serio  cogitabit.  Si  vero  ossis  entopterygoidei,  in  pis- 
cium classe  obvii,  attributa  anatomica  in  memoriam  revocare  Lectori 
mecum  placeat,  de  vicaria  hujus  ossis  cartilagine  quaestionem  esse,  facile 
sibi  persuasum  habebit. 

’)  Tab.  I.  Fig.  1.  Iit.  e,  e. 

2)  Ibid.  Iit.  m. 

3)  Fragmens  zoologiques  sur  les  B atra  ciens.  Mem.  du  Museum  d’hist.  nat. 
de  Strasbourg.  Tome  III.  1840.  pag.  9.  Fig.  8.  et  10. 

4)  Lit.  i",  i". 

5)  Handbuch  der  Zootomie.  Amphibien.  pag.  37. 

6)  Tab.  I.  Fig.  1.  num.  8,  8. 

§.  17.  Ossa  dentigera. 


Praeter  os  maxillare  superius,  intermaxillare,  et  palatinum,  quae 
nominasse  sufficiet,  nullus  alius,  qui  dentibus  armatus  sit  locus,  in  oris 
fornice  deprehenditur . Maxillae  superioris  et  ossis  intermaxillaris  mar- 
gines alveolares  dentigeri,  arcum  efformant  majorem,  cui  alius  minor,  os- 
sium palatinorum  congressu  exortus,  succedit.  Dentes  ipsi,  longi,  cylin- 
drici, ad  apicem  subulati,  ad  basim  oblique  truncati,  cavi,  limbi  alveolaris 
margini  anteriori  per  sic  dictum  pleurodontismum  agglutinantur.  Apices 
eorum,  postrorsum  quidquam  incurvi,  parum  supra  gingivam  tumidulam 
eminent.  Masticationis  officio  inepti,  praedae  vivae,  maxillis  correptae, 
ex  ore  lethifero  fugam  intercipiunt.  Quae  omnia,  in  reliqua  Batrachiorum 
stirpe,  lippis  et  tonsoribus  notissima,  majorem  verborum  copiam  non 
merentur1). 

Id  unum  addere  commodum  erit,  dentium  deciduorum  successores 
numerosos,  in  sulci  alveolaris  fundo  delitescentes,  detrimentum  resar- 
cire, si  dens  unus  alterve,  vel  senio  confectus,  vel  agonizantis  rapinae 
contorsionibus  abruptus,  fato  inevitabili  cesserit. 

Maxilla  inferior2)  duobus  ramis  lateralibus,  armatis,  ad  mentum  con- 
vergentibus, ibidemque  symphysi  cartilaginea  coalescentibus  constat. 
Pars  condyloidea  cujus  vis  rami3),  ossis  naturam  pertinaciter  recusans,  per 
omnem  vitae  durationem  cartilagineam  conservat  indolem.  In  nostro 
specimine,  quod  summum  incrementi  culmen  tetigisse  certo  constat,  car- 
tilagineus  maxillae  inferioris  condylus,  inter  partem  coronoideam  et  an- 
gularem, cujus  limites  luculenter  dignoscere  licet,  molliori  tubere  promi- 
net, et,  clauso  ore,  suspensorii  condylo  ita  adstat,  ut  internam  ejus  oram 
non  nimium  exsuperet.  Antrorsum  cartilagineus  ille  condylus  in  proces- 
sum longiorem  producitur,  qui  cartilaginis  Meckelii  nomine  plerumque 


venit,  et  qui  circumcrescentibus  undiqnaque  partibus  osseis  (angulari  ni- 


mirum, coronoideo,  odontophoro,  et  operculari)4)  plane  occultatur. 

Ubi  cartilago  Meckelii,  obductis  ossibus  celari  incipit,  angustus 
aditus  canalis  inframaxillaris  patet.  Canalis  ipse,  una  cum  dicta  cartila- 
gine, in  substantia  ossis  versus  mentum  iter  legit,  et  pluribus  foraminulis 
collateralibus,  in  externa  ossis  maxillaris  facie  conspicuis,  extrorsum  hiat. 

‘)  Faunae  Jap.  Eept.  Tab.  YIII.  dentes  singulos,  et  totam  maxillam  dentibus  ar- 
matam, bene  exprimit.  Structuram  microscopicam  dentis,  Fig.  XV.  Tab.  VII.  operis 
a Schmidt,  Goddart,  et  J.  van  der  Hoeven,  j un.  editi  illustrat,  magnitudine 
trigesies  et  sexies  aucta. 

2)  Tab.  I.  Fig.  2. 

3)  Ibid.  Iit.  a,  a. 

4)  Horum  ossium  avitam  autonomiam,  ex  fissuris  variis  per  totam  maxillae  lon- 
gitudinem excurrentibus,  conjectura  assequi  licet. 

§.  18.  Cartilago  cranii  primitiva. 

(Tab.  I.  Fig.  1.) 

Superest,  ut  de  residuis  cartilaginis,  quam  primordialem  perperam 
vocare  consuescunt  auctores,  pauca  quaedam  praecipiamus. 

Reliquiae  hujus  cartilaginis  primitivae,  quae  ossium  capitis,  ut  ita 
dicam,  matrix  et  praecursor  est,  tunc  temporis  quoque  in  omnibus  fere 
amphibiis  supersunt,  quando  incrementum  corporis  extremam  attigerit 
metam,  ideoque  iis  quoque  affatim  innotuisse  debuerunt,  qui  anatomen 
comparatam  reptilium  summis  tantum  labris  degustarunt. 

Quapropter,  ne  graphicae  brevitatis  proposito  excidamus,  fusiori 
hujus  argumenti  tractationi  lubenter  supersedemus,  et  ea  solummodo  tra- 
dere nobiscum  constituimus,  quae  in  animali  tam  grandi,  hac  de  materia 
oculis  melius  et  aptius  patent,  quam  in  Ranis  et  Salamandris,  in  quibus 


examinandis  anatomici  hucusque  omnem  suam  industriam  et  operam 
posuerunt. 

Ut  autem  liaec  cartilago  melius  in  conspectum  prodeat,  nonnulla 
cranii  et  faciei  ossa,  apti  elevatorii  ope,  caute  sublevavimus,  et  conspectis 
conspiciendis  extemplo  iterum  in  pristinam  sedem  reposuimus.  Quae  per 
hanc  encheiresin  simplicissimam  et  valde  commodam,  observare  nobis  li- 
cuit, in  paucas  sententias  sequentes  contrahimus. 

1.  Internam  cranii  superficiem  perlustranti,  triplex  occurrit  locus, 
in  quo  cartilago  primitiva,  osteogeneticam  metamorphosin  pertinaciter 
recusans,  intaminata  et  integerrima  talis  superest,  qualis  in  vitae  juvenilis 
primordiis  constituta  erat.  Primus  et  princeps  locus  cartilagineus  regionem 
ethmoidalem  occupat.  Os  ethmoideum  nimirum  plane  deest,  et  cartilago 
annularis,  quae  ossis  vices  et  munia  sustinet,  in  cartilagineas  narium  cap- 
sulas immediate  antrorsum  continuatur. 

2.  Postrorsum  haec  cartilago  ethmoidalis  utrimque  in  lingulam  car- 
tilagineam, alae  orbitali  substratam,  producitur,  cujus  posterior  margo 
cum  alio  loco  cartilagineo  coit,  qui  ossi  petroso  substituitur.  Hic  locus 
cavitatem  sphaericam  in  se  recondit,  quae  saccum  vestibuli  hospitatur. 
Cartilaginis  ethmoidalis  continuatio,  antrorsum  tendens,  suturae  spheno- 
pteiygoideae  directionem  sequitur,  et,  sub  osse  frontali  anteriori,  in  cap- 
sulam narium  cartilagineam  transit. 

3.  Binae  narium  cavitates  superne  ossibus  nasalibus,  frontalibus 
genuinis  et  accessoriis  coopertae,  inferne  vero  ossibus  palatinis  circum- 
septae,  capsulas  cartilagineas  muniunt,  quarum  indumentum  membra- 
naceum, multo  pigmento  nigro  scatens,  nervi  olfactorii  ramulis  perreptatur. 

4.  Capsulae  narium  cartilagineae  majorem  ambitum  habent,  quam 
ut  a fronte,  a tergo,  et  a lateribus,  per  dictorum  ossium  concursum  con- 
tineri queant.  Hanc  ob  causam  magna  harum  capsularum  pars,  operi- 
mento osseo  caret,  et  in  regione  aperturae  narium  anticae  et  posticae, 
ultra  ossium  circumpositorum  cancellos  libera  eminet. 

5.  Externa  capitis  contemplatio  porro  docet,  anteriorem  marginem 
foraminis  ampli,  per  quod  nervus  trigeminus  in  scenam  prodit,  adnata 

cartilagine  investiri,  quae  primo  inter  os  pterygoideum  et  mastoideum, 
serius  inter  os  pterygoideum  et  tympanicum,  versus  inferiorem  suspensorii 
maxillae  inferioris  terminum  delabitur,  ibidemque  ad  condyli  articularis 
molem  intumescit.  Inde  facile  explicatur,  cur  robustissimum  ad  speciem 
suspensorii  fulcrum,  acui  exploratoriae  pervium  sit,  si  eam,  in  eadem  cum 
cartilagine  directione,  caute  introduxeris. 

6.  Maxilla  inferior  sibi  proprio  centro  cartilagineo  gaudet,  quod  a 
capitulo  articulari  exordium  ducit,  et  per  totam  longitudinem  maxillae  in 
internis  ejus  penetralibus  versus  symphysim  menti  dirigitur,  quam  tamen 
minime  attingit,  sed  dimidio  itineris  absoluto,  esse  cessat. 

7.  Cartilago  impar  concava,  quae  ossis  occipitis  parti  basilari  absenti 
substituitur,  et  quae  vertebrae  primae  condylum  suscipit,  optimo  jure 
cartilaginis  primitivae  residuis  adnumeranda  est,  quod  etiam  de  portiun- 
cula cartilaginea  valet,  quae  inter  ossa  occipitalia  lateralia  desuper  intrusa 
haeret,  et  foraminis  occipitalis  magni  fornicem  superiorem  claudit. 


CAPUT  SECUNDUM. 

OS  HYOIDETJM. 

§.  19.  Os  hyoideum  Cryptobranchi. 

(Tab.  III.  Fig.  1.) 

Apparatus  ossis  hyoidei  ex  osse  hyoideo  genuino,  et  arcuum  bran- 
chialium residuis  constat.  Hanc  divisionem,  communibus  anatomicorum 
suffragiis  sancitam,  suis  laborare  mendis,  serius  demonstrandi  occasio 
dabitur.  Ex  iis  enim  metamorphosibus,  quae  in  apparatu  branchiali  Scdci- 
mccndrae  terrestris  contingunt,  intelleximus,  arcus  sic  dictos  branchiales 

4 

amphibiorum,  branchiis  caducis  praeditorum,  minime  veros  et  genuinos 

arcus  branchiales  esse,  sed  magnam  eorum  partem  ad  cornua  minora 
ossis  hyoidei  et  ad  columellam1)  pertinere. 

Os  hyoideum,  totum  quantum  cartilagineum,  cartilagini  medianae 
impari,  et  binis  lateralibus  concinnatur,  quarum  proprietates  anatomicae 
quidquam  accuratius  rimandae  veniunt2). 

Cartilago  mediana,  quae  sic  dictum  corpus  lmjus  ossis  repraesentat, 
nonnisi  obiter  et  per  transennam  inspecta,  simplex  et  una  esse  videtur; 
accuratiori  vero  examini  subjecta,  duplex  apparet.  Ex  duarum  enim  car- 
tilaginum lateralium  concursu  efformatur,  quae  teretiusculae,  summopere 
flexiles  et  elasticae,  leviterque  curvatae,  per  symphysim  medianam,  adeo 
arcte  copulantur,  ut  revera  unum  solummodo  arciun  cartilagineum  efficere 
videantur.  Longitudo  cuj us vis  partis  lateralis  pollicem  exsuperat. 

Huicce  cartilagini  medianae,  cornua  sic  dicta  magna  adhaerent,  quae 
triplo  longiora  et  latiora,  complanata,  et  parumper  sigmoidea,  notabili 
firmitatis  et  roboris  gradu  excellunt.  Posterior  finis  eorum,  non  modica 
crassitie  tumet,  et  auxilio  ligamenti  rigidi  atque  nervosi,  in  quo  nihil  car- 
tilaginis invenire  potui,  internae  suspensorii  maxillaris  regioni  affixus 
haeret;  — anterior  vero  extremitas,  spatulae  adinstar  dilatata,  partim 
cum  cartilagine  mediana  articulatur3),  partim  vero  cum  frustulo  cartila- 
gineo accessorio  syndesmoticum  init  connubium.  — Auctores  consuetim 
os  hyoideum  batrachiorum  caudatorum  duobus  ramis  lateralibus  con- 
stare ajunt,  quorum  quivis  iterum  duobus  segmentis  componi  dicitur. 
Segmentum,  quod  situ  anterius  est,  cartilaginis  medianae  (corporis  ossis 
hyoidei)  partibus  lateralibus  correspondet.  Ab  initio  arbitratus  sum,  cor- 
nua majora,  ob  colorem  albicantem,  et  consistendam  duriorem,  terra  cal- 
carea  impraegnata  esse  debere,  quam  vero  neque  microspicum  examen,  ne- 
que acidi  muriatici  usus  revelavit.  Arcus  branchiales  anteriores  (qui,  quum 
nullum  illis  esset  cum  arteriarum  branchialium  reliquiis  commercium, 
rectius  cornua  minora  ossis  hyoidei  dicendi  forent)  trabes  cartilagineae  sunt, 
bacilliformes , teretiusculae,  et  nulla  articulatione  divisae.  Antrorsum 


qiiippiam  tument,  postrorsum  in  modicum  apicem  cessant.  Anterior 
eorum  extremitas  cartilagini  impari  (cui  copulae  nomen  est)  massae  liga- 
mentosae  auxilio  strictissime  devincitur.  Copulae  figura  prorsus  singularis 
dicenda.  Cubicum  enim  ejus  corpus,  antrorsum  in  laminam  orbicu- 
larem (cartilago  entoglossa  auctorum)  expanditur,  quae  utrimque  binas, 
crenato  margine  circumscriptas  explicat  alas.  Alarum  substratum  carti- 
lagineum, multis,  diversae  formae  et  magnitudinis  foraminibus  pertusum, 
cribri  mentitur  speciem,  quae,  ut  melius  patefiat,  perichondrii  tenacissime 
adhaerentis  amotionem  requirit.  Binis  cartilaginis  cntoglossae  alis,  lacuna 
interjacet  anterior,  quae  ligamentumbrancTiio-hyoideumteres,  ab  ossis  hvoi- 
dei  symphysi  oriundum,  suscipit,  cujus  adminiculo  arcus  branchiales  cum 
osse  hyoideo  colligantur.  Hujus  ligamenti  origo,  nucleolo  cartilagineo 
insito,  majorem  duritiei  gradum  nanciscitur. 

Copulae  posterior  facies  arcus  branchiales  posteriores  (auctorum)  ad- 
nexos habet,  quorum  quivis  duabus  columnis  plane  osseis,  per  synchon- 
drosim  parum  mobilem  inter  se  confluentibus,  concinnatur.  Columna  an- 
terior sensu  stricto  ad  arcum  branchialem  non  pertinet,  sed  columella 
Sieboldii  est4).  Columna  posterior  vero  genuinum  repraesentat  arcus 
branchialis  residuum.  Praeter  fibrosum  cum  copula  nexum,  epiphyses  car- 
tila  gineae  anteriores  utriusque  arcus  branchialis  posterioris,  etiam  per 
veram  articulationem  mutuo  colligantur,  posteriores  vero  fines  per  funi- 
culum ligamentosum  cum  posteriori  termino  arcus  primi  consarcinantur. 
Columnae  geminae  cujusvis  arcus,  in  synchondroseos  regione  latissimae 
visuntur  et  depressae,  quoad  reliquum  teretes  gracilesque. 

‘)  Siebold,  Obs.  de  Tritonibus  et  Salamandris,  Berol.  1828.  Fig.  15,  16,  17. 

2)  In  Faunae  Japon.  Eept.  Tab.  VIII.  Fig.  6.  ossis  hyoidei  apparatus  nimis  rudi 
stylo  expressus  est,  quam  ut  veram  naturae  imaginem  oculis  obvertat.  Fig.  8.  Crypto- 
branchographiae,  a Schmidt,  Goddart,  et  J.  v.  d.  Hoeven  editae,  suis  etiam  laborat 
mendis.  Quare  meliorem  iconem  parandam  curavi,  quam  tabulae  tertiae  figura  prima 
exhibet. 

3)  Articulationis  hujus  cavitas  vix  seminis  cannabini  magnitudinem  refert  , et 
massa  ligamentosa  rudiori  ita  undique  obruitur,  ut  nonnisi  sectione,  per  transversum 
facta,  in  conspectum  prodeat. 

4)  Op.  cit.  Fig.  17.  Iit.  d. 

§.  20.  Os  hyoideum  Menopomatis. 

(Tab.  III.  Fig.  2.) 

Os  hyoideum  Menopomatis  cum  eodem  Cryptobranclii  osse  in  uni- 
versum quidem  consentit,  sequentibus  tamen  characteribus  ab  eo  diver- 
sum est: 

1.  Cartilago  mediana  impar  (corpus  ossis  hyoidei)  quatuor  constat 
elementis,  quorum  interna,  in  linea  mediana  collidentia,  externis  breviora 
et  graciliora  sunt.  Interna  cum  externis  per  syndesmosim  strictissimam, 
spatiolo  seroso  minimo  excavatam,  committuntur.  Internorum  biga  a 
tergo  in  processum  pyramidalem  acuminatum  confluit,  quem  facile  cum 
nucleo  cartilagineo  ligamenti  branchio-hyoidei,  in  Cryptobrancho  comme- 
morati, contuleris. 

2.  Cornua  majora,  antice  cartilaginea,  postice  ossea  evadunt,  cui 
ossi  rursus  additamentum  cartilagineum  succedit,  quod  ope  ligamenti  la- 
tioris, nucleum  cartilagineum  includentis,  apparatui  suspensorio  maxillae 
inferioris  affigitur. 

3.  Portioni  cartilagineae  cornu  majoris  dextri,  intus  bacillus  osseus, 
quatuor  lineas  longus,  adnascitur,  quem  in  cornu  sinistro  abesse  video. 

4.  Arcus  branchiales  anteriores1)  quoad  formam,  naturam  cartila- 
gineam, et  flexuram  sigmoideam,  nullum  effatu  dignum  discrimen,  (pio  a 
Cryptobrancho  divergant,  offerunt,  quod  etiam  de  arcubus  posterioribus 
osseis  omni  respectu  dicendum  est.  Probe  tenendum,  liosce  arcus  bran- 
chiales posteriores  (auctorum)  ita  intelligendos  esse,  ac  si  anterius  eorum 
segmentum  osseum  columellae  Sieboldii,  posterius  vero  arcui  bran- 

chiali  primo  aequi  valeret,  — Copulae  cartilago  entoglossa  plane  orbicu- 
laris, nullis  pertunditur  foraminibus. 

5.  Posteriori  segmento  arcus  branchialis  anterioris  (auctorum),  quod 
nostro  sensu  arcus  branchialis  primus  est,  duo  adhuc  adhaerent  arcus 
accessorii,  inferioris  ordinis  et  longitudinis  minoris,  ita  ut  tres  adsint  arcus 
branchiales  genuini.  Arcus  secundus,  tertio  multum  brevior,  magisque 
incurvus,  duobus  segmentis  osseis  constat,  per  symphysim  cartilagineo- 
fibrosam  conjunctis.  Anticus  ejus  finis  cartilagineus  est,  et  cum  synchon- 
drosi, inter  columellam  et  arcum  branchialem  primum  obvia,  conjungitur. 
Conjunctionis  modus  talis  est,  ut  massae  ligamentosae  unienti  tres  car- 
tilagines sesamoideae  inserantur,  quarum  anteriores  duo  ad  synchondrosim 
inter  columellam  et  arcum  branchialem  primum  pertinent,  posterior  vero, 
crassior  et  amplior,  ad  arcum  branchialem  secundum  referendus  est. 
Posterior  finis  arcus  branchialis  secundi  itidem  in  cartilaginem  degenerat. 
— Arcus  branchialis  tertius,  cartilaginis  indolem  conservans,  antrorsum 
cum  obtuso  quodam  processu  osseo  arcus  praevii,  postrorsum  vero  cum 
apice  cartilagineo  posteriori  ejusdem  arcus,  ligamenti  fibrosi  auxilio  con- 
jungitur. 

Adauctus  arcuum  branchialium  numerus,  ad  foraminis  branchialis 
in  Menopomate  persistentiam,  necessario  referendus  est.  Inter  secundum 
et  tertium  enim  arcum  branchialem  rima  patet,  quinque  lineas  longa, 
extrorsum  in  brevem  canalem  producta,  qui  ope  foraminis  rotundi,  ad 
nuchae  latera  hiantis,  terminatur.  Hanc  rimam  ab  extus  inspecturo,  du- 
plex obvertitur  fimbria,  a rimae  labio  superiori  et  inferiori  pendens,  ejus- 
demque  cum  rima  longitudinis.  Margo  fimbriarum  crenatus  docet,  ar- 
busta branchialia,  quibus  animalis  cordyli  ornantur,  ne  ingruente  quidem 
senio  penitus  evanescere. 

Interstitium  inter  primum  et  secundum  arcum  branchialem,  mem- 
brana obturatoria  perfecte  clauditur.  Nihilominus  tamen  inter  arcum 
primum  et  secundum  sinistri  lateris,  membranae  pharyngis  mucosae 

diverticulum  furtim  intrare  video,  quod  rimae  branchialis  imperfecte  oc- 
clusae residuum  esse,  nemo  dubitabit2). 


')  Rectius  cornua  minora  dicendi. 

2)  C.  May  er  in  pluribus  individuis  semiadultis,  vel  in  utroque  colli  latere,  vel 
solum  in  sinistro,  rimam  branchialem  secundam  adhuc  patulam  observavit.  Analecten 
fur  vergi.  Anat.  Bonn,  1835.  pag.  71. 


§.  21.  Os  hyoideum  Amphiumatis. 

(Tab.  IV.  Fig.  1.) 

Amphiumatis  os  hyoideum,  iisdem,  quae  in  Menopomate  modo  enu- 
meravimus, constat  partibus.  Cartilago  mediana  impar  autem  in  septem 
cartilagines  discedit,  quarum  figura  et  mutua  relatio,  ex  icone  melius,  quam 
ex  verbis  patebit.  Sufficit  meminisse,  maximam  harum  cartilaginum, 
oppositae  contiguam,  cartilaginis  medianae  geminae,  quam  in  Crypto- 
hrancho  vidimus1),  locum  tenere,  reliquas  quinque  vero,  multo  minores, 
ita  dispositas  esse,  ut  tres  earum,  trifolii  figuram  aemulantes,  cartilagini 
entoglossae  correspondeant,  et,  quae  supersunt  geminae,  frustula  sesa- 
moidea referant,  synchondrosi  inter  cartilaginem  medianam  et  cornua 
majora,  inserta.  Cartilago  itaque  entoglossa,  quae  in  Cryptobrancho  et 
Menopomate  a copula  arcus  branchialis  primi  editur,  in  Amphmmate  ab 
ipso  osse  hyoideo  producitur. 

Cornua  majora  per  omnem  suam  longitudinem  ex  duabus  columnis 
osseis  compacta  sunt,  quae  inter  se  parallelae,  et  nonnihil  sigmoideae,  car- 
tilaginis interventu  arctissime  conglutinantur.  Haec  cartilago,  in  antica 
cornu  majoris  extremitate,  remigii  adinstar  explanatur,  in  posteriori  vero 
extremitate  clavi  ad  modum  intumescit. 

Cornua  minora  ossis  hyoidei  (arcus  branchiales  primi  auctorum), 
quae  in  Cryptobrancho  et  Menopomate  aderant,  in  Amphiumate  desunt. 


Arcus  branchialis  primus  (auctorum)  totus  quantus  osseus,  duabus 
partibus  inter  se  concretis  et  nullatenus  mobilibus  constat,  quarum  an- 
terior horizontalis  (columella  Sieboldii)  cum  posteriori  modice  ascen- 
dente (arcu  branchiali  genuino  primo),  obtusum  format  angulum,  ex 
quo  tuberculum  osseum,  non  spernendae  magnitudinis,  introrsum  pro- 
minet, arcusque  branchialis  secundi  extremitati  inferiori  adnectendae  in- 
servit. Arcus  branchialis  primi  (auctorum)  copula,  pyramidalis,  longa, 
antice  acuminata,  os  hyoideum  genuinum  cum  apparatu  branchiali  con- 
jungit. Nihil  in  eo  est,  quod  comparationem  cum  osse  vel  cartilagine 
entoglossa  admitteret.  Linguae  enim  rudimentum  a supra  commemorato 
trifolio  cartilagineo  ossis  hyoidei  sustentatur. 

Arcus  secundus,  tertius,  et  quartus,  ex  integro  cartilagineus  est. 
Longitudo  quatuor  arcuum,  a primo  ad  ultimum,  jugiter  decrescit. 

Rima  branchialis  inter  arcum  tertium  et  quartum  patet.  Longitudo 
ejus  duas  non  excedit  lineas.  Ora  rimae  superior  atque  inferior  papillis 
minimis  et  tenerrimis  obsidetur,  ultimis  procul  dubio  frondium  branchia- 
lium exstinctorum  residuis. 

')  Tab.  III.  Pig.  1.  Iit.  a,  a. 


§.  22.  Os  hyoideum  Batrachiorum  urodelorum  branchiferorum. 

Ut  a Proteo  nostrate  exordiar1),  interim  praemittam,  os  hyoideum 
et  apparatum  branchi ophorum,  per  omnes  partes  constituentes  osseum, 
rem  anatomicam  magis  contortam  et  impeditam  esse,  quam  in  omnibus 
reliquis  amphibiis,  quibus  branchiae  deciduae  contigerunt. 

Os  hyoideum  duobus  cornibus  majoribus  conflatum,  parte  media, 
quae  corporis  vices  ageret,  destituitur.  Etiamsi  de  cartilagine,  quin  etiam 
de  ossiculo  entoglosso,  auctores  minus  accurati  delirare  solent,  nullum 
mehercle!  ossiculi  entoglossi  indicium,  in  sex  speciminibus,  a me  niti- 


dissime  praeparatis,  invenire  milii  licuit.  Nil  nisi  textum  fibroso-cellula- 
rem  vidi. 

A cornuum  majorum  symphysi  mediana,  copula  retrorsum  directa 
emergit,  quae  tine  suo  postico  pyriformi,  et  per  omnem  vitae  durationem 
cartilagineo,  cornuum  minorum  bigam  sustinet,  quae  itidem  arcum  bran- 
chialem primum  fert,  sursum  in  cartilagineum  apicem  terminandum. 

Juncturae  cornu  minoris  cum  arcu  branchifero  primo,  ossiculum  fal- 
ciforme intus  adstat,  quod  columellae,  in  Salamandra  et  Tritone  obviae, 
conferre  convenit.  Extremitas  anterior  hujus  columellae,  tenuis  et  acu- 
minata, nullam  cum  cornu  minori  unionem  init;  posterior  vero  extremitas, 
leviter  tumidula,  arcum  branchialem  secundum  sustentat,  intercedente 
inter  utrumque  corpusculo  triticeo  cartilagineo,  cujus  interno  margini 
arcus  branchialis  tertius  (ultimus),  pariter  interventu  frustuli  cartilaginei 
accrescit. 

A copula  cornuum  minorum,  carina,  postrorsum  directa  editur,  quae 
quidem  ejusdem  cum  copula  longitudinis  est,  ambitu  vero  tantum  ab  ea 
differt,  ut  revera  filiformis  dici  mereatur. 

In  Menobrancho  laterali2),  cujus  quatuor  exemplaria  comparavi,  ap- 
paratus hyoideo -branchialis,  quoad  formam  generalem  et  arcuum  bran- 
chialium numerum,  Proteo  simillimus,  cartilagineam  mollitiem  per  omnem 
vitae  durationem  integerrimam  conservat,  excepta  sola  copulae  carina, 
quae  figuram  in  Proteo  visam,  in  lanceolatam  mutat3).  — Ossis  hyoidei 
cornua  majora  ex  duobus  constant  segmentis,  quorum,  quod  situ  anterius 
est,  posteriori  multum  longitudine  cedit.  Columella  nulla  adest,  qua- 
propter arcus  branchialis  secundus  a primo,  et  tertius  a secundo  pendeat, 
necesse  est, 

Siredon  mexicanus 4)  columellae  Sieboldii  praesentia  ad  Proteum 
propius  accedit,  arcuum  vero  branchialium  numero  ad  quadrigam  aucto, 
et  cornibus  majoribus,  uti  in  Menobrancho  bipartitis,  ab  eo  iterum  recedit. 
In  toto  hujus  animalis  nitidi  et  elegantissimi  apparatu  hyoideo-branchiali, 


nihil  ossei  adest,  praeter  ossiculum  ypsiloides,  in  quod  copulae  carina 
cartilaginea  prolongatur,  et  cujus  divaricata  crura  in  musculorum  recto- 
rum abdominis  carne  absconduntur.  Tale  ossiculum,  sed  liberum,  et  ab 
apparatu  branchiali  sejunctum  Sieboldius  in  Salamandra  terrestri,  inter 
musculi  recti  abdominis,  et  genio-thyreoidei  lines  conterminos  insertum, 
sub  nomine  ossiculi  thyreoidei  descripsit5). 

Fig.  2.  Tab.  IV.  fidem  faciet,  hoc  ossiculum  thyreoideum  Sieboldii 
ad  apparatum  branchialem  pertinere,  quum  in  Salamandrae  cordylo  cum 
carina  cohaereat,  evanescente  vero  carina,  autonomum  evadat.  Arcus 
branchialis  primus  cornu  minori  ossis  hyoidei  innititur;  — secundus  co- 
lumellae. Tertius  a secundo  fertur,  — quartus  a tertio. 

Margines  arcuum  branchialium  laterales,  qui  branchiis  adductis  in 
mutuum  contactum  veniunt,  totidem  serras  referunt,  quarum  dentes6),  et 
dentium  interstitia,  sibi  ita  correspondent,  ut,  branchiis  compressis,  suturae 
imaginem  evocent.  Per  se  liquet,  arcum  branchialem  primum  et  quartum 
unica  tantum  dentium  serie,  secundum  et  tertium  autem  duplici  instruc- 
tum esse. 

In  quovis  arcu,  duodecim  dentes  numeravi.  I11  Proteo,  Menobrancho, 
et  Sirene  lacertina,  plane  similis  arcuum  branchialium  serratura  obviam 
venit. 

x)  Tab.  IY.  Fig.  5. 

2)  Ibid.  Fig.  3. 

3)  In  duobus  exemplaribus,  a me  collatis,  posterior  finis  cariuae  bifurcatus,  ossiculo 
ypsiloidi  similis  est,  quo  Siredonis  cariua  terminatur  (Tab.  IY.  Fig.  4.  Iit.  a.) 

“)  Ibid.  Fig.  4. 

5)  Lib.  cit.  Fig.  13.  et  14.  iit.  k. 

6)  Figuram  acuminatam,  nequaquam  vero  materiem,  hoc  nomiue  exprimo,  quae 
tantum  a modica  duritie  abest,  ut  potius,  ob  mollitiem  et  teneritudinem  summam,  qua- 
quaversum  obsequiosam  flexibilitatem  nacta  fuerit. 

§.  23.  De  arcubus  branchialibus  Cryptobranchi. 


Apparatus  sic  dicti  branchialis,  in  animalibus  modo  recensitis  com- 
paratio docet,  arcus  branchiales  Cryptobranchi,  Menoporncdis,  et  Amphiu- 
matis,  aptioribus  nominibus  insigniendos  esse. 

Genuinus  enim  arcus  branchialis  trabs  incurva,  ossea  vel  cartilaginea 
est,  quae  arteriam  branchialem  vel  actu  vehit,  vel  in  cordylo  vexit.  In 
Siredone  et  Proteo,  qui,  ut  ita  dicam,  per  omnem  vitam  cordyli  manent, 
neque  cornu  minus  ossis  hyoidei,  neque  columella  arteriam  comitem  habet. 
Ad  arcus  branchiales  itaque  non  referri  possunt.  Tres  arcus  branchiales 
Protei  hoc  nomen  optimo  jure  merentur,  quum  quivis  eorum  arteriam 
branchialem  ferat.  Quartum  vero  arcum  branchialem  Sireclonis  nulla 
comitatur  arteria1),  ideoque  nomen  ejus  mentiri,  non  est  quod  dubitem. 
Ut  enim  in  piscibus,  ossa  pharyngea  inferiora,  arcubus  branchialibus 
imperfectis  similia,  cum  circulatoriis  branchiarum  viis  nullum  sustinent 
commercium,  ita  etiam  arcus  branchialis  quartus  Siredonis , hujus  nominis 
honore  destituendus  esse  videtur. 

Si  ea,  quae  in  Urodelis  phaenerobranchis  per  injectionem  explo- 
rata habuimus,  ad  Derotreta  et  Myctoclera  applicare  velimus,  clarum 

nobis  erit:  arcum  branchialem  primum  Cryptobranchi  et  Menopomatis , 

* 

nullum  arcum  branchialem  esse,  sed,  ad  normam  reliquorum  reptilium, 
cornu  minus  ossis  hyoidei  constituere.  Arcus  branchialis  secundus,  qui 
ex  duobus  segmentis  osseis  constat,  segmento  suo  antico  columellae,  seg- 
mento postico  certe  arcui  branchiali  primo  congener  est.  Simili  prorsus 
modo,  in  Ampliiumate,  arcus  branchialis  primi  pars  dimidia  antica,  colu- 
mellae aequiparanda  est,  pars  postica  autem  arcui  branchiali  vero  cor- 
respondet2). 

Quae,  etiamsi  lepida  et  festiva  superciliosis  lectoribus  appareant,  ab 
iis  tamen,  qui  morphologiam  organicam  branchiarum  extremis  digitis 


attigerunt,  seria  attentione  non  indigna  habebuntur,  idque  sane  eo 
minus,  quum,  quae  modo  professi  sumus,  perfecte  cum  iis  quadrant, 
quae  H.  Ratlike  de  evolutione  ossis  hyoidei  reptilium  atque  piscium 
triginta  abhinc  annis  ingeniose  enodavit3). 

‘)  Felicissimo  eventu  Protei  et  Siredonis  branchias  per  bulbum  arteriosum  cordis 
replevi , et  vasorum  arteriosorum  decursum  tanta  cnra  enodavi,  ut  de  iis,  quae  dico, 
certo  mihi  constet. 

2)  Quibus  rite  perspiciendis  fig.  2.  6.  et  7.  tabulae  quartae  succurrunt,  quarum 
sextam  et  septimam  ex  Sieboldii  opere  (Observationes  de  Tritonibus  et  Salamandris, 
Berol.  1828)  mutuavi. 

3)  Anat.  TJntersuchungen  uber  den  Kiemenapparat  und  das  Zungenbein  der  Wir- 
belthiere.  Riga  und  Dorpat,  1832. 


CAPUT  TERTIUM. 

COLUMNA  VERTEBRALIS. 

§.  24.  Numerus  vertebrarum. 

Singularum  vertebrarum  Cryptobranchi  habitum  et  conformationem, 
earumque  ad  columnam  dorsalem  concatenationem,  prolixiori  stylo  ex- 
ponere, superfluum  duco.  Quae  enim  hac  de  materia  dicenda  haberem, 
parum  tantummodo  differunt  ab  iis,  quae  Menopomatis  Alleghaniensis 
columna  vertebralis,  sat  superque  anatomicis  nota1),  spectantibus  facundo 
enarrat  silentio.  Figurae  quoque,  quam  in  Tab.  II.  repraesentari  curavi- 
mus, attenta  contemplatio,  verbosae  descriptionis  defectum,  apte  brevi- 
terque  compensabit.  Sunt  tamen  quaedam  spinae  dorsalis  regiones,  in 
quibus  vertebrarum  singularum,  aut  longioris  earum  seriei,  characteres 
anatomici,  notabili  modo  a Menopomatis  archetypo  abludere  solent.  Sunt 

etiam  prorsus  novae  et  hactenus  nondum  visae,  certis  quibusdam  spon- 
dylis notae  characteristicae ; — ■ sunt  denique  articulationum,  quibus 
processus  vertebrales  mutuo  coeunt,  attributa  non  parum  mira  et  insolita, 
ut  ampliori  verborum  apparatu  penna  nostra  indigeat,  ad  ea,  quae  aliqua 
novitatis  specie  lectoris  attentionem  in  se  convertunt,  rite  exponenda. 

In  universum  quadraginta  et  octo  numerantur  vertebrae,  quarum 
21  trunco,  1 pelvi,  reliquae  viginti  sex  caudae  competunt. 

Vertebrarum  numerus,  in  reliquis  Batrachiis  urodelis  obvius,  ex  se- 
quenti indice  patet. 

b Splendidam  iconem  sceleti  Menopornatis  Cuviero  debemus  (Recherches  suries 
ossemens  fossiles.  Yol.  II.  pl.  26.) 


Verlebrae 

trunci 

Vertebra 

sacra 

Vertebrae 

caudales 

SUMMA 

NOTAE 

Menopoma  AUeghaniense 

19 

i 

25 

45 

Aniphiuma  tridactylum  . 

62 

i 

38 

101 

Cu  vier  75  solummodo  vertebras 
Amphiumati  esse  dicit  (Le^ons  d’Anat. 
comparee.  Tome  I.  pag.  221). 

Triton  cristatus  .... 

16 

i 

40 

57 

Salamandra  maculosa  . 

16 

i 

27 

44 

Salamandrois  venenosus 

15 

i 

37 

53 

Siredon  mexicanus . . . 

16 

i 

32 

49 

i 

Duo  ultimae,  punctula  ossea  minima 
sunt.  Cuvier  42  vertebras  annotavit. 

Siren  lacertina  .... 

64 

35 

99 

Hos  numeros  Cuvier  offert.  Exem- 
plar, quod  in  collectione  mea  asservatur, 
pulli  est,  5"  longi,  in  quo  35  vertebrae 
trunci,  et  40  vertebrae  caudales  exstant. 
Vertebras  caudales  eas  voco,  quae  processu 
spinoso  inferiori  notantur. 

Proteus  anguineus  . . . 

29 

i 

28 

58 

Vertebrae  ultimae  valde  difformes  et 
irregulares.  Catalogus  musei  zootomici 
facultatis  medicae  Viennensis,  quem  modo 
publici  juris  feci : ,,Das  vergleichend-anat. 
Museum  an  der  Wiener  medie.  Facultat. 
Wien,  1865.  Skelete  der  Amphibien“  nu- 
merum vertebrarum  recenset,  quem  in 
septem  Protei  speciebus , ex  Carinthia  et 
Dalmatia  collectis,  et  a Leop,  F it z in- 
gero determinatis,  mirum  in  modum  va- 
riare vidi. 

Menobranclius  lateralis  . 

18 

i 

29 

48 

Sex  ultimae  summopere  irregulares. 

6* 

§.  25.  Atlas. 

(Tab.  II.  Fig.  5.  6.  7.) 


Consueta  atlantis  prae  reliquis  vertebris  praerogativa,  in  processuum 
transversorum  robore  et  brevitate,  nec  non  in  costarum,  hisce  processibus 
insidentium,  absentia  consistit.  Corpus  ejus  aequali  cum  reliquis  longi- 
tudine et  ambitu  gaudet.  Facies  tamen  inferior,  non,  ut  in  reliquis  ver- 
tebris, a dextra  sinistram  versus  convexa,  et  secundum  longitudinem 
carinata  conspicitur,  sed  leviter  depressa,  ne  dicam  excavata,  binis  fora- 
minibus oblongis  in  depressionis  fundo  hiantibus,  quae  in  reliquis  verte- 
bris vel  adsunt,  vel  desunt,  vel  in  unum  confluunt,  ibidemque  multis 
varietatibus  formae  et  magnitudinis  ludere  consuescunt.  Duplex  horum 
foraminum  usus  est.  Partim  enim  venis  ex  columna  vertebrali  emergen- 
tibus exitum  praebent,  partim  vero  arterias,  ab  aorta  editas,  admittunt, 
quae  corpus  vertebrae  trajiciunt,  et  in  eam  arteriam  deferuntur,  quam 
serius  sub  nomine  arteriae  vertebralis  collateralis  descripturi  sumus. 

Anterior  corporis  facies  in  sphaericum  tuber  exsurgit,  quod,  crusta 
cartilaginea  laevissima  obductum,  capituli  articularis  munus  sustinet. 
Congrua  enim  cavitate  orbiculari,  quam  inter  utramque  partem  condy- 
loideam  ossis  occipitis  consitam,  supra  memoravimus,  excipitur,  et  genui- 
nam cum  hac  cavitate  enarthrosim  constituit.  Haec  tamen  non  sui  juris 
articulationem  repraesentat,  quippe  quae  capsula  propria  fibrosa  egeat, 
et  potius  cum  binis  illis  juncturis  confluat,  quae  utrimque  inter  massam 
lateralem  atlantis  et  condylos  occipitales  intercedit,  unde  singularis  pror- 
sus articulationum  trias  enascitur,  quae,  ob  sacci  fibrosi  ambientis  laxi- 
tatem et  ductilitatem , non  tantum  elevationem  et  depressionem  capitis 
absolvere  sinit,  sed  etiam  aliquem  rotationis  gradum  admittit.  Clarum 
inde  erit,  vertebrae  primae,  munus  atlantis  et  epistrophei  simul  concredi- 
tum esse,  quam  rem  in  Menopomate  quoque  contingere,  sollicita  et  repetita 
inspectione  confirmatum  habeo. 

Insuper  massas  laterales  atlantis,  ob  brevitatem  et  figuram  conicam, 
non  facile  cum  processibus  transversis  commutare  poteris,  a quibus, 
praeter  formam  diversam,  costarum  quoque  absentia  luculentissime  dis- 
crepant. Quin  etiam  monendum,  processus  transversos  reliquarum  ver- 
tebrarum1) binis  radicibus  tum  ex  laterali  corporis  vertebrae  regione, 
quum  ex  basi  arcus  vertebralis  enascentes,  canali  laterali  satis  amplo, 
quem  anatomiae  humanae  cultores  in  vertebris  colli  probe  norunt,  et 
„ transversarium “ vocant,  instructos  esse,  qui,  uti  de  Proteo  viginti  abhinc 
annis  demonstravi,  vasorum  sanguiferorum,  arteriae  utpote  sic  dictae  ver- 
tebralis collateralis  decursui  inservit,  quem  canalem  in  atlante  frustra 
quaeres,  nisi  foveam  plane  coecam,  in  posteriori  facie  massae  lateralis 
obviam2),  pro  inchoato  canalis  transversarii  absentis  rudimento  interpretari 
placeat. 

Alius  vero  canalis,  cujus  nullum  in  reliquo  vertebrarum  ordine  ve- 
stigium deprehenditur,  atlanti  proprius  contigit,  utpote,  qui  in  externa 
vicinia  foveae  modo  memoratae,  ope  foraminuli  angustioris  ortum  sumit, 
et  recta  introrsum  per  atlantis  substantiam  osseam  tendens,  in  canali  ver- 
tebrali terminatur,  cui  arteriam  advehit,  in  arteriam  spinalem  anteriorem 
s.  imparem  deferendam3).  Arcus  atlantis  a reliquarum  vertebrarum  ar- 
cubus nullatenus  differt,  et  simili  modo,  uti  in  his  contingere  solet,  pos- 
trorsiun  processui  spinoso  humili  et  robusto  (qui  rectius  tuberculi  nomine 
insigniri  possit),  atque  binis  processibus  articularibus  posterioribus  ortum 
concedit,  antrorsum  vero  ejusdem  muneris  processus  anteriores  (qui  Cl. 
Owenio  „ zygapophyses “ audiunt)  progerminat.  Generalis  in  Batrachiorurn 
caudatorum  coetu  regula  poscit,  processus  articulares  posteriores,  anterio- 
ribus sequentis  vertebrae,  plana  prorsus  et  horizontali  superficie  incum- 
bere, ne  ullam  motui,  ad  latera  inclinanti,  noxam  dare  possint. 

‘)  Tab.  II.  Fig.  1.  Iit.  b,  b,  b. 

2)  Ibid.  Fig.  7.  Iit.  d,  d. 

3)  Tab.  II.  Fig.  5.  Iit.  c,  c,  et  Tab.  XI.  Fig.  4.  Iit.  i'. 

§.  26.  Atlas  reliquorum  Batrachiorum  caudatorum. 


Menopomatis  atlas  nullius  a Cryptobranclio  diversitatis  accusari  potest. 
In  Amphiumate1)  processum  odontoideiun  atlantis  longiorem  video,  quam 
in  omnibus  reliquis  animalibus  cognatis.  Binis  facieculis  articularibus 
lateralibus  praeditus  est,  modice  convexis,  et  oblongis.  Hisce  facieculis 
ossa  occipitalia  lateralia  congruos  obvertunt  sinus2),  unde  geminae  arti- 
culationes  enascuntur,  propriis  capsulis  fibrosis  ab  articulationibus  occi- 
pitalibus lateralibus  distinctae.  Apex  processus  odontoidei  obtusus  et 
quodammodo  asper,  cum  rudimento  minimo3)  partis  basilaris  ossis  occi- 
pitis, ope  retinaculi  fibrosi  brevissimi  colligatur.  Longitudo  processus 
odontoidei  tanta  est,  ut  foraminis  occipitalis  circumferentia  inferior,  quae 
lmnc  processum  in  se  recipit,  sinu  profundiori  excavari  debuerit. 

I11  Sir edone  mexicano 4);  processus  odontoidei  facies  inferior  cartila- 
gine laevigatur,  quae  cum  cartilaginibus  processuum  articularium  anterio- 
rum sine  intervallo  confluit. 

I11  Scdamandra  maculosa 5)  processus  odontoideus,  modicae  lon- 
gitudinis, plagas  geminas  articulares,  invicem  separatas,  offert,  quae 
sese  simili  modo  aci  ossa  occipitalia  lateralia  habent,  ac  de  Amphiumate 
diximus. 

In  Tritone  cristato G)  et  alpestri  facies  articulares  processus  odontoidei, 
cum  superficiebus  articularibus  processuum  transversorum  atlantis  con- 
fluunt. 

Menobranchi  lateralis  processus  odontoideus  tuberculum  perexiguum 
est7),  nulla  superficie  articulari  instructum,  sed  asperum,  et  posteriori 
margini  ossis  sphenoidei  basilaris,  qui  simul  marginem  inferiorem  fora- 
minis occipitalis  magni  efformat,  textu  fibroso  adstrictum. 

In  Proteo  vero  processus  odontoideus8)  fere  disparet;  quapropter 
processuum  articularium  atlantis  anteriorum  cartilagines  mutuo  conflue- 
rent, nisi  tantillum  textus  fibrosi  intercederet,  cujus  auxilio  rudimentum 

processus  odontoidei  cum  margine  inferiori  foraminis  occipitalis  magni 
cohaeret. 

Ex  dictis  clarum  est , regulam  generalem , a zootomis  statutam : 
„ articulationem  occipito-atlanticam  Batrachiorum,  aci  geminos  processus  con- 
dyloideos  restrictam  esseu  exceptionibus  et  modificationibus  variis  subji- 
ciendam esse. 

b Tab.  II.  Fig.  8. 

2)  Tab.  I.  Fig.  4.  Iit.  d. 

3)  Quod  inter  ambas  partes  condyloideas  ita  delitescit,  ut  auctorum  attentionem 
hactenus  effugerit. 

4)  Tab.  II.  Fig.  9. 

5)  Ibid.  Fig.  10. 

6)  Ibid.  Fig.  11. 

7)  Ibid.  Fig.  12. 

8)  Ibid.  Fig.  13. 

§.  27.  Reliquae  trunci  vertebrae. 

Character  anatomicus  harum  vertebrarum  minime  in  processibus 
transversis  costiferis  quaerendus  est.  Binae  anteriores  enim  vertebrae 
caudales  itidem  costis  instruuntur1).  Neque  processuum  spinosorum  in- 
feriorum defectum,  tamquam  notam  earum  distinctivam  nominare  licet, 
dum  etiam  vertebra  caudalis  prima,  spina  inferiori  egeat2).  Propterea 
citra  generales  qualitates  vertebrarum  notissimas,  nihil  profecto  invenio, 
quod  longa  deducere  virga,  operae  pretium  toret.  Longitudo  cujusvis  ver- 
tebrae trunci,  decem  circiter  linearum  est,  quam  mensuram  anteriores  ver- 
tebrae, ad  decimam  usque,  non  plane  attingunt,  posteriores  vero,  et  pelvi 
proximae,  tantillum  excedunt. 

Corpus  vertebrae,  a cylindro  eatenus  discedit,  quatenus  notabilis, 
in  longitudinis  medio  praesens  coarctatio,  clepsydrae  figuram  in  memoriam 
revocat,  et  in  ventrali  superficie  crista  longitudinalis  mediana  et  tumidula 
prominet. 

Processus  transversi,  validi,  compressi  et  latiusculi,  ad  basim  pro 
decursu  arteriae  vertebralis  collateralis  perforati,  quidquam  posteriora 
versus  inclinati,  sex  linearum  longitudinem  parumper  superant. 


Processus  spinosi,  tubercula  rectius  dicendi,  crassitie  et  robore  pro- 
cessibus transversis  potiores,  altitudine  vero  multum  inferiores,  cartila- 
gineo fastigio  terminantur,  quod  si  scalpello  abstuleris,  sinum  osseum, 
cui  haec  cartilago  impacta  erat,  vacuum  invenies. 

J)  In  Menopomatis  semiadulti  sceleto,  quod  ad  manus  mihi  est,  prima  tantummodo 
vertebra  caudalis,  costarum  accessione  a reliquis  discrepat.  An  ex  consilio  naturae 
ita  res  sese  habeat,  an  culpa  anatomica,  nollem  dijudicare. 

2)  In  Tritone  cristato  prima  et  secunda  vertebra  caudalis  hoc  processu  spinoso  in- 
feriori caret. 

§.  28.  Costae,  earumque  cum  processibus  transversis  synchondrosis. 

Costae  vertebrarum  trunci,  basi  latiori,  corpore  tereti,  modice  deor- 
sum incurvo,  et  extremitate  libera  tumidula,  instructae  sunt,  quae  appen- 
dice cartilaginea  brevissima  tantillum  elongatur. 

Costa  quarta  longissima  est,  quae  una  cum  cartilagine  terminali 
pollicem  efficit.  Reliquae,  eo  magis  gracilescunt  simulque  abbreviantur, 
quo  magis  ad  pelvim  accedunt,  quo  fit,  ut  ultima  earum  trium  linearum 
mensuram  vix  ac  ne  vix  quidem  conservet. 

Nonnullis  costis,  decimae  utpote,  decimae  tertiae,  decimae  quartae, 
et  decimae  quintae,  dextri  lateris,  tuberculum  adnascitur1),  deorsum  spec- 
tans, quod  modo  exiguum,  modo  mediocre,  modo  satis  magnum,  vel  in 
medio  longitudinis  eminet,  vel  ad  cartilagineam  costae  extremitatem  pro- 
pius accedit,  cum  qua  in  decima  sexta  et  decima  septima  costa  confluit, 
eique  justo  majorem  crassitiem  impertitur.  Ob  talem  formae  et  loci  varie- 
tatem, hisce  tuberculis  apophysium  vagarum  nomen  tribuere,  non  incon- 
gruum  erit.  Apophysium  vagarum  fortuitam  praesentiam  levioris  momenti 

rem  esse  ex  eo  concludere  licet,  quod  in  sinistro  latere  aliae  atque  aliae 
costae  hoc  ornamento  gaudeant.  Si  musculorum  insertioni  inservirent, 
majorem  constantiam  iis  convenire,  necesse  esset.  Quae  alia  earum  esse 
posset  significatio,  plane  me  latet.  Si  vero  audacioribus  conjecturis  in- 
dulgere  fas  esset,  apophyses  vagas,  illi  tuberculo  praegrandi  analogas  esse 
crederem,  quod  vertebrae  sacralis  costae  proprium  est,  et  ex  cujus  cacu- 
mine, ossis  ilei  ligamentum  suspensorium  enascitur.  Forma,  sedes,  et 
directio  hujus  tuberculi,  cum  apophysi  vaga  comparati,  talem  affinitatem 
invito  etiam  obtrudunt  animo. 

Ceterum  silentio  praeterire  nequeo,  costas,  cum  processibus  trans- 
versis, non  articulationis  interventu,  sed  vera  synchondrosi  copulari2),  quae 
costam  nullo  alio  modo,  quam  antrorsum  et  postrorsum  moveri  sinit. 
Qualicumque  directione  cartilaginem,  utrumque  os  devincientem,  incidere, 
costamque  a processus  transversi  extremitate  diducere  coneris,  nunquam 
cavitatis  intermediae  vestigium  deprehendes.  Rem  curate  et  repetitis 
vicibus  inspexi,  semper  tamen  eodem  cum  negativo  eventu.  Nulla  adest 
articulatio. 

b Tab.  I.  Fig.  1.  2. 

2)  Tab.  II.  Fig.  4.  Iit.  d. 


§.  29.  Vertebra  sacralis. 

Vertebra  vigesima  secunda,  cujus  latis  et  valentibus  processibus 
transversis  os  ilei  suspenditur,  vertebrae  sacralis  nomen  per  me  habeat. 
Nulla  alia  re  a genuinis  trunci  vertebris  differt,  quam  robore  dictorum 
processuum  transversorum1),  qui  reliquorum  crassitiem  duplo  superant. 
Haec  vero  crassities  sensu  verticali  sumenda  est.  Sensu  horizontali,  dif- 
ferentia roboris  non  adeo  in  oculos  cadit.  Anterior  et  posterior  facies  valen- 
tissimi  hujus  processus  transversi,  lato  profundoque  sulco  caelatur,  qui  per 
longitudinem  processus  excurrens,  duplicis  radicis  coalescentiam  prodit. 

Vertebra  sacralis  suas  quoque  habet  costas2),  quae  robore  et  crassitie 
reliquis  palmam  praeripiunt,  iis  tamen  longitudine  cedunt. 

Hae  costae,  uti  serius  dicturi  sumus,  ossa  ilei  sustentant. 

Apophysis  illa  vaga,  cujus  paullo  supra  (§.  28)  memoriam  injecimus, 
in  vertebrae  sacralis  costa  maxime  conspicua  est,  et  tota  quanta  illius 
ligamenti  robustissimi  et  semi cartilaginei  insertioni  inservit,  cujus  ope  os 
ilei  costae  pelvicae  affigitur. 

‘)  Tab.  VI.  Fig.  1.  Iit.  f,  f. 

2)  Ibid.  Iit.  g,  g. 

§.  30.  Vertebrae  caudales. 

(Tab.  II.  Fig.  3.) 

Remigii  officium,  caudae  concreditum,  processuum  spinosorum,  lon- 
gitudine et  robore  insignium,  praesentiam  requirit. 

In  Salamandris  terrestribus , quae  nunquam  cauda  sua  pro  remigio 
utuntur,  processuum  spinosorum  superiorum  et  inferiorum  vix  vestigia 
supersunt. 

Excepta  prima , reliquae  vertebrae  caudales,  processus  spinosos  in- 
feriores gerunt,  qui,  a secunda  usque  ad  binas  ultimas,  longitudine  sen- 
sim sensimque  decrescunt1).  Ultima  et  penultima  hoc  processu  carent. 
Jam  in  trunci  vertebrarum  inferiori  regione,  passim  foveolam  longitudi- 
nalem observare  licet,  quae  carinam,  hoc  loco  praesentem,  in  duo  quasi 
labia  dirimit.  In  vertebra  sacrali,  nec  non  in  prima  caudae  vertebra, 
quibus  processus  spinosus  inferior  nullus  contigit,  haec  fovea  spatiosum 
format  sinum,  labio  duplici  laterali  definitum.  Haec  labia  in  secunda  ver- 
tebra caudali  repentine  in  altum  elevantur,  crurum  speciem  nanciscuntur, 
mutuo  connivent,  et  in  unam  apophysim  longam  atque  medianam  coales- 
cunt. Processum  itaque  spinosum  inferiorem  constituunt,  cujus  perforata 


basis  arteriam  venamque  caudalem  custodit.  Maxima  horum  processuum 
longitudo,  qualis  secundae  et  tertiae  vertebrae  competit,  undecim  lineas 
aequat. 

Nonnullis  hisce  processibus  foramen,  non  spernendae  magnitudinis, 
proprium  est2),  in  antico  eorum  margine  obvium.  Aliis  hoc  foramen  deest, 
aliis  cum  foramine  intercrurali  baseos  confluit,  aliis  duplum  est,  quin  imo 
triplex  occurrit.  De  foramine  nutritio  agi,  palam  est. 

Processus  spinosi  superiores,  inferioribus  breviores,  atque  etiam 
multo  fortiores  sunt.  Longitudo  eorum,  minus  rapide  decrescens,  causa 
est,  quod  quindecim  extremis  caudae  vertebris,  processus  spinosi  superiores 
et  inferiores,  aequali  longitudine  praediti  insideant.  Utrumque  proces- 
suum spinosorum  genus,  in  cartilaginem  terminalem,  ossis  foveolae  im- 
pactam, fatiscit.  A sexta  tamen  vertebra  ad  ultimam  usque,  cartilago 
terminalis  non  solum  extremum  apicem  processus  spinosi  superioris  sibi 
vindicat,  sed,  per  totam  processus  axim,  sese  usque  in  canalem  spinalem 
continuat.  Idem  de  processibus  spinosis  inferioribus,  ab  octavo  usque 
ad  vigesimum  quartum,  dictum  sit.  Quin  imo,  in  quindecim  posticis  ver- 
tebris, ob  cartilaginis  centralis  fatiscentiam,  processus  spinosi  per  totam 
longitudinem  cavi  deprehenduntur,  et  stylum  anatomicum  graciliorem 
facile  admittunt.  Est  etiam,  quod  processus  articulares  posteriores  ver- 
tebrae caudalis  tertiae,  ad  sextam  usque,  a processu  spinoso  superiori 
ita  absorbentur,  ut  hujus  processus  alas  laterales  efformare  videantur. 

Processus  transversi,  quinque  solum  vertebris  anterioribus  caudae 
competunt.  I11  prima  et  secunda  vertebra,  costam  genuinam  sustinent. 
In  sextae  vertebrae  latere  dextro,  nullus  prostat  processus  transversus.  In 
sinistra  tamen  facie  ejusdem  vertebrae,  styliforme  ossiculum,  tamquam 
ultimum  processus  transversi  evanidi  rudimentum,  deprehenditur.  Canalis 
transversarius  in  vertebra  quarta,  quinta,  et  sexta,  plane  desideratur. 

Processus  articulares  anteriores  et  posteriores,  octo  tantum  prioribus 
caudae  vertebris  proprii  sunt.  Vertebra  nona  processum  hujus  nominis 


posteriorem  sinistrum  perdit,  dextro  superstite.  Vertebra  decima  solo 
anteriori  dextro  processu  articulari  gaudet,  reliquis  tribus  absentibus. 
In  illis  vertebris,  quae  post  decimam  veniunt,  omne  processuum  articula- 
rium genus  prorsus  exulat. 

Ultimae  decem  vertebrae  caudales,  a prototypo  perfectae  conforma- 
tionis, mirum  in  modum  aberrant.  Arcus  nimirum  superiores  et  inferiores 
habitum  irregularem  assumunt,  symmetriam  lateralem  perdunt,  proces- 
snlos  varios  difformes  hinc  inde  emittunt,  et  a notissimo  vertebrarum 
habitu  ita  abludunt,  ut  rem  figuris  potius3),  quam  verbis  exponere,  satius 
milii  visum  fuerit. 

Ultima  et  penultima  vertebra,  praeter  corpus,  nullum  possident  attri- 
butum vertebrae.  Corpus  insuper  minime  solidum,  sed  tubuliforme,  quale 
tertiae  et  quartae  quoque  ante  ultimam  vertebrae,  proprium  est.  Canalis, 
qui  per  congressum  harum  vertebrarum  enascitur,  filum  cartilagineum  in 
se  recondit,  in  quo  chordae  dorsalis  cartilagineae  rudimentum  superstes 
facile  agnoveris.  Ne  autem  cuidam  suspicio  sese  obtrudat,  hanc  chordam 
dorsalem  embryonis,  in  adulto  animali  superstitem,  corporis  incremento, 
quoad  longitudinem  nunquam  terminando,  favere.  In  hoc  enim  casu  ver- 
tebrae decem  ultimae,  succedanearum  vertebrarum  continuata  accessione, 
a caudae  extremo  apice,  magis  magisque  antrorsum  migrarent,  ut  denique 
mediam,  vel  mediae  saltem  vicinam  caudae  provinciam,  occupare  debe- 
rent, ubi  vero  tales,  mancae  et  deformes  vertebrae,  ob  arcus  superioris 
et  inferioris  defectum,  medullae  spinali,  et  vasis  caudalibus,  nulli  tutelae 
esse  possent.  In  Menopomate  Alleglianiensi,  cujus  longitudo  sesquipedem 
excedit,  et  in  alio  specimine  multo  juniori,  cujus  longitudo  octo  polli- 
ces aequat,  plane  idem  vertebrarum  caudalium  irregularium  numerus 
occurrit. 

‘)  Menopomatis  quoque  vertebra  caudalis  prima,  processu  spinoso  inferiori  destitui- 
tur. Iu  Tritone  et  Salamandra,  prima  et  secunda  caudae  vertebra,  — in  Proteo,  Me- 
nobrancho,  et  Siredone,  tertia  etiam  hoc  processu  caret.  In  Amphiumate,  vertebra  cau- 


dalis  prima  et  secunda,  nullum  offerunt  processum  spinosum  inferiorem;  — tertia, 
quarta,  quinta,  sexta,  et  septima,  crura  inferiora  quidem  habent,  sed  disjuncta,  quae 
in  octava  vertebra  arcum  (processum  spinosum)  inferiorem  formare  incipiunt. 

2)  Tab.  II.  Fig.  3.  Iit.  c,  c,  c. 

3)  Tab.  XIII.  Fig.  1. 


§.  31.  Spondylarthroses. 

Duplex  articulationum  genus  adumbrandum  potius,  quam  describen- 
dum venit,  utpote  articulationes,  quibus  corpora  et  zygapophyses  verte- 
brarum mutuo  committuntur. 

Corpora  vertebrarum  ope  cartilaginis  intervertebralis  conjunguntur, 
quae  vero  nequaquam,  uti  in  calidi  sanguinis  animalibus  esse  solet,  dis- 
cum aemulatur,  sed  conum  duplicem  exhibet.  Vertebrarum  corpora  enim 
non  planis  superficiebus  coaptantur,  sed  conicam,  atque  profundissimam 
cavitatem,  in  piscium  classe  anatomicis  notissimam,  sibi  mutuo  obvertunt, 
unde  cavitas  biconica  emergit,  cono  duplici  cartilaginis  intervertebralis 
hospitando  aptissima1).  Haec  cartilago  intervertebralis,  mediocri  sinu 
excavata  deprehenditur,  cujus  forma  itidem  conica  est,  et  cujus  antrum 
humore  aqueo,  parum  gelatinoso,  irrigatur.  Modicus  hujus  antri  am- 
bitus, notabilem  cartilaginis  crassitiem  superstitem  esse  sinit. 

Sectio  transversa  cartilaginis,  easdem  lineas  concentricas  obtutui  of- 
fert, quas  in  laminis  fibro-cartilagineis  discorum  intervertebralium  hominis 
abunde  noscimus.  Orbis  orbem  premit. 

Tanta  est  sinuum  conicorum  in  singulis  vertebris  profunditas,  ut 
apices  eorum,  a congressu  et  confluxu  mutuo,  nonnisi  tenuioris  lamellae 
osseae  interventu  arceantur. 

Processuum  articularium  syzygia  sicco  pede  transiturus,  id  tantum 
moneam,  ultimam  hujus  ordinis  articulationem,  quae  octavae  vertebrae 


caudali  competit  (cum  binis  praecedentibus),  cartilaginibus  interarti cilia- 
ribus praeditam  esse,  cujus  vestigium  etiam  in  tertia  ante  ultimam  de- 
prehendo2). 

>)  Tab.  II.  Fig.  7. 

2)  Tab.  II.  Fig.  3.  Iit,  a,  a. 


CAPUT  QUARTUM. 

EXTREMITATES. 

§.  32.  Extremitas  anterior.  Scapula. 

(Tab.  V.  Fig.  1.) 

Membrum  pectorale  a Menopomatis  typo,  nullo  discrimine  graviori 
differt.  Prima  ejus  partitio,  quae  nostratibus  Schultergiirtel  audit,  ma- 
xima parte  cartilaginea  est,  et  nihil  ossei  continet,  praeter  scapulam, 
basi  latiori  praeditam,  et  angustiori  productione  in  altum  elatam.  Hujus 
scapulae  osseae  ambitus,  trium  cartilaginum  accessione  ampliatur.  Prima 
cartilago  verum  scapulae  osseae  additamentum  est,  sursum  directum. 
Barbaro  nomine  neotericis  suprasccipula  appellatur.  Secunda  cartilago, 
ab  osseo  scapulae  fundamento,  antrorsum  et  modice  introrsum  tendens, 
claviculae  vices  (absque  officio)  gerit.  Ita  saltem  communis  auctorum 
sententia  vult.  Tertia,  eodem  loco  edita,  introrsumque  directa,  lata,  plana, 
semicirculari  margine  definita  lamina  est,  quae  (de  dextra  loquor)  sinistram 
ita  transgreditur,  ut  eam  fere  integram  obtegat.  Analogiarum  morpholo- 
gicarum ingeniosi  amatores,  ne  dicam  venatores,  hanc  vastam  cartila- 
ginem ossi  coracoideo  aequivalere,  contendunt.  Amplitudo  ejus,  in  longi- 
tudinem et  latitudinem,  ultra  pollicem  et  dimidium  patet. 

Nulla  harum  trium  cartilaginum  certo  et  definito  limite  circumscri- 
bitur, sed  potius  sensim  sensimque  in  fibrosam  texturam  fatiscit,  quae 
cum  musculorum  vicinorum  aponeurosibus,  liuc  delatis,  intimum  init  con- 
sortium, quin  imo,  uti  in  sinistra  cartilagine  coracoidea  bene  vidi,  ad 
membranaceum  cordis  amictum  efformandum  contribuit. 


§.  33.  Rudimentum  sterni. 

Angulus,  qui  inter  utramque  laminam  coracoideam  postrorsnm  patet, 
cartilagine  satis  magna,  sed  irregulari  et  angulosa  obsidetur,  quam  pro 
sterno  habendam  esse,  extra  omnem  dubitationis  aleam  versatur1).  Crista 
enim  longitudinalis,  quae  inferiorem  superficiem  hujus  cartilaginis  secat, 
in  lineam  albam  immediate  continuatur.  Margo  ejus  posterior  platysmata 
muscularia  abdominis  inserta  sustentat;  margo  vero  anterior,  cum  posteriori 
cartilaginis  coracoideae  dextrae  margine,  textus  fibrosi  copiosi  anxilio 
conjungitur.  Asymmetricam  totius  cartilaginis  figuram  tali  interpretationi 
minime  obversari,  nemo  erit,  qui  non  intelliget.  Fignrae  citatae  attenta 
inspectio,  laconicae  descriptionis  brevitati  supplemento  erit. 

In  Menopomate  et  Sireclone  similis  cartilago  scntiformis,  sterni  vices 

gerit. 

J)  Tab.  Y.  Fig.  1.  Iit.  e. 

§.  34.  Brachium  et  antibrachium. 

Cavitas  glenoidalis,  qnae  humeri  caput  recipit,  acetabuli  pelvici  vera 
imago  est.  Incisura  enim  profunda,  limbi  cartilaginei  segmentum  inferius 
dividit,  et  fundus  cavitatis,  lacunam1)  offert,  non  cartilagineam,  sed  mem- 
brana fibrosa  occlusam.  Ea  fundi  pars,  quae  supra  hanc  lacunam  est, 
ad  scapulam  pertinet,  quae  vero  infra  lacunam  jacet,  ad  cartilaginem 

coracoideam  spectat.  Neque  ligamenti  teretis  reliquiae  desunt2),  dum  ex 
sinu,  in  regione  superiori  capituli  humeri  exsculpto,  lacertus  fibrosus, 
non  quidem  ad  lacunam  modo  commemoratam,  sed  ad  superiorem  am- 
bitum cavitatis  glenoidalis  tendat.  Hoc  ligamentum,  latiusculum  potius 
quam  teres,  non  omni  ex  parte  liberum  et  specillo  ambiendum,  superne 
cum  capsula  fibrosa  coalescit. 

Caput  humeri,  uti  caput  femoris,  ellipticae  potius  quam  sphaericae3) 
figurae,  totum  quantum  cartilagineum4),  inferne  in  cristam  producitur6), 
cujus  rotundata  acies,  incisura  limbi  articularis  excipitur,  in  qua  securo 
labitur  motu,  si  brachium  elevatur  vel  deprimitur.  Cristae  cartilagineae 
acies,  infra  capsulae  articularis  insertionem  humeralem,  cum  margine 
libero  processus  vastioris6)  confluit,  qui  penes  capitulum  deorsttm  protu- 
berat, et  musculis  brachium,  flectentibus  et  adducentibus,  tutam  firmam- 
que  insertionis  basim  praebet. 

Inferior  brachii  extremitas,  penitus  cartilaginea,  trochleam  reprae- 
sentat7), quam  ulnae  radiique  epiphyses  superiores  amplectuntur.  Hae 
enim  ita  configuratae  sunt,  ut,  simul  sumptae,  incisuram  sigmoideam  con- 
stituant, quae  trochleam  excipit.  Anterior  trochleae  pars,  quae  radio  cor- 
respondet,  in  colliculum  sphaericum  elevatur,  circa  quem  radii  capitulum 
motum  suum  rotatorium  absolvit,  cujus  facultate  ulna  penitus  destituitur. 
Patella  cubitalis  nulla. 

Radius  et  ulua8)  solito  more  sese  invicem  habent.  Radius,  etiamsi 
ulna  quidquam  brevior,  tamen  magis  versus  carpum  producitur,  ita  ut 
superficies  articulares  inferiores  utriusque  ossis,  non  in  uno  eodemque 
plano  horizontali  sitae  esse  possint,  sed  radius  ulnam  trium  linearum  al- 
titudine excedat. 

*)  Tab.  Y.  Fig.  3.  Iit.  b. 

2)  Ibid.  Iit.  d. 

8)  Cum  capitulo  ossis  metatarsi  humani  apte  comparari  potest. 

4)  Ne  ejusdem  rei  repetitione,  lectoris  patientiam  nimium  fatigem,  semel  dixisse 
sat  esto,  omnium  ossium  longorum  extremitates,  mera  cartilagine  constare. 

5)  Ibid.  Iit.  c'. 

6)  Ibid.  Iit.  c". 

7)  Tab.  V.  Fig.  1.  Iit.  f". 

8)  Ibid.  Iit.  g,  h. 


§.  35.  Ossa  manus.  Metacarpi  et  phalangum  anarthrosis  synd.es- 

motica. 

(Tab.  V.  Fig.  1.) 


Ossa  carpi,  uti  in  homine,  octo  numerantur,  iisdemque  nominibus 
commode  distingui  possunt.  Ad  unum  omnia,  plane  cartilaginea  sunt, 
ideoque  mollia  et  succulenta.  In  siccatis  sceletis,  in  unam  confluunt  la- 
minam cartilagineam,  absque  ullo  singularum  cartilaginum  discrimine1). 
Turba  cartilaginum  carpi,  in  duas  series  disponitur,  quarum  quaevis  qua- 
tuor  constat  elementis.  Cartilago  scaphoidea  et  lunata , radio  contigua 
est;  — triquetra  et  pisiformis  ulnae.  Ob  inaequalem  radii  et  ulnae  lon- 
gitudinem, prima  carpi  series  angulum  formare  debet.  Cartilago  lunata 
reliquas  magnitudine  vincit.  Cartilago  triquetra  parti m cum  radio,  partim 
cum  ulna  in  contactu  versatur,  simulque  ita  sita  est,  ut  inter  inferiores 
extremitates  radii  atque  ulnae,  cunei  adinstar  intrusa  haereat,  cujus 
praesentia  mutuum  contactum  horum  ossium  vetat. 

Capsulae,  quibus  cartilagines  primae  seriei  cum  secunda,  et  cum 
ossibus  antibrachii  devinciuntur,  admodum  laxae,  flexionis  et  extensionis 
magnam  libertatem  admittunt.  Ligamenta  vero,  quibus  cartilagines  unius 
seriei  invicem  copulantur,  stricta  et  fortia,  motum  reciprocum  valdopere 
limitant.  In  secunda  serie,  cartilago  multangula  major,  magnitudine  reliquis 
ultra  modum  cedit,  inter  quas  multangula  minor,  facile  principatum  tenet. 
Ideo  cartilago  multangula  major,  sustinendo  pollicis  metacarpo  impar, 
multangulae  minoris  partem  contiguam,  ad  hoc  munus  absolvendum,  in 

auxilium  vocat.  Cartilago  multangula  minor  metacarpum  indicis  gestat, 
capitata  vero  et  hamata  digitum  medium  et  annularem  sibi  vindicant. 
Digitus  minimus  in  manu  tetradactyla  exulat.  Cartilagines  carpi,  tum 
inter  se,  quum  etiam  cum  antibrachio,  veris  et  genuinis  articulationibus 
committuntur.  Articulatio  tamen,  quae  inter  cartilaginem  scaphoideam  et 
multangulam  majorem  est,  et  vicina  alia,  quae  multangulam  majorem 
cum  minori  conjungit,  pusillam  tantum  cavitatem  offerunt,  primario  con- 
junctionis officio,  textui  fibroso  demandato.  — Notari  porro  meretur, 
inter  cartilaginem  triquetram  et  pisiformem,  sinum  parvulum  contineri, 
qui  in  canalem  producitur,  a regione  manus  dorsali  ad  volarem  condu- 
centem. In  §.  67.  arteriam  commemorabimus,  quae  per  lmnc  canalem  ad 
dorsum  manus  ascendit. 

Metacarpi  quatuor  ossa,  complanata,  in  medio  longitudinis  coarctata, 
ad  utrumque  finem  vero  propemodum  tumidula,  juncturis  minus  obsequio- 
sis, secundae  carpi  seriei  adligantur.  F orma  eorum  phalanges  aemulatur, 
quibus  tamen  longitudine  potiores  sunt. 

Pollici,  indici,  et  digito  annulari,  duo  tantum  phalanges  conveniunt, 
— digito  medio  vero  tres.  Metacarpi  et  digitorum  ossa,  epiphysibus  car- 
tilagineis perennibus  praedita  sunt.  Figuram  primam  tabulae  quintae 
evoco,  ut  verborum  parcitati  succurrat. 

Magnum  et  gravissimi  momenti  discrimen,  quod  sceletographorum 
attentionem  hactenus  subterfugit,  in  eo  latere  reperi,  quod  neque  inter 
carpum  et  metacarpum,  neque  inter  metacarpum  et  digitorum  phalanges, 
articulationes  verae  occurrunt,  sed  ossium  dictorum  coagmentatio,  sola  sub- 
stantia fibrosa,  absque  ullo  cavitatis  articularis  vestigio,  efficiatur.  Talem 
conjunctionis  modum,  anarthrosin  syndesmoticam  nominare  volo.  Costarum 
cum  vertebris  articulationes,  quas  in  synchondroses  degenerare  vidimus 
(§.  28),  anarthroses  synchondroticae  apte  nuncupari  possunt.  — Anarthroses 
variae,  in  Cryptobranchi  manu  inventae,  me  induxerunt,  reliquorum  quo- 
que Batrachiorum  urodelorum  manus  accuratiori  examini  subjicere.  Quae 


in  hac  sparta  difficili,  atque  obiter  ab  anatomicis  perlustrata,  enodare  po- 
tui, sequentes  §§.  enarrant.  Similes  ossium  pedis  juncturas  commemo- 
randi, serior  locus  et  occasio  veniet. 

’)  Schlegel  ait  (op.  cit.  pag.  133);  „Toutes  les  deux  (Snlamandra  maxima  et  Sa- 
lama.ndra  fossilis)  sont  depourvues  d’os  metatarsiens  et  metacarpiens,  a la  place  desquels 
on  roit  une  masse  cartilagineuse,  absolument  comme  dans  les  Protees.“  De  cartila- 
ginibus carpi  nihil  habet.  Metacarpum  vero  et  metatarsum  cum  phalangibus  digi- 
torum confundit.  Van  der  Hoeven  expresse  dicit:  „Une  lame  cartilagineuse  tient 
lieu  de  carpe  et  de  tarse“  (lib.  cit.  pag.  8.) 

§.  36.  Ossa  manus  Menopomatis. 

(Tab.  V.  Fig.  2.) 

In  Menopomatis  Alleghaniensis  membro  anteriori,  notabile  a Crypto- 
branclio  discrimen  non  occurrit.  Ossa  et  laminae  cartilagineae,  quae 
scapulam,  claviculam,  processum  coracoideum,  atque  rudimentum  sterni 
repraesentant,  magnitudinis  imminutae  ratione  habita,  apprime  cum  gen- 
tili japonico  concordant.  Solummodo  foramen,  quod  inter  cartilaginem 
clavicularem  et  coracoideam  superest,  majori  gaudet  ambitu,  et  in  fissu- 
ram producitur,  antrorsum  introrsumque  excurrentem,  cujus  praesentia 
regionem  cartilaginis  clavicularem  et  acromialem  melius  disterminat. 

Os  humeri,  radius  atque  ulna,  et  horum  ossium  epiphyses  cartila- 
gineae, nihil  novi  offerunt. 

Principalis  differentia  in  carpo  residet,  qui  septem  solummodo  car- 
tilaginibus constat.  Cartilago  enim,  quae  ossi  multangulo  majori  analoga 
est,  et  cujus  parvitatem  jam  in  Crxjptobrancho  commemoravimus,  cum 
cartilagine  scaphoidea  perfecte  coalescit,  quo  fit,  ut  inter  radium  et  meta- 
carpum pollicis,  unica  solum  cartilago  interjaceat,  quae,  una  cum  dimidia 
parte  cartilaginis  multangulae  minoris,  metacarpum  pollicis  fert.  Carti- 
lago lunata  omnium  maxima  est.  Canalis  arteriosus  carpi,  eodem  ac  in 

Cryptobrancho  loco,  situs  est.  Digitorum  et  plialangum  numerus  plane 
idem. 

Articulationes  metacarpo-phalangeae , et  interphalangeae  omnes,  in 
syndesmoses  veras  versae,  absque  minimo  cavi  articularis  vestigio. 

§.  37.  Ossa  manus  Amphiumatis. 

(Tab.  V.  Fig.  4.) 

In  Amphiumate  tridactylo  extremitates  anteriores  et  posteriores  adeo 
gracilescunt,  ut  in  ridiculas  fere  appendices  degeneratae  appareant,  quae 
nec  corporis  molem  sustentare,  neque  ejus  motum  natatorium  facilitare 
possunt.  Nihilominus  tamen  ex  consuetis  partibus  constant,  quarum  prima, 
scapulae  et  claviculae  correspondens , tota  quanta  cartilaginea  est,  sola 
scapulae  basi  quodammodo  ossificata.  Brachium  et  antibrachium  Meno- 
brancho  similia,  sed  multo  graciliora. 

Carpus  quatuor  constat  cartilaginibus.  Prima,  quae  radium  attingit, 
pro  parte  pollicem  fert.  Secunda,  ulnae  contigua,  omnium  maxima,  nul- 
lum sustentat  digitum.  Tertiae  digitus  medius  innititur,  et  pars  pollicis. 
Quarta,  minima,  digitum  minimum  (tertium)  gestat.  Subtilissimae  revera 
hae  cartilagines  sunt,  et  aegre  cognoscendae.  Id  vero  mihi,  repetito  sae- 
pius labore  constat,  cartilagines  neque  inter  se,  neque  cum  ossibus  anti- 
brachii,  neque  cum  basi  digitorum,  per  articulationes  conjungi,  sed  syn- 
desmoseos  regulam  per  omnem  carpi  ambitum  vigere.  Quod  Schlegelius 
de  Salamandra  maxima  effatus  est:  ossa  metacarpi  nimirum  abesse,  de 
Amphiumate  optimo  jure  asseri  potest.  Nil  nisi  phalanges  video,  qua- 
rum tres  pollici  et  digito  medio,  duo  vero  digito  minimo  contigere.  Arti- 
culationum interphalangearum  locum  juncturae  fibrosae  tenent. 

§.  38.  Ossa  manus  Salamandrae. 

(Tab.  V.  Fig.  G.) 


In  Salamandra  maculosa,  condyli  inferiores  brachii,  inaequalem  offe- 
runt magnitudinem.  Ille,  qui  capitulum  radii  tangit,  altero,  qui  ulnam 
respicit,  duplo  major  est.  Sulcus,  condylis  interpositus,  olecranon  ulnae 
excipit.  Inferior  radii  extremitas,  ulna  duplo  latior. 

Carpus  partim  ossibus  veris  (5),  partim  cartilaginibus  (2)  construitur. 
Cartilagines  duo,  os  scaphoideum  et  multangulum  majus  imitantur.  Ossi 
lunato  non  in  prima  carpi  serie  locus  assignatur.  Os  triquetrum  et  pisi- 
forme in  unum  fabaeforme  confluunt  ossiculum,  quod  cartilagini  scaphoi- 
deae contiguum  evadit,  quapropter  os  lunatum,  ex  prima  serie  carpi, 
paullo  profundius  descendere  cogitur,  ita  ut  inter  primam  et  secundam 
seriem  carpi  situm  sit.  Os  triquetro-pisiforme,  quod  inter  reliqua  principa- 
tum tenet,  a regione  dorsali  ad  volarem,  canaliculo  perforatur,  de  cujus 
usu  §.  67.  agit. 

Secunda  series  carpi  os  lunatum  semicirculi  instar  circumdat.  Mult- 
angulum minus,  capitatum,  et  hamatum,  ossa  genuina  sunt,  quibus  digi- 
tus secundus,  tertius,  et  quartus  innititur.  Multangulum  majus  (cartila- 
gineum), cum  adjacente  parte  ossis  multanguli  minoris,  pollicem  fert. 

Inter  articulationes,  quae  ossa  carpi  inter  se,  et  cum  metacarpo  con- 
jungunt, sequentes  depereunt,  et  in  syndesmoses  convertuntur: 

1.  Articulatio  inter  cartilaginem  multangulam  majorem,  et  metacar- 
pum pollicis. 

2.  Articulatio  inter  os  hamatum,  et  metacarpum  digiti  minimi  (quarti). 

Pollici  una  phalanx,  indici  duo,  digito  medio  tres,  digito  minimo 

duo  phalanges  competunt.  Phalanges  inter  se,  et  cum  ossibus  metacarpi, 
textu  fibroso  conjunguntur. 


ci 


§.  39.  Ossa  manus  Tritonis. 


(Tab.  V.  Fig.  5.) 

In  Tritone  cristato  et  alpestri  carpus,  in  quo  nihil  cartilaginis  depre- 
henditur, septem  ossibus  contexitur,  quae  triplici  acie  instruuntur.  Prima 
acies  os  scaphoideum  et  triquetro-pisiforme  continet,  quod  os  praegrande, 
canale  arterioso  perforatur.  Secunda  acies  os  multangulum  majus  et  lu- 
natum ostendit,  — tertia  series  multangulum  minus,  capitatum,  et  hama- 
tum. Multangulum  minus  basis  est,  qua  ossa  metacarpi  pollicis  et  indicis 
fulciuntur.  Metacarpus  digiti  medii,  ossi  capitato  insistit,  — metacarpus 
digiti  minimi  (quarti)  hamato.  Multangulum  majus  et  lunatum  itaque  a 
pedamento  metacarpi  excluduntur. 

Digitus  medius  tres  phalanges  habet,  reliqui  duas.  Articulationes 
verae  ubique  adsunt,  exceptis,  ni  fallor,  juncturis  carpo-metacarpeis. 


§.  40.  Ossa  manus  Protei. 

(Tab.  V.  Fig.  8.) 

In  Proteo  anguineo,  etiamsi  Amphiumate  multo  minor  sit,  extremitas 
anterior  quidquam  melius  ac  in  Amphiumate  evoluta  apparet.  Sola  scapu- 
lae basis  ossea  est,  — cartilago  clavicularis,  longa,  lanceolata,  — carti- 
lago acromialis  ovalis.  Ossis  humeri  epiphysis  inferior,  quintam  totius 
ossis  partem  efficit.  Eadem  epiphysis  radii  et  ulnae,  adhuc  longior. 

Quantum  in  re  adeo  minuta  et  intricata  videre  potui,  carpus  tribus 
cartilaginibus  exstruitur.  Una  radio  correspondet,  cum  quo  per  syndes- 
mosirn  strictissimam  copulatur.  Altera  ulnae,  et  pro  parte  radio  conter- 
mina est,  cum  quibus  ossibus  genuinam  init  articulationem.  Tertia  car- 
tilago, praecedentibus  per  textum  fibrosum  adhaerens,  digitum  secundum 
et  tertium  gestat,  nec  non  partem  pollicis,  cujus  basis  etiam  cartilagini 
primae  innititur.  Ossa  metacarpi,  uti  in  Amphiumate,  desiderantur.  Digi- 


tus  primus  et  secundus  tres  phalanges  habent,  tertius  duas.  Articulationes 
phalangum  in  syndesmoses  transformatae. 


§.  41.  Ossa  manus  Menobranchi  et  Siredonis. 

(Tab.  V.  Fig.  9 et  7.) 

Menobranchus  lateralis  id  sibi  privum  habet1),  quod  carpus,  totus  quan- 
tus cartilagineus,  sex  solummodo  cartilaginibus  constet.  Ad  evitandam 
nimiam  verborum  latitudinem,  breviter  dicam,  formam  carpi  cartilaginei 
in  eo  a Tritonis  typo  osseo  deviare,  quod  cartilago  hamata  et  capitata 
in  unam  cartilaginem  confluunt,  quae  digitum  tertium  et  quartum  fert. 
Inde  est,  quod  loco  septem  cartilaginum  carpalium,  sex  tantum  super- 
sint. Nullibi  syndesmosim  vidi,  exceptis  articulationibus  interphalangeis 
ultimis  (et  penultimis?).  Phalangum  numerus  cum  Tritone  quadrat. 

Siredonis  mexicani  membra  anteriora,  quoad  ossa,  aeque  bene  ac  in 
Menobrancho  exculta,  neutiquam  vero  musculis  adeo  torosis  praedita 
deprehenduntur.  Gracilia  itaque,  et,  magnitudinis  animalis  ratione  ha- 
bita, satis  longa  sunt,  ut  Tritonum  membris  anterioribus  similia  evadant. 
Cartilago  acromialis  dextra  a sinistra  obtegitur  (quod  etiam  in  Meno- 
brancho  locum  habet).  Cartilagini  acromiali  sinistrae,  rudimentum  sterni 
cartilagineum,  postrorsum  adhaeret.  Brachium  et  antibrachium  Tritoni 
simillima,  ea  tamen  cum  exceptione,  quod  cartilaginea  epiphysis  inferior 
radii,  radio  ipso  duplo  angustior  sit,  simulque  adeo  longa,  ut,  qui  festi- 
nanter rem  inspexerit,  cartilaginem  scaphoideam  ante  oculus  versari  fa- 
cile crederet. 

Carpus  octo  cartilagines  continet.  Scaphoidea  cum  epiphysi  radii 
inferiori  articulatur.  Triquetra , pene  epiphysim,  ipsam  radii  osseam  colum- 
nam attingit;  pisiformis  in  ulnae  capitulo  cartilagineo  residet.  Lunata, 
ex  agmine  primo  carpi  exclusa,  inter  scaphoideam  et  hamatam  sita  est. 
Multangula  major  pollicis  metacarpum  non  fert,  qui  potius,  una  cum 


metacarpo  indicis,  multangulae  minori  commissus  est.  Capitata  et  liamata 
cartilago,  metacarpum  tertium  et  quartum  sustinent.  Metacarpus  et  pha- 
langes digitorum,  genuina  ossa  sunt.  Numerus  ossium,  huc  pertinentium, 
idem  ac  in  Tritone  est.  Ubique  locorum  veras  articulationes  adesse  cog- 
novi, ipsis  ultimis  digitorum  phalangibus  non  exceptis. 

‘)  Structura  extremitatum  in  genere  cum  Tritone  concordat. 

§.  42.  Extremitas  posterior  Cryptobranchi.  Pelvis. 

(Tab.  VI.  Fig-.  1.) 

Hanc  sceleti  provinciam  ingredientes,  primo  de  pelvi  sermonem 
faciamus.  Cingulum  pelvis,  maxima  ex  parte  cartilagineum,  notissima 
ossium  triga  componitur,  quorum  proprietates  perfunctorie  recenseam. 
Ileum , totum  quantum  fere  osseum,  superne  altitudinis  augmentum  capit 
cartilaginis  accessione,  cujus  ope  intimum  init  cum  costa  vertebrae  sacralis 
connubium.  Praecipue  ea  costae  pars,  quae  inter  caput  et  apophysim 
(quam  supra  vagam  appellavimus)  interjacet,  huic  connubio  ligamentoso 
impenditur. 

Figura  ilei  scapulam  imitatur,  dum  ex  arctiori  basi,  in  latiusculam 
coronidem  assurgit.  Basis  ilei  superiorem  acetabuli  parietem  format. 
Posterior  hujus  cavi  plaga  ischio  debetur,  ita  tamen,  ut  eo  loco,  quo  ambo 
ossa  conveniunt,  incisura  latior  pateat,  quae  similem  femoris  processum, 
ac  in  brachio  deprehendimus,  amplexu  suo  fovet,  eique  itum  reditmn- 
que  permittit,  si  femur  antrorsum  vel  postrorsum  movetur. 

Anterior  atque  internus  acetabuli  ambitus,  ex  integro  cartilagineus, 
ad  magnam  illam,  unam  et  indivisam  cartilaginem  scutiformem  pertinet, 
quae  figurae  quadrangularis,  crassitiei  et  firmitudinis  insignis,  pelvis 
arcum  inferne  claudit.  Aversa  hujus  cartilaginis  medianae,  imparis,  et 
largissimae  superficies,  crista  longitudinali  in  plagas  geminas  laterales 

dispescitur,  quarum  quaevis  foramine  ampliori,  vasis  nervisque  obtu- 
ratoriis destinato,  pertunditur.  Posterior  cartilaginis  margo,  cum  osse 
ischii  genuino  arctissime  cohaeret,  simulque  lingulam  filiformem,  cunei 
adinstar,  inter  utramque  coxendicem  intrudit.  Anteriori  cartilaginis  mar- 
gini, epiphysis,  pariter  cartilaginea,  insidet,  quae  eandem  cum  cartilagine 
pelvis  impari  latitudinem  habet,  gracilitate  vero  et  teneritudine  ab  ea 
differt.  An  haec  nostra  impar  cartilago  pelvica,  ossibus  pubis  solis,  inter 
se  coalitis,  an  vero  etiam  ossis  ischii  cartilagineae  prolongationi  aequipa- 
randa  sit,  vana  et  irrita  foret  disputatio.  Qualem  cumque  significationem 
eidem  tribuere  zootomorum  ingeniis  placeat,  obscuram  per  se  rem,  clario- 
rem inde  non  reddi,  certum  est.  Analogiae  nimis  avide  quaesitae,  plerum- 
que luminis  parum,  multum  vero  ambiguitatis  talibus  argumentis  affe- 
runt. Quomodocumque  sit,  ex  anteriori  cartilaginis  ancipitis  margine, 
cartilago  ypsiloides  antrorsum  excrescit1),  cujus  crus  mediunijongum, 
robustum  atque  teres,  in  duo  crura  plana  et  latiora  divergit,  quam  fabri- 
cam, in  aliis  quoque  hujus  stirpis  animalibus  vulgarem,  rectius  cum  sterno 
abdominali  ejusque  accessoriis,  quam  cum  osse  marsupiali  contuleris  (ut 
nonnullis  visum  erat).  Ypsiloidis  cartilaginis  crura,  antrorsum  directa, 
et  musculis  abdominalibus  immersa,  forma  et  magnitudine  inter  se  dis- 
crepant. Crus  enim  dextrum,  sinistro  longius  atque  latius,  in  tres  lacinias 
fissum  apparet,  quae  in  crure  sinistro  omnino  desunt.  Non  de  errore 
anatomico  agi,  benevolus  lector  mihi  credat  velim. 

Tab.  VI.  Fig.  1.  Iit.  e. 


§.  43.  Femur,  tibia,  et  fibula. 

(Tab.  VI.  Fig.  1 et  2.) 


Caput  femoris,  capitulo  humeri  simillimum,  globosam,  quae  ipsi 
vulgo  convenit  formam,  in  ellipticam  vertit,  condylo  occipitali  humano 
non  absimilem.  Consimilis  acetabuli  sinus,  hunc  condylum  femoris  ob- 


65 


longum  ita  in  se  recipit,  ut  de  motibus,  quibus  enarthrosis  cotyloidea  de 
regula  apta  est,  adductio  tantum  et  abductio,  nec  non  flexio  atque  exten- 
sio supersint,  — rotationi  vero  nullus  omnino  locus  concessus  sit. 

Ex  superiori  capituli  femoris  circumferentia,  ligamentum  latum  satis- 
que robustum,  ad  acetabuli  incisuram  tenditur,  quod  cum  ligamento  terete 
femoris  humani  comparari  potest,  etiamsi  cavum  articulare  non  saltu 
libero  emetiatur,  sed  capsulae  articulari  intime  adhaereat. 

Trochanterum  unus  tantum  superest,  minor  nempe,  qui  musculos 
flexores  et  adductores  recipit.  Trochanteris  majoris  vestigium  plane  deest. 
Longitudo  femoris,  humeri  longitudini  quidquam  cedit.  Roboris  nullum 
discrimen  animadvertitur. 

Inferior  femoris  epiphysis,  in  latiorem  explicatur  laminam  transver- 
salem, cujus  diameter  longus,  cum  eodem  capituli  femoris  diametro,  rec- 
tum angulum  efficit.  - — Patella  nulla. 

Tibia  et  fibula  ossibus  antibrachii  simillimae  sunt,  iisque  non  mul- 
tum potiores.  Utriusque  ossis  superiores  solummodo  epiphyses,  syndes- 
moseos  ope  junctas  invenio.  Inferiorum  epiphysium  contactus,  ob  ossis 
tarsi  secundi  molem,  cunei  adinstar  inter  utramque  epiphysim  intrusam, 
excluditur. 


§.  44.  Agonarthrosis. 

Insolita,  inaudita,  ne  dicam  incredibilis  res  est,  articulationem  genu 
nullam  existere,  sed  femur  cum  tibia  atque  fibula,  ope  massae  ligamentosae 
intercalatae  conjungi.  Quacumque  enim  incisionis  directione,  cavum  arti- 
culare aperire  studuerim,  nil  nisi  fibrarum,  in  massam  ligamentosam, 
densam  et  summopere  elasticam,  congrediendum,  congeries  scalpello  ob- 
viam venit.  Omnem  laboris  festinantiam  et  incuriam  repudians,  verum 
ajo,  ut  quam  verissimum,  Cryptobrancho  Japonico  nullam  articulatio- 
nem genu,  a natura  datam  esse,  quam  rem,  sane  curiosissimam,  agonar- 

throseos  nomine  insignire  volo.  Ne  vero  justo  altiori  supercilio,  incredulus 
lector,  hoc  nostrum  assertum  suscipiat,  et  de  errore  castigando,  non  de 
facto  anatomico  agnoscendo  agi  sibi  forsan  persuadeat,  mecum  perpen- 
dat, articulationes  omnes,  in  primis  vitae  embryonicae  stadiis,  synchon- 
droses solidas  fuisse,  in  quibus  serius  cavitas  minutissima  oboritur,  quae 
pedetentim  volumine  increscit,  et  cartilaginem  primitivam  ita  quasi  ab- 
sorbet, ut,  praeter  cartilagines  articulares  (et  meniscoideas),  nullum  ejus 
residuum  supersit.  Hunc  processum  arthrogeneseos  in  Cryptobrancho 
omnino  non  contingere,  persuasum  habeo,  eumque  etiam  in  aliis  Batra- 
chiis  urodelis  solummodo  inchoari,  Menopoma,  Ampliiuma,  et  Scdamandra 
confirmant,  quorum  gonarthrosis,  magnam  syndesmoseos  primitivae  par- 
tem, per  omne  vitae  spatium  conservat.  In  Menopomcde  cavum  articula- 
tionis genu  minimum  est,  et  inter  condylum  femoris  externum  et  caput 
fibulae  situm  est,  dum  condylus  femoris  internus,  cum  tibia,  syndesmo- 
ticam  unionem  adhuc  superstitem  offert.  Certus  sum,  ligamenta  cruciata, 
quae  jam  in  Batrachiis  caudatis  apparere  solent,  syndesmoseos  primitivae 
reliquias  esse.  Quodsi  vero  animo  reputem,  quam  aegre  genua  anima- 
lium dictorum  moveantur,  et  quam  parum  elateris,  motibus  cruris  con- 
cessum sit,  articulationis  genu  in  syndesmosim  partialem  vel  totalem 
conversio,  multum  insoliti  perdit,  imo  etiam  scopo  physiologico  apprime 
correspondet. 


§.  45.  Ossa  pedis  Cryptobranchi. 

(Tab.  VI.  Fig.  2.) 

Coetus  ossium  tarsi,  carpo  simillimus,  hujus  ad  exemplum,  naturam 
osseam  recusat.  Decem  numerantur  frusta  cartilaginea  polyedrica,  de 
quorum  significatione,  et  cum  carpi  cartilaginibus  analogia,  dubium  et 
anceps  haeret  judicium.  Situs  eorum  aptissime  mihi  ita  definiendus  vide- 
tur, ut  octo  frusta,  in  orbem  disposita,  reliqua  duo  tamquam  centrum 

ambiant.  Alio  modo,  cartilaginum  tarsi  turbam,  in  triplicem  seriem  dis- 
positam dicere  posses,  quarum  prima  tres,  tertia  quinque,  media  vero 
duas  solummodo  cartilagines  congregatas  habet. 

Prima  series  tibiae  atque  fibulae,  tertia  metatarso  contigua  est. 
Secunda  series  (media)  ab  omni,  vel  cum  crure,  vel  cum  metatarso,  con- 
tactu excluditur.  In  serie  prima,  prima  cartilago  tibiae,  tertia  fibulae, 
media  vero  utrique  cruris  ossi  contigua  est,  simulque  iisdem  tam  alte 
interjicitur,  ut  nullus  horum  ossium  inter  se  contactus  concedatur.  In 
carpo  Cryptobranchi,  cartilaginem  triquetram  sese  simili  modo  ad  radium 
et  ulnam  habere  vidimus1).  Secunda  atque  tertia  cartilago  primae  seriei, 
reliquis  longe  majores,  os  tali  et  calcanei  in  memoriam  revocant,  dum 
utrique  cartilagini  sinus  vel  hiatus,  a dorso  pedis  ad  plantam  conducens 
intersit,  qui  in  homine  sinus  tarsi  appellatur,  et  massa  ligamentosa  obtura- 
tur, in  Cryptobrancho  autem  partim  ligamentis  oppletur,  partim  arteriae 
pedis  dorsalis  decursui  viam  sternit  (§.  66). 

Secunda  series  (cum  prima  cartilagine  primae  seriei)  ossi  scaphoi- 
deo aequivalet,  tres  vero  priores  cartilagines  seriei  tertiae,  ossa  cuneiformia 
repraesentant.  Ultima  et  penultima  cartilago  ossi  cuboideo,  in  duas  par- 
tes diviso,  correspondent.  Ita  fit,  ut  unusquisque  metatarsus,  a primo  ad 
quintum,  suae  innitatur  cartilagini  tarsi,  halluce  solo  excepto,  qui  non 
solum  a prima  cartilagine  cuneiformi  fertur,  verum  etiam  cuneiformis 
secundae  maximam  partem  sibi  arrogat.  Frustulum  cartilagineum,  externo 
tarsi  margini  appositum,  cartilago  sesamoidea  musculi  peronei  esse  vide- 
tur2). Cartilaginum  tarsi  numerosa  cohors,  inter  se,  arthrodiis  genuinis 
connectitur,  quae,  ob  motus  concessi  parcitatem,  ad  amphiarthroseos  na- 
turam vergunt.  Ni  fallor,  prima  primi  ordinis  cartilago,  cum  prima  tertii 
ordinis,  connubium  ligamentosum  celebrat. 

Quinque  ossa  metatarsi,  quoad  formam,  cum  ossibus  metacarpi  con- 
gruunt, quoad  magnitudinem  vero  et  crassitiem,  illis  parum  quid  praecel- 
lunt. Bases  horum  ossium  cum  cartilaginibus  tarsi,  quibus  innituntur, 

ope  syndesmoseos,  qualis  in  metacarpo  visa  fuit,  conjunguntur.  Meta- 
tarsus hallucis,  reliquis  brevior  est. 

Digiti  pedis  quinque  prostant.  Digitus  primus,  secundus,  et  quintus, 
duabus  phalangibus,  tertius  vero  (qui  reliquis  longitudine,  etiamsi  non 
multum  praevalet),  et  quartus,  tribus  phalangibus  constat. 

Articulationes  metatarso-phalangeae  et  interphalangeae  desunt,  et 
vicaria  syndesmosi  resarciuntur,  uti  in  manu  contingere  diximus. 

*)  Tab.  Y.  Fig.  1.  num.  3. 

2)  Tab.  YI.  Fig.  2.  num.  11. 

§.  46.  Ossa  pedis  Menopomatis  et  Amphiumatis. 

(Tab.  VII.  Fig.  1.  et  Fig.  4.) 

Iu  Menopomate  inter  tibiam  et  tarsum  partim  vera  articulatio,  par- 
tim  syndesmosis  adest.  Fibulae  extremitas  inferior,  pro  parte  solum,  cum 
tarso  articulatur,  altera  parte,  quae  in  apicem  cartilagineum  obtusum 
desinit,  libere  extrorsum  prominente1).  Ceterarum  pedis  partium  numerus 
et  configuratio,  a Cryptobrancho  non  discordant.  Cartilago  sesamoidea 
peronea  nulla.  In  Ampliiumate  extremitates  inferiores  tibiae  et  fibulae 
penitus  cartilagineae  sunt.  Cum  tribus  cartilaginibus  tarsi  (prima  serie) 
syndesmotice  cohaerent.  Secunda  series  duas  cartilagines  minores  con- 
tinet, quae  digitum  secundum  et  tertium  ferunt.  Hallux  a prima  cartila- 
gine primae  seriei  sustentatur.  Ossa  metatarsi  desunt.  Digiti  tres  nume- 
rantur, quorum  quivis  tribus  phalangibus  constat.  Medius  reliquis  longior. 
Nusquam  articulationem  vidi,  etiamsi  oculis  armatis  secuerim.  Omnes 
pedis  juncturae,  synchondrosibus  et  syndesmosibus  locum  cedunt. 

‘)  Tab.  VII.  Fig.  1.  Iit.  c. 

§.  47.  Ossa  pedis  Salamandrae  et  Tritonis. 

(Tab.  VII.  Fig.  6.  et  Fig.  3.) 

Salamandrae  maculosae  tarsus,  partim  osseus,  partim  cartilagineus 
est.  Duo  cartilagines  adsunt,  ossa  vero  septem.  Cartilagines  marginem 
tibialem  tarsi  effonnant;  — reliquum  hujus  regionis  ossibus  est.  Novem 
tarsi  elementa  ita  ordinata  sunt,  ut  una  cartilago,  cum  duobus  ossibus, 
primam  tarsi  seriem  repraesentet,  et  ad  ossa  cruris  pertineat;  altera  carti- 
lago, cum  quatuor  ossibus,  secundam  seriem  efficiat,  quae  quinque  meta- 
tarsi ossa  sustinet.  Quod  superest  ossiculum,  in  medio  tarsi,  inter  utram- 
que seriem,  collocatur. 

Ossa  gemina  primae  seriei,  omnium  maxima,  praecipue  cum  fibula 
in  contactu  versantur.  Ossi  tali  et  calcanei  aequipollent,  et  obversis  facie- 
bus  sinum,  arteriae  dorsalis  pedis  decursui  destinatum,  circumscribunt. 
In  animalibus  senio  confectis,  hanc  ossium  bigam  synostotice  confluxam 
vidi.  Magna  ossis  calcanei  pars  (antica  nimirum)  cartilaginis  naturam 
conservat. 

Cartilago  secundae  seriei,  cum  duobus  primis  ossiculis,  ossium  cunei- 
formium personas  gerit.  Duo  ultima  hujus  seriei  ossicula,  ossi  cuboideo 
diviso  aequivalent.  Ossiculum,  quod  inter  primam  et  secundam  seriem 
situm  est,  ossi  scaphoideo  simile  esse  videtur. 

Cartilago  primae  seriei,  cum  illa  secundae,  fibrosis  vinculis  cohaeret, 
quod  etiam  de  metatarsi  primi  cum  cartilagine  secundae  seriei  conjunc- 
tione valet.  Omnes  reliquae  articulationes  normales.  Digitus  primus 
monophalangicus,  secundus  et  quintus  diphalangici,  tertius  et  quartus 
tetraphalangici . 

De  Tritone  cristato  et  alpestri,  de  Pleurodele  et  Pseudotritone , memi- 
nisse sufficiet,  tarsum  ex  integro  osseum,  octo  ossiculis  constitui,  quorum 
tria  (prima  series)  ad  ossa  cruris  spectant,  tria  (secunda  series)  ad  meta- 


tarsum,  cluo  vero  intermedium  inter  utramque  seriem  locum  occupant. 
Primum  os  secundae  seriei,  metatarsum  primi  et  secundi  digiti  portat; 
tertium  os  ejusdem  ordinis,  metatarso  quarto  et  quinto  famulatur.  Digi- 
tus primus,  secundus,  et  quintus,  diphalangici,  reliqui  triphalangici.  Ubi- 
que locorum  arthrodiae  genuinae  praesto  sunt. 

§.  48.  Ossa  pedis  Protei,  Menobranchi,  et  Siredonis. 

Protei *)  perdifficilis  exploratio  docuit,  tarsum  ad  tres  cartilagines 
restrictum  esse,  quarum  prima,  quae  maxima  est,  ad  solam  tibiam,  et  pro 
parte  ad  fibulam  pertinet.  Ossi  scaphoideo  et  astragalo  comparari  potest. 
Secunda  cartilago,  a contactu  cum  tibia  exclusa,  fibulae  parte  contenta 
esse  debet.  Ossi  calcaneo  et  cuboideo  analoga  est.  Tertia  cartilago  (os 
cuneiforme  primum)  digiti  primi  basim  fert,  et  ex  parte  basim  secundi, 
quae  etiam  cartilagini  secundae  insidet.  Metatarsus  nullus.  Digitis  duo- 
bus tres  phalanges  insunt. 

Si  quid  recte  video,  syndesmosis  longe  lateque  regnat. 

Numerus  cartilaginum  tarsi  in  Menobrancho  laterali 2)  ad  sex  restrin- 
gitur. Duo  in  prima  serie  recubant,  tres  in  secunda.  Una  ambabus  serie- 
bus  intercalatur.  Prima  cartilago  primae  seriei  ad  tibiam,  secunda,  multo 
major,  ad  fibulam  et  tibiae  partem  pertinet.  Procul  dubio,  os  tali  et  cal- 
canei offerunt.  Secundae  cartilagini  nucleus  osseus  inest.  Prima  cartilago 
secundae  seriei  digito  primo,  secunda  secundo  propria  est;  — tertia  digito 
tertio  et  quarto  communis.  Prima  et  secunda  cartilago,  ossibus  cuneifor- 
mibus cognata,  tertia  vero  ossi  cuboideo  conferri  potest.  Forma  et  mag- 
nitudo tertiae  cartilaginis  talis  est,  ac  si  ex  ccnfhixu  duarum  cartilaginum 
prodiverit,  quod  etiam  de  cartilagine  calcanea  dicendum,  .quam  canali- 
culo verticali  perforatam  video,  arteriae  dorsali  pedis  transmittendae 
idoneo.  Cartilago  inter  utramque  seriem  consita,  ossis  scaphoidei  vices 
gerit.  Metatarsus  quatuor  constat  ossibus  genuinis.  Digiti,  quorum  nu- 

merus  ad  quatuor  declinat,  duabus  phalangibus  dotati,  excepto  tertio,  qui 
tribus  excellit  internodiis.  Arthrodiae  verae  fere  nullibi  desiderantur. 

Siredon  mexicanus 3)  novem  habet  cartilagines  tarsi.  Extremitates 
inferiores  tibiae  et  fibulae,  epiphysibus  cartilagineis  praegrandibus  prae- 
ditae, cartilaginem  tali  et  calcanei  sustinent.  Calcaneus  in  duas  cartilagines 
diremtus.  In  secunda  serie  tarsi,  cartilagines  cuneiformes  tres,  cuboideae 
duo  adsunt.  Cuneiformis  prima,  omnium  minima,  metatarsum  primum 
sustentat,  qui  etiam  (ex  parte  saltem)  secundae  insidet.  Cartilago  inter- 
media (scaphoidea),  solummodo  cartilagines  cuneiformes  gestans,  cum 
cuboidea  nihil  negotii  habet.  Ossa  metatarsi  vera,  quinque  numerantur. 
Totidem  digitorum  primus  monophalangicus,  — secundus  et  quintus  di- 
phalangici,  — tertius  triphalangicus,  — quartus,  quod  mirum  sane,  tetra- 
phalangicus4).  Talem  digitum  pedis,  quatuor  phalangibus  praeditum, 
nonnisi  in  Batrachiis  anuris,  in  Sauriis,  Crocodilis,  et  in  manu  Cheloniorum 
quorumdam  nosco.  Cartilago  prima  primae  seriei,  cum  prima  secundae, 
textu  fibroso  coadunatur.  Inter  reliquas  cartilagines,  ubique  arthrodiae 
occurrunt. 

')  Tab.  VII.  Fig.  7. 

2)  Ibid.  Fig.  5. 

3)  Ibid.  Fig.  6. 

4)  Ibid.  Iit.  a. 

LIBER  TERTIOS. 


SPLANCHNOLOGIA. 


§.  49.  Situs  viscerum. 

Priusquam  viscerum  abdominalium  historiam  anatomicam  specialem 
aggrediar,  situm  topographicum  viscerum,  et  mutuam  eorum  relationem, 
paucis  adumbrare  verbis  aptum  erit. 

Aperto  ventre,  hepar  praegrande  primum  in  conspectum  prodit. 
Anteriorem  abdominis  regionem  ita  occupat,  ut  totum  fere  ventriculum 
obtegat.  Longe  major  tamen  hepatis  pars,  dextram  abdominis  provin- 
ciam, retro  septum  transversum,  sibi  vindicat.  Pars  altera  sinistrorsum 
vergens,  multo  minori  spatio  continetur.  Ligamentum,  quod  suspensorium 
perperam  dicitur,  dextrum  hepatis  lobum  a sinistro  dirimit,  et  in  margine 
suo  posteriori,  crassiusculo  et  falcato,  venae  abdominalis  inferioris  trun- 
cum ad  incisuram  deducit,  quae  posteriorem  hujus  visceris  limbum  alte 
subit,  et  vesicae  felleae  utrem  tumentem  in  se  recondit. 

Concava  hepatis  facies,  duplicem  peritonei  processum  suscipit.  Unus 
a ventriculi  inferiori  superficie,  ad  sulcum  longitudinalem  exporrigitur, 
qui  hanc  hepatis  faciem  in  omnibus  Urodelis  arare  solet;  — alter  a columna 
vertebrali,  communem  cum  mesogastrio  originem  ducit,  et  versus  dextrum 

organi  marginem  fertur,  quem  tamen  non  attingit,  sed,  modice  ab  eo  di- 
stans, concavae  jecinoris  faciei  implantatur. 

Mesogastrinm,  laxa,  longa,  atque  lata  peritonei  plica  est,  quae  haud 
procul  ab  origine,  vastissimum  sinum  lymphaticum,  flatu  immisso  farci- 
minis instar  intumescentem,  in  se  recludit,  et,  priusquam  ventriculi  super- 
ficiem dorsalem  attingat,  divaricatis  lamellis  spongiosam  lienis  massam 
amplectitur.  Mesogastrii  margo  posterior,  ab  anteriori  mesenterii  margine, 
amplissima  intercapedine  distat,  quam  si  immissis  et  distentis  digitis  in 
orbem  explicaveris,  foraminis  praegrandis  formam  assumit,  cujus  ope 
spatium,  quod  inter  utrumque  ad  hepar  tendentem  processum  peritonei 
modo  commemoratum  situm  est,  cum  reliquo  abdominis  cavo  commu- 
nicat. Si  quid  recte  video,  de  bursa  omentali  et  foramine  Winslovii  agitur. 

Ventriculus  actione  alcoholis  in  pugni  minoris  magnitudinem  contrac- 
tus, parte  sua  pylorica,  conice  coarctata,  hepatis  posteriorem  marginem, 
transversum  pollicem  excedit.  Intestini  tenuis  principium,  a pyloro  recta 
antrorsum  fertur,  donec  vesicam  felleam  attigerit,  a quo  loco  postrorsum 
inflectitur,  et  variis  ambagibus  versus  cloacam  excurrit.  Gyri  intestina- 
les, erratico  et  multiplici  lapsu  ovariorum  longissimorum  ita  intermixti 
erant,  ut  nonnisi  cautissima  utriusque  organi  separatione,  tota  intestini 
longitudo  enodari  et  in  rectam  lineam  dirigi  potuerit. 

Intestinum  crassum,  etiamsi  volumine  nullatenus  excellat,  tamen 
non  integrum  in  angusta  pelvi  collocatur,  supra  cujus  marginem  pubicum 
quidquam  in  abdominis  cavum  prominet. 

Principium  intestini  tenuis,  quod  a pyloro  antrorsum  fertur,  per 
eandem  peritonei  plicam  in  situ  suo  retinetur,  quam  supra  a ventriculo 
ad  hepar  excurrere  vidimus.  Si  itaque  intestinum  a parte  ventriculi 
pylorica  diduxeris,  triangulare  septum,  quod  unum  organon  alteri  adli- 
gat,  sponte  in  latiorem  laminam  explanatur,  cujus  plagae  dorsali  longa, 
latius  cula,  et  macilenta  pancreatis  glandula  adhaeret.  Ubi  intestinum 
tenue  cliolecystidem  tangit,  ibi  ductum  biliarium  in  se  recipit.  Ubi  vero 


repentina  flexura  postrorsum  incurvari  incipit,  mesenterii  vinculo  suspen- 
ditur, quod,  sub  continuo  longitudinis  decremento,  crasso  quoque  intestino 
firmando  apte  consulit. 

Praeterea  levioris  notae  plica  peritonealis  commemoranda  venit, 
quae  a symphysi  ossium  pubis  exordium  sumit,  secundum  totam  processus 
cartilaginei  imparis  longitudinem  anteriora  versus  excurrit,  et  allantoidem, 
alcoholis  anhydri  actione  adstringente  mirum  in  modum  contractam, 
rugosam,  ne  dicam  squarrosam,  ad  lineam  albam  abdominis  adnectit. 

Peculiaris  mesenterii  praelongi  constitutio  ea  est,  quod  ab  utroque 
latere,  haud  procul  a columna  vertebrali,  bina  secundi  ordinis  mesenteriola 
dimittit,  quorum  inferius  ovario  longissimo,  et  curiose  contorto  proprium 
est;  superius  vero,  angustius  et  longe  minus  flexuosum,  oviductus,  serpen- 
tine decurrentis,  suspensioni  inservit.  Quoniam  vero  oviductus  usque  ad 
diaphragma  decurrat,  et  mesenterium  ab  octava  circiter  vertebra  caput 
suum  efferat,  provido  naturae  consilio  cautum  est,  ut  antica  oviductus 
sinistri  extremitas,  a mesogastrio  suspensa  sit,  dexter  vero  oviductus,  plicae 
peritoneali,  quae  penes  dextrum  hepatis  marginem  implantatur,  adhaereat. 

Id  etiam  monendum  est,  mesenterium,  eo  loco,  quo  mesometrio  et 
mesoario  originem  dat,  aortae  abdominalis  truncum  in  se  recludere,  qui 
itaque  non  columnae  vertebrali  immediate  subjectus  esse  potest,  sed 
digitum  transversum,  et  quod  excedit,  ab  ea  distat.  Id  vero  mesenterii 
segmentum,  quod  inter  aortam  et  spinam  dorsi  interjacet,  praeter  arterias 
ad  columnam  vertebralem  properantes,  lacertos  quoque  fibrosos  numero- 
sos hospitat,  qui  a singulis  vertebris  enati,  et  totidem  interstitiis  invicem 
sejuncti,  inter  binas  mesenterii  laminas  peritoneales  ita  divergunt,  ut  par- 
tim  intestino,  partim  oviductibus,  partim  etiam  ovariis,  ligamentorum  sus- 
pensoriorum loco  inserviant.  Quum  primum  liosce  lacertos  conspexerim, 
color  eorum  rubellus,  carnosam  indolem  simulare  mihi  videbatur,  quem 
vero  errorem,  microscopium  in  auxilium  vocatum,  brevi  dispulsit. 


Corpora  adiposa,  quae  in  Amphiumate  maxima  video,  in  Cryptobran- 
cho et  Menopomate  absunt. 

De  renibus  meminisse  convenit,  quod  anterior  eorum  prolongatio, 
tenuis  et  acuminata,  in  eodem  mesenterio  delitescit,  quo  posterior  ovi- 
ductuiun  pars  sustentatur,  et  quod  posticus  eorum  finis,  rotundatus  atque 
crassus,  paulisper  ultra  anum  extenditur,  comite  prolongatione  sacci  peri- 
tonealis, quae  coriacea  duritie  et  firmitate  excellit. 

Pulmones  vacui  et  collapsi,  modico  abdominis  spatio  contenti,  aperto 
imo  ventre,  oculis  non  subjiciuntur.  Ut  conspectus  dextri  pulmonis  con- 
cedatur, necesse  est,  hepar  in  sinistrum  reclinare  latus.  Videbis,  hunc 
pulmonem,  ligamenti  suspensorii  adminiculo,  plicae  peritoneali  adhaerere, 
quae  a columna  vertebrali  ad  dextrum  hepatis  limbum  dirigitur.  Hoc 
ligamentum  suspensorium  versus  apicem  pulmonis,  qui  liber  est,  perfecte 
cessat.  Sinister  vero  pulmo  ligamentum  suum  suspensorium  a mesoga- 
strio  mutuatur. 

De  orificiis  oviductuiun  abdominalibus  nihil  novi  dici  potest.  Uter- 
que oviductus,  ubi  itineris  sui  tortuosi  terminum,  diaphragma  inquam, 
nactus  fuerit,  supra  pulmonem  deorsum  incurvatur,  et  in  orificium  in- 
fundibuliforme  explicatur,  quod  diaphragmati  et  antico  hepatis  termino 
interjacet,  et  cujus  ambitus,  fimbriato  laciniarum  ornamento  carens,  dictis 
organis  arctissime  adnascitur.  Orificii  hujus  tantus  diameter  est,  ut  scal- 
pelli anatomici  vulgaris  manubrium  facile  admittat. 

Quae  hucusque  enarravimus,  non  solum  de  Cryptobrancho  Japonico, 
verum  etiam  de  Menopomate  Alleylianiensi  valent.  Paucis  enim,  iisque 
minimi  momenti  exceptis,  unum  animal  alteri,  quod  situm  viscerum  atti- 
net, uti  ovum  ovo  simile  deprehenditur.  Unica  tantum  differentia  in 
magnitudine  intestini  crassi  sita  est,  quod  Menopomati  adeo  amplum  et 
longum  contigit,  ut  plus  quam  sesquipollicem  ex  pelvi  in  abdominis  cavum 
promineat.  Nollem  credere,  brevitatem  hujus  intestini,  in  Cryptobrancho 
unice  alcoholis  actioni  adstringenti  adscribendam  esse. 


§.  50.  Cavum  oris,  oesophagus,  et  ventriculus. 


Rima  oris  labiis  tumidulis,  crassis,  durisque,  sed  a gingiva  non  bene 
distinctis,  imo  versus  mediam  faciei  lineam  penitus  cum  illa  confluentibus, 
custoditur.  Haud  procul  ab  angulis  oris,  labia  magis  intumescunt,  quam 
in  vicinia  narium  atque  menti.  Labium  inferius,  in  ipso  oris  angulo  quid- 
quam pendulum,  a labio  superiori  aliquantum  obtegitur. 

Tectum  oris  membrana  mucosa,  undique  glabra,  spissa  atque  densa 
obducitur.  Aperturae  narium  palatinae,  rotundae,  seminis  cannabini  am- 
bitum offerunt,  et  ad  utramque  extremitatem  arcus  dentigeri  vomero- 
palatini,  quatuordecim  linearum  intercapedine  data,  hiant.  Anguli  oris 
sola  loca  sunt,  in  quibus  mucosum  cavi  oris  indumentum,  in  rugas  con- 
vergentes contrahitur. 

Pavimentum  oris  itidem  glabrum,  in  ea  sede,  quae  linguae  propria 
esse  solet,  rugarum  minimarum,  reticulatim  inter  se  cohaerentium,  copiam 
ostendit.  Glottis,  angustissima,  neque  ultra  duas  lineas  longa  rimula  est, 
quae  inter  arcus  branchiales  secundos  patet,  labiis  lateralibus  tantillum 
tumentibus.  — Ob  musculos,  a maxilla  inferiori  avulsos,  et  putredine 
maceratos,  de  glandulae  sublingualis  et  thyreoideae1)  proprietatibus  ana- 
tomicis nihil  certi  eruere  potui. 

Nullum  exstat  fissurae  branchialis  vestigium.  Neque  foveolam,  ne- 
que lacunam  video,  quae  tamquam  aperturae  branchialis  rudimentum  in- 
terpretari possit.  Duo  Menopomatis  specimina  conservo  adulta,  quorum 
utrumque,  praeter  aperturam  branchialem  regularem,  quae  inter  primum 
et  secundum  arcum  branchialem  sita  est,  in  sinistro  latere  coecum  mem- 
branae mucosae  recessum,  pisi  minoris  magnitudine  praeditum,  ante  arcum 
branchialem  primum  ostendit. 

Ultra  glottidem,  rictus  spatiosi  amplitudo,  in  gulam  angustiorem 
coarctatur,  quae  plurimis  plicis  longitudinalibus  ornata,  exacto  duorum 
pollicum  decursu,  in  ventriculi  cardia  terminatur. 


Princeps  digestionis  officina,  ventriculus,  aqua  tepida  emollitus,  et 
aere  inflato  distentus,  novem  pollicum  longitudinem  offert.  Latitudo  ejus 
maxima,  quae  longitudinis  medio  correspondet,  quatuor,  et  quod  excedit, 
pollicum  est.  In  statu  maximae  distentionis,  ventriculus  viginti  quatuor 
capit  uncias.  Figura  in  universum  ovalis,  — parietes,  pro  voluminis 
ratione,  tenues.  Oesophagus  a cardia  nullo  certo  limite  definitur,  nullum- 
que in  pyloro  valvulae  vestigium  deprehenditur.  Membrana  mucosa  gla- 
berrima, in  regione  pylorica  plicas  longitudinales,  quidquam  undulatas, 
et  commissuris  transversalibus  mutuo  conjunctas  offert,  quae  etiam  in 
maximo  distentionis  gradu  incolumes  persistunt.  Glandularum,  succum 
gastricum  secernentium,  miranda  multitudo  est.  Orificia  earum  agminata, 
insulas  vel  plagulas  quadrangulares  minimas  aemulantur,  quas  inermi 
oculo  bene  distinguere  licet. 

Externa  ventriculi  superficies,  e regione  pylori,  modico  pigmento 
nigro  impraegnata,  fuliginoso  luget  colore. 

’)  Hae  glandulae  a J.  Schmidt,  Goddard,  et  van  der  Hoeven,  jun.,  (lib. 
cit.  pag.  32)  commemoratae,  et  Tab.  YI.  Fig.  XIII.  delineatae  fuerunt. 


§.  51.  Intestinum  tenue. 

(Tab.  VIII.  Fig.  1.) 


Intestini  tenuis  longitudo,  quatuor  pedum  et  quinque  pollicum  est. 
Amplitudo  ejus,  in  vicinia  pylori  maxima,  versus  pelvim  duplo  imminui- 
tur. Ubi  primum  enim  canalis  intestinalis  e pyloro  caput  effert,  digiti 
minimi  crassitiem  habet;  ubi  vero  in  intestinum  crassum  inseritur,  ibi 
vix  processui  vermiculari  hominis  similis  est.  Idem  de  membranarum 
constituentium  crassitie  dicendum  est,  quae  in  principio  canalis  multo 
major  quam  versus  finem  deprehenditur,  qui  imo,  ob  eximiam  parietis 
teneritudinem,  pellucidus  evadit,  et  tractione  fortiori  facile  praerumpitur. 

Membrana  mucosa  intestini  tenuis,  latitudine  pollicis  infra  pylorum,  paucas 
tantum  plicas  longitudinales  habet,  quae  vero  longius  a pyloro  disceden- 
tes, non  solum  numero  increscunt,  ut  viginti  fiant,  verum  etiam  pii  culis 
transversalibus  ita  connectuntur,  ut  tota  membranae  mucosae  superficies, 
alveolarem  aspectum  induat1).  Praeterea  margines  acuti  plicarum  lon- 
gitudinalium, numerosissimis  incisuris  crenatam  formam  assumunt.  Quo 
propius  ad  cloacam  accedit  tubus  intestinalis,  eo  magis  plicarum  orna- 
menta fatiscunt2),  donec  tandem  penitus  evanescant.  Retia  capillaria  in- 
testini tenuis  tabulae  XIV.  figura  quinta  et  sexta  exprimunt. 

Mesenterium,  ob  longitudinem  canalis  intestinalis,  mire  sinuosum  et 
complicatum,  in  vicinia  intestini  simplicem  tantum  seriem  anastomosium 
vascularium  arciformium,  ut  generalis  amphibiorum  regula  poscit,  in 
se  recondit.  Arcus  vero  solum  venas  intestinales  inter  se  consociant;  — 
arteriae  omnes,  absque  anastomosi,  ad  destinata  ipsis  loca  deferuntur. 

Quae  hucusque  in  medium  protulimus,  cum  reliquis  Batrachiis  uro- 
delis , Cryptobrancho  nostro  affinibus,  ita  quadrant,  ut,  ne  nodum  in  scyrpo 
quaerere  videar,  rem  taediosam  atque  aridam  silentio  omittere  facile 
possim. 

*)  Tab.  VIII.  Fig.  2. 

2)  Ibid.  Fig.  3. 


§.  52.  Hepar,  lien,  pancreas. 

(Tab.  VIII.  Fig.  1.) 


Hepar  bilobum,  voluminosum,  mollioris  consistentiae,  et  coloris 
fusco  - caerulei,  a consueto  Batracliiormn  urodelorum  typo  ne  hilum  aber- 
rat. Id  unum  Cryptobrancho  peculiare  esse  videtur,  quod  truncus  venae 
cavae  posterioris,  a renibus  ad  hepar  delatus,  in  interna  seu  concava  hujus 
visceris  superficie  versus  cor  progreditur,  dum  in  Salamcmdra,  Tritone, 
atque  Proteo,  per  aliquantum  itineris  spatium,  hepatis  parenchymati  im- 

mersus  delitescat.  In  Menopomate  cava  posterior  hepar  ne  quidem  attin- 
git, et  ab  hoc  organo  tantum  distat,  ut  venae  hepaticae  truncum  tunc 
demum  sibi  adsciscat,  ubi  pericardii  cancellos  intraverit.  Ceterum,  in 
Salamcmdris  et  Tritonibus  nuperrime  comprobavi,  convexam  hepatis 
superficiem  territorium  esse,  in  quo  venae  hepaticae  ramificationes  resident, 
concavam  vero  faciem,  venam  portae  et  principales  ejus  ramos  amplecti. 
In  Cryptobrancho  autem  vena  portae  superficiem  externam  hepatis  adit, 
ubi  in  sulco  profundiori  delitescit,  qui  ligamenti  suspensorii  directionem 
passibus  aequis  sequitur. 

Vesica  fellea  nucis  juglandis  magnitudinem  offert.  Sinum  occupat, 
qui  in  posteriori  hepatis  margine,  lobum  dextrum  a sinistro  dirimit.  Pa- 
rietes ejus  crassi,  superficies  interna  laevis,  valvula  nulla  in  exordio  ductus 
cystici,  qui  unicum  tantum  ductum  hepaticum  suscipit.  Ductus  choledo- 
chus filum  est,  quod  emenso  decem  linearum  itinere  rectilineo,  pancreatis 
massam  intrat,  ibidem  ductum  pancreaticum  suscipit,  et  intestino  tenui 
eo  loco  inosculatur,  ubi  prima  ejus  portio  antrorsum  directa,  posteriora 
versus  angulatim  reflectitur.  Hic  inosculationis  locus,  a pyloro  tres  polli- 
ces distat1).  Irritus  mehercle  labor  est,  ductus  biliarios,  mirum  quantum 
subtilissimos,  absque  praevia  injectione,  solo  scalpelli  usu  aggredi.  Si 
vero  vesica  fellea,  mercurio  vivo  repleta,  et  digitis  compressa,  liquidum 
metallum  in  ductus  biliferos  praecipitaverit,  horum  canalium  forma,  con- 
junctio et  decursus , et  ipsa  quoque  in  intestinum  inosculatio,  facili  ne- 
gotio cognosci,  aliisque  demonstrari  poterunt.  Locus,  in  quem  ductus 
choledochus  terminatur,  neque  papillae,  neque  plicae  manifestioris  prae- 
sentia indigitatur. 

Lien  sinistro  ventriculi  lateri  applicatus,  sex  pollices  longum  et 
spongiosum  viscus  est,  nullibi  ultra  septem  lineas  latum.  Antice  et  po- 
stice acuminatus  desinit.  Triplicem  ostendit  superficiem,  quarum  una, 
reliquis  latior,  sese  ventriculo  accomodat,  reliquae  duae  parietem  abdo- 
minis superiorem  et  lateralem  attingunt.  Margines  tres  acuti,  incisuris 

prorsus  carent.  Pancreas,  etiamsi  liene  quidquam  longius,  tamen,  pro  mag- 
nitudine animalis,  et  ob  macilentam  parenchymatis  gracilitatem,  parvum 
dici  meretur.  Intestini  tenuis  principio  arctissime  adhaeret.  Caput  ejus 
primam  intestini  tenuis  curvaturam  angularem  tangit.  Corpus  glandulae 
in  duos  lobos  teretiusculos  et  quidquam  compressos  di  vergit,  quorum 
unus  longior,  pylorum  attingit,  alter  brevior,  intestini  tenuis  retrorsum 
directae  portioni  accumbit.  Structura  nil  novi  habet.  Ductus  excretorius, 
ob  longitudinem  organi,  geminus  factus  est.  Anterior  a ductu  choledocho 
absorbetur,  — posterior,  cujus  existentia,  ut  verum  fatear,  mihi  quodam- 
modo suspecta  est,  pollicis  spatio  ab  anteriori  distat.  Existentiam  ejus 
suspectam  nominare  debeo,  quum  non  mihi  contigerit,  in  re  tam  difficili 
et  ardua,  ostium  excretorium,  in  intestini  aperti  superficie  interna,  ultra 
omnem  dubitationis  aleam  cognoscere  et  certo  definire. 

!)  Ductmn  choledochum,  in  reliquis  quoque  amphibiis  nudis  caudatis,  longe  a pyloro 
in  intestinum  tenue  exonerari,  Brotz  et  Wagenmann  demonstrarunt.  (Diss.  inaug. 
de  amphibiorum  hepate,  liene,  et  pancreate.  Friburgi  Brisg.  1838.  pag.  10.  seqq.) 

§.  53.  Intestinum  crassum. 

(Tab.  IX.  Fig.  1.) 

Intestinum  crassum,  quod  in  cloacam  terminatur,  pro  magnitudine 
nostri  animalis,  parvum  dicendum  est.  Longitudo  enim  hujus  organi 
defaecatorii,  duorum  pollicum  mensuram  attingit,  et  cavum  ejus  adeo 
modicum  est,  ut  vix  digiti  minimi  apicem  continere  queat1).  Paries  ejus 
nimis  firmus,  quam  ut  levi  negotio  distendatur.  Intestini  tenuis  in  cras- 
sum insertio,  nulla  munitur  valvula,  neque  limbum  tumentem  invenio, 
qui  intestini  tenuis  finem  indicaret.  Posterior  intestini  crassi  pars,  urete- 
ribus et  oviduetibus  aditum  concedit,  et  cum  allantoide  notissimum  in 
omnibus  amphibiorum  ordinibus  commercium  sustinet.  Cloacae  tritum 
et  vulgare  nomen  idcirco  inventum. 

Forma  ani,  quae  fissuram  longitudinalem  refert,  in  causa  est,  quod 
paries  cloacae  inferior,  dimidio  pollice,  superiori  brevior  esse  debet.  In- 
terna cloacae  superficies  rugis  longitudinalibus  et  transversalibus  caret, 
quarum  locum  striae  nigrae  tenent,  intervallis  decoloribus  sejunctae. 
Vasa  capillaria  cloacae  tabulae  XIV.  fig.  septima  exhibet. 

In  vicinia  ani,  paries  superior  cloacae,  foraminulorum  minimorum 
duplicem  seriem,  lynceis  solummodo  oculis  distinguendam,  offert.  Violenta 
tensione  organi  peracta,  melius  in  conspectum  cadunt.  Non  dubito,  rem 
nobis  esse  cum  orificiis  vesicularum  seminalium,  quas  in  Tritonibus  et 
Salamandris  femellis,  Cl.  Siebold  primus  vidit2).  Vesiculas  vero  ipsas, 
etiamsi  omnem  attentionem  in  earum  praeparationem  direxerim,  certo 
modo  eruere  non  potui.  Gregarius  quisque  anatomicus  mecum  norit, 
quantis  difficultatibus  organorum  microscopicorum,  ope  scalpelli  pera- 
genda enucleatio  prematur3),  praesertim,  si,  ut  in  nostro  animale  accidit, 
cloacae  stercore  putrido  repletio,  macerantem  actionem  in  hujus  recep- 
taculi parietem,  plurimo  pigmento  obrutum,  et  ob  hanc  causam  aegerrime 
ope  microscopii  examinandum,  exercuerit.  Quid  aliud,  quaeso,  haec  ori- 
ficiorum pusillorum  congeries  esse  possit,  quam  sacculorum,  semen  custo- 
dientium, ostiola?  De  glandularum  mucipararum  ostiis  excretoriis  hiulcis 
nulla  quaestio  esse  potest,  dum  neque  in  interna,  neque  in  externa  organi 
superficie,  acinosa  quaedam  fabrica  sub  oculos  cadat. 

Intestini  tenuis  in  cloacam  insertioni,  apertura  major,  limbo  tumi- 
dulo circumsepta,  subjicitur,  quae  in  allantoidis  saccum  conducit.  Enor- 
mis revera  hujus  sacci  pyriformis  magnitudo  est,  quae,  aere  immisso,  tanta 
apparet,  ut  mensura,  circino  capta,  tres  fere  pollices  contineat.  Fundus 
allantoidis  tumentis,  a vesica  fellea  duos  tantum  pollices  distat.  Pone 
collum  ejus,  gemini  ureteres  in  cloacam  inseruntur.  Retia  capillaria 
allantoidis4)  per  omne  regnum  animale  maxima  offerunt  interstitia. 

Maximam  vero  attentionem  oviductuum,  in  dorsum  cloacae  insertio, 
in  se  convertit.  Uterque  enim  canalis  oophorus  in  apice  papillae  splen- 


didae,  nigerrimo  pigmento  tinctae,  aperitur,  quae  tractione  modica  ad  sex 
fere  linearum  altitudinem  produci  potest.  In  rotundato  papillae  apice 
rima  transversalis  liiat,  quae  cum  oriticio  uteri  humani  vaginali  non  inepte 
possit  comparari. 

*)  In  Menobrancho  laterali  intestinum  crassum  aequalem  intestino  tenui  ambitum 
habet,  et,  nonnisi  strictura  modica  intercedente,  a reliquo  tubo  intestinali  distinguitur. 
Strictura  vero  aere  inflato  disparet,  quo  facto  nullum  sane  discrimen  inter  intestinum 
tenue  atque  crassum  superest.  In  Siredone  mexicano  maxime  insignis  et  praecellens 
utriusque  intestini,  quoad  ambitum,  differentia,  in  aspectum  cadit. 

2)  Ueber  das  Eeceptaculum  seminis  der  weibl.  Urodelen  (Zeitschrift  fur  wissen- 
schaftl.  Zoologie.  Bd.  IX.  1858). 

3)  Siebold,  loco  citato  pag.  14  dicit:  „Keine  einzige  der  von  mir  beschriebenen 
Samentaschen  ist  mit  freiem  Auge  zu  sehen.“ 

4)  Tab.  XIV.  Fig.  3. 

§.  54.  Systema  uro -genitale. 

(Tab.  IX.  et  Tab.  X.) 

Renes,  urinae  lixivio  parando  destinati,  septeni  pollicum  spatium  per 
longitudinem  explent.  Posterior  eorum  finis  in  caudae  principio,  superiori 
cloacae  parieti  incumbit,  eique  ope  textus  cellulosi  densissimi  adnascitur. 
Hic  finis  utrique  reni  communis  est.  In  unam  enim  massam,  duram  et 
crassam,  ambo  organa  uropoetica  ita  coalescunt,  ut  nullum  partitionis 
indicium  supersit. 

Supra  meminimus,  posteriorem  renum  finem,  ipsius  cloacae  locum 
quidquam  transgredi.  Nullus  dubito,  hanc  ob  causam,  primam  vertebram 
caudalem  processu  spinoso  inferiore  destitutam  esse,  quippe  qui,  posteriori 
renis  elongationi  obicem  posuisset. 

Anteriora  versus,  renes  gemini  sulco  intermedio,  in  quo  venae  cavae 
posterioris  principium  delitescit,  disjunguntur,  et,  cum  notabili  crassitiei 
et  latitudinis  decremento,  usque  ad  vertebram  illam,  quae  pyloro  immi- 

net,  producuntur.  Ad  hanc  vertebram  delatus  anterior  renum  finis  acu- 
minatus, ad  unius  tantum  lineae  latitudinem  contabescit. 

Nulla  renum  in  lobos  minores  divisio  obtinet.  Superficies  tamen 
eorum  superior,  ob  sinuata  vertebrarum,  quibus  accumbit,  corpora,  plu- 
ribus colliculis  tumet. 

Quod  de  Salamandris  et  Tritonibus  alio  loco  demonstravi,  id  in 
Cryptobranchi  quoque  renibus  egregie  evolutum  video.  Inferior  nempe 
renis  superficies  venis  renalibus  et  corpusculis  Malpighianis  obsidetur1), 
superior  vero,  praeter  primarias  ureteris  ramificationes,  et  venae,  sic  dictae 
advehentis,  frondosos  arbusculos,  secundum  arteriarum  renalium  genus 
continet,  quod,  quin  in  glomerulos  contorqueatur,  frondium  capillarium 
agmen  explicat,  et  sanguinem  suum  venae  advehenti  tradit,  quae  ideo 
aptiori  denominatione  insigniri  possit2).  Hanc  venam  revera  ad  vasa 
venosa  revehentia , nequaquam  vero  ad  eam  venarum  familiam  pertinere, 
cui  venae  portae  nomen  optimo  jure  convenit,  ex  eo  concludere  licet,  quod 
vena  advehens,  externo  renis  margini  accumbens,  plures  ab  oviductu 
editas  venas  colligit,  quarum  sanguis,  renibus  pariter  afferendus,  venae 
advehentis  volumen  increscere  necessario  postularet,  quum  tamen  ex 
contrario  venae  revehentis  amplificatio,  opposita  directione  (revehente 
nimirum)  locum  habeat. 

Ureter,  tenue,  marcidum  et  albicans  filum  est,  quod  una  cum  vena 
dorsali  marginem  renis  externum  sequitur,  et  super  latera  cloacae  de- 
scendens, in  collum  allantoidis  exoneratur. 

Ovaria,  in  rectam  lineam  explanata  et  extensa,  mirabile  dictu,  triginta 
quatuor  pollicum  longitudinem  monstrant.  Mesometrio  vero  unduloso, 
in  multo  majorem  brevitatem,  quae  duodecim  pollicum  est,  contrahun- 
tur et  complicantur. 

Mesometrium  larga  peritonei  plica  est,  a mesenterii  radice  oriunda, 
vasisque  sanguiferis,  quorum  triginta  numeravi,  ditissima.  Binae,  quibus 
constat  lamellae  serosae,  primum  mutuo  applicatae,  et  in  unam  quasi 

membranam  confluxae,  serius  ab  invicem  discedunt,  et  saccum  modicae 
capacitatis  efficiunt,  ovulis  hospitandis  aptissimum.  Sacci  autem  hujus 
non  una  cavitas  est,  quippe  quum  magna  septorum,  ab  uno  sacci  pariete 
ad  oppositum  protensorum  frequentia,  in  cameras  minores  angulosas  et 
creberrimas  dividatur,  quarum  latera  iterum  iterumque  commissuris  mem- 
branaceis conjuncta,  totidem  secundi  ordinis  partitiones  v.  loculamenta 
circumsepiunt.  Hisce  loculis  ova  insunt,  vel  solitaria,  vel  agminata.  Sin- 
gula ovula,  a quovis  septo,  cui  adhaerent,  involucrum  serosum  accipiunt, 
cujus  vasa  sanguifera,  imprimis  vero  venae,  in  plexus  densissimos  et 
pulcherrimos  dissolvuntur3). 

Ovulorum  magnitudo  pisum  non  excedit.  Sexcenta  talia  in  uno 
ovario  numeravi.  Minoris  voluminis  alia  numerare,  nimis  longum  et  tae- 
diosum patientiae  pensum  foret.  Color  ovulorum  majorum  fuscus,  hinc 
inde  etiam  subniger,  minoruifi  flavus  est.  In  ea  regione,  ubi  ovula  majora 
supra  externam  ovarii  superficiem  quidquam  prominent,  umbonem  circu- 
larem reperio,  in  cujus  peripheria  sacci  peritonealis  membranula  firmiter 
adhaeret,  indeque  ad  eam  ovuli  superficiem  reflectitur,  quae  interiora 
versus  spectat.  Contingit  etiam,  ut  in  ipso  mesoario,  antequam  in  saccum 
ovarii  transformetur,  discretis  locis,  erratica  et  solitaria  ovula  consistant, 
quae  eodem  evolutionis  gradu  gaudent,  ac  si  in  ipsis  ovarii  penetralibus 
nata  et  evoluta  fuissent.  Non  raro  etiam  unum  alterumve  ovuliun,  in 
loculorum  ovarii  confinium  septo,  ita  inclusum  cernitur,  ut  oppositae  ejus 
facies  convexae,  in  loculorum  bigam  projiciantur. 

Oviductuum  enormis  longitudo,  quadraginta  pollices  attingit.  Hi 
canales,  plurimo  pigmento  nigro  obtecti,  atrum  colorem  induunt.  Ab  in- 
fundibulis suis,  in  ipsa  diaphragmatis  vicinia  reperiundis,  ortum  ducen- 
tes, statim  ab  exordio  tantae  capacitatis  sunt,  ut  scalpelli  majoris  manu- 
brio explorari  possint.  Dehinc,  per  multas  ambages  sinuosas,  mesenterio 
summopere  corrugato  suspensas,  versus  cloacam  decurrunt,  atque  mo- 
dicum voluminis  augmentum  acquirunt.  Paries  eorum  in  universum 

tenuis  et  pellucidus,  praeter  internae  paginae  villositates  microscopicas, 
nullas  plicas  vel  valvulas  majores  visui  inermi  praesentat.  Rete  capillare 
elegantissimum,  tabulae  XIV.  figura  secunda  repraesentat. 


Ultima,  et  in  cloacam  aperiunda  oviductuum  provincia,  quatuor 
pollicum  longitudine,  cum  majori  capacitate,  majorem  quoque  parietis 
crassitudinem  acquirit.  Amplior  et  largior  haec  oviductuum  portio,  utero 
non  absimilis,  tantam  admittit  expansionem,  ut,  post  aquam  immissam, 
diameter  ejus  tredecim  attingat  lineas.  Superficies  interna,  in  statu  con- 
tracto, multis  rugis  brevioribus,  et  tuberculis,  tractione  evanescentibus, 
aspera  conspicitur,  quales  in  Selachiorum  viviparorum  utero,  Spinacis 
utpote  (ubi  tamen  distensioni  pertinaciter  resistunt),  occurrere  solent. 
Nimis  praecox  tamen,  ex  unico  argumento  inferioris  momenti,  conclusio 
foret,  Cryptobranchum  viviparis  animalibus  adnumerandum  esse,  quem 
ad  ovipara  potius  relegare,  omnes  me  cogiult,  ex  genitalium  forma  repe- 
titae rationes.  — In  Menopomate  et  Amphiumate  similem  uteriformem 
oviductuum  intumescentiam  adesse  video. 


‘)  Tab.  XIV.  Fig.  S. 

2)  Venam  dorsalem  renis  apte  vocarem. 

3)  Tab.  X.  Fig.  2. 


§.  55.  Organa  respiratoria. 

(Tab.  XI.  Fig.  1.  2.  3.) 

Principium  organi  spiritum  ducentis,  larynx  est,  quatuor  cartilagi- 
nibus composita.  Superiores  duae,  pyramidales,  cartilaginibus  arytaenoi- 
deis  analogae,  basim  postrorsiun,  apicem  antrorsum  vertunt,  et  rimae 
glottidis  latera  firmant1).  Ad  cartilaginum  fibrosarum  tribum  pertinent, 
ideoque  molles,  flexiles,  et  albicantes  sunt.  Microscopii  usu,  paucissimae 
cellulae,  in  stromate  fibroso  delitescentes,  eruuntur.  Binae  inferiores, 
sat  magnae,  contiguae,  cartilagini  cricoideae  aequiparandae2),  forma  irre- 

gulari  praeditae,  ad  sic  dictas  cartilagines  hyalinas  referendae,  consisten- 
dae durioris,  colorisque  citrini,  antice  in  nodum  globosum  intumescunt, 
cui  cartilago  arytaenoidea,  ope  syndesmoseos,  adnectitur.  Fibras  muscu- 
lares satis  perspicuas,  ab  hac  duriori  cartilagine  ad  latera  cartilaginis 
arytaenoideae  directas  video,  quibus  glottidis  ampliandae  munus  incum- 
bit. Alias  vero  fibras,  totam  laryngis  fabricam  circulari  amplexu  foventes, 
rimulae  respiratoriae  constringendae  inservire,  nemo  in  dubium  vocabit. 

Pyramidum  arytaenoidearum  basis  nimis  larga  est,  quam  ut  tota 
cartilaginis  cricoideae  tuberculo  globoso  inniti  possit,  quare  aliud  quoque 
cum  illa  columna  seu  chorda  cartilaginea  connubiiun  init,  quae,  in  dextro 
et  sinistro  tracheae  latere  adest,  et,  ut  modo  dicendum  est,  fistulae  spiri- 
talis quasi  sceleton  constituit.  Trachea  enim,  quatuor  pollicum  longitu- 
dine, a glottide  ad  pulmones  proficiscens,  canalis  latus  est3),  et  valde 
depressus,  ductilis,  atque  fundamento  cartilagineo  munitus,  quod  sub 
forma  chordae  cartilagineae  duplicis,  per  latera  tracheae  decurrentis,  nota- 
bilem huicce  canali  elaterem  conciliat.  In  tracheae  dimidia  parte  anteriori, 
chordae  cartilagineae  ita  se  habent,  ut  in  superficie  dorsali,  ob  increscen- 
tem earum  hac  directione  latitudinem,  mutuo  confluant,  in  inferiori  vero 
tracheae  superficie,  interstitio  modico,  membrana  aponeurotica  fortiori 
occluso,  invicem  separentur.  In  dimidia  parte  posteriori  tracheae,  nul- 
lus quidem  binarum  columnarum  confhixus  dorsalis  obtinet,  sed  reticu- 
lata potius  concatenatio  earum  oboritur4),  dum  una  columna  cum  altera, 
trabecularum  cartilaginearum  transversalium  et  ramatim  cohaerentium 
interventu,  copuletur.  Quae  trabeculae,  tum  in  interna,  tum  in  externa 
tracheae  superficie,  optime  in  conspectum  prodeunt,  praeprimis  si  tensio- 
nem tracheae  adhibueris. 

Posterior  tracheae  finis  quidquam  volumine  increscit,  columnis  et 
trabeculis  cartilagineis  fere  destituitur,  et  septo  mediano  falcato5)  in  duos 
recessus  dividitur,  quos  bronchiorum  nomine  insignire,  per  me  liceat. 
Brevissimi  vero  revera  hi  bronchi  sunt,  et,  ob  areolarem  membranae 


mucosae  aspectum,  potius  ad  pulmones  ipsos,  quam  ad  tracheae  furcam 
referendi  mihi  esse  videntur.  Superiori  utriusque  bronchi  ancipitis  parieti 
membranaceae,  frustula  cartilaginea  bacilliformia  vel  etiam  anguloso- 
rotundata  innascuntur,  quorum  vestigia  ad  ipsos  pulmones  sequi,  irrito 
conatu  tenta  vi. 

Pulmo  uterque,  aequalis  fere  longitudinis  (7x/2  poli.),  vacuus  et 
collapsus,  non  ultra  decem  lineas  in  latum  patet.  Aere  tamen  immisso 
distentus,  ad  sex  pollicum  circumferentiam  intumescit.  Pulmo  sinister 
posteriora  versus  in  duos  bifurcatur  apices,  quorum  externus  interno  bre- 
vior. Pulmo  dexter,  aliquantulum  longior,  magisque  acuminatus,  etiamsi 
ab  angustiori  broncho  pendeat,  majori  tamen  capacitate  sinistro  prae- 
valere videtur.  Superficies  dorsalis  pulmonum,  ligamentum  fibrosum,  a 
columnae  vertebralis  latere  oriundum,  suscipit.  Ligamentum  hoc  suspen- 
sorium non  per  omnem  pulmonis  longitudinem  extenditur,  sed  versus 
apicem  organi  praerupto  margine  cessat. 

Structura  pulmonum,  per  totam  amphibiorum  classem  simplicissima, 
in  Cryptobrancho  quoque  ab  archetypo  non  degenerat.  Interna  nimirum 
sacci  pulmonalis  facies,  loculamentis  plurimis,  plerumque  quadrangulari- 
bus, et  favi  ad  instar  confertis,  scatet6),  quibus  rete  vasculosum  subtilissi- 
mum inest.  Trabeculae,  quae  loculos  disterminant,  reticulatim  inter  se 
cohaerent.  Trabecularum  majorum  directio  transversalis  est.  Praeter 
vasa  sanguifera,  fibras  quoque  musculares  characteris  animalis  vehunt, 
quarum  actione  pulmones,  sub  aeris  emissione  voluntaria,  constringuntur. 
Loculamenta  majora,  duo  vel  tria  minora  continent,  quorum  fundus  itidem 
in  tertii  ordinis  alveolos  excavatur,  quo  facto  elegans  et  curiosus  pulmo- 
nis per  longitudinem  aperti  aspectus  enascitur,  qui  ab  ostio  bronchiali 
usque  ad  finem  coecum,  intemeratus  viget.  Meminisse  juvabit,  arteriam 
et  venam  pulmonalem,  non  pari  passu,  et  communi  vagina  cellulari  obvo- 
lutas, sed  sejunctas,  imo  in  oppositis  pulmonis  regionibus,  decurrere,  ar- 
teria e insuper  truncum  et  ramos,  aeris  inspirati  quasi  avidos,  ocyus  in 

trabeculas  interiores  descendere,  venam  pulmonalem  ex  contrario,  per 
omnem  suam  longitudinem,  in  exteriori  pulmonis  superficie  sitam  esse. 


Vasa  capillaria  pulmonis  injecti  tabulae  XIV.  figura  4.  delineata 
exhibet.  Venae  pulmonalis  ramus  notabilis,  quem  C.  May  er  in  Menopo- 
mate  ex  oesophago  et  parte  cardiaca  ventriculi  emergere7)  vidit,  in  Cryp- 
tobrancho  non  deest.  Arteriam  quoque,  ex  pulmonali  enatam,  huic  venae 
sociam  accedere,  in  §.  63.  commemorabimus. 

Quae  modo  de  Cryptobrancho  diximus,  ea  quoque  ad  Menopomatis 
pulmones  referenda  sunt.  Aspectus  organi  externus,  et  structura,  pror- 
sus similes,  — volumen  vero,  ad  tertiam  pulmonis  Cryptobranchi  partem 
imminutum  est.  In  Amphiumate 8) , in  circumferentia  glottidis,  nullam 
cartilaginem  invenire  potui,  etiamsi  columnae  cartilagineae  laterales, 
marginibus  obversis  crenatis  instructae,  et  reticulatim  inter  se  cohaeren- 
tes, hujus  animalis  tracheam  munient.  Accedit,  quod  tracheae,  pollicem 
unum  et  dimidium  longae,  posterior  finis,  nullo  septo  membranaceo  ob- 
stante, in  bronchos  geminos  dirimitur,  sed  canalis  aeriferas  indivisus,  simul 
ac  semel  in  duos  pulmones  dehiscit.  Sacci  pulmonales  multo  angustiores, 
inaequali  discrepant  longitudine.  Dexter  enim  viginti,  sinister  vero  qua- 
tuordecim  tantum  pollices  adaequat.  Species  reticulata  interna,  aeque 
bene  evoluta  et  exornata ; trabeculae  vero  transversae  contractiles,  in  an- 
teriori potissimum  segmento  pulmonum,  robore  et  crassitie  insignes.  Po- 
sterior dimidia  pars  pulmonum  longissimorum,  ambitu  adeo  rapide  de- 
clinat, ut  in  specimine,  quod  ad  manus  mihi  est,  ad  calami  scriptorii 
tenuitatem  contabuerit,  fabrica  tamen  alveolari,  usque  ad  finem  organi 
superstite. 

Vasorum  sanguiferorum  decursum,  in  Proteo  et  Siredone,  ope  injec- 
tionis microscopicae  enodavi,  simulque  compertum  habui,  venam,  poste- 
riori pulmonum  segmento  propriam,  non  ad  truncum  venae  pulmonalis 
efformandum  concurrere,  sed  sanguinem  suum  oxydatum,  ad  venam  ovarii 
anticam,  et,  hac  mediante,  ad  venae  cavae  laticem  deferre,  quam  rem  in- 

solitam  et  mirabilem,  etiam  in  Tritonis  saccis  respiratoriis,  Proteo  simil- 
limis, locum  habere,  ex  praeviis  sectionibus  mihi  innotuit.  Cellulosum 
enim  vinculum,  quod  saccos  pulmonales  Tritonis  cum  ovario  connectit, 
sub  optatissimo  injectionis  successu,  vasculum  venosum  minimum  ex 
pulmone  ad  venam  oaricam  transmittit. 

')  Tab.  XI.  Fig.  2.  Iit.  a,  a. 

2)  Ibid.  Fig.  1.  Iit.  c,  c. 

3)  Diameter  transversalis  quinque  continet  lineas;  — diameter  verticalis  vero,  ob 
notabilem  fistulae  spiritalis  depressionis  gradum,  quasi  nullus,  dum  superior  tracheae 
paries  inferiori  incumbit,  lumen  itaque  canalis,  nonnisi  aeris  inspirati  vel  exspirati 
impetu,  patulum  fieri  potest. 

4)  Tab.  XI.  Fig.  1.  Iit.  b. 

5)  Ibid.  Iit.  d'. 

6)  Ibid.  Iit.  e. 

7)  Analecten  zur  vergleichenden  Anat.  Bonn,  1835,  pag.  74. 

8)  Tab.  XI.  Fig.  3.  Iit.  b. 


90 


LIBER  QUARTUS. 


ANGIOLOG  I A. 


CAPUT  PRIMUM. 

COR. 

§.56.  Pericardium. 

Perpetuum  mobile  cordis  organon,  iisdem  ac  in  reliquis  batrachiis 
partibus  constat:  atrio  nimirum,  ventriculo,  et  bulbo  arterioso,  de  quibus 
illico  singillatim  agendum. 

De  pericardio,  praeter  densitatem  inusitatam,  et  duritiem  ad  fundum 
fere  cartilagineam,  nil  amplius  commemorandum  habeo.  Trabeculae 
fibrosae,  quae  in  variis  amphibiorum  generibus,  pericardium  cum  cordis 
ventriculo  connectunt,  in  Cryptobrancho  desunt.  Adhaesio  enim,  (piae 
inter  dorsalem  ventriculi  cordis  faciem,  et  pericardii  velamentum,  locum 
habet,  alius  quam  fibrosae  naturae  est,  uti  ex  iis,  quae  serius  dicenda 
veniunt,  elucescet. 

In  Menopomcite  res  eodem  modo  se  habet.  In  Amphiumate  vero, 
plica  a pericardio  enata,  ad  dorsalem  ventriculi  cordis  superficiem  pergit. 
Anterior  ejus  margo  venam  innominatam  dextram  continet,  quae  hoc 

quasi  vehiculo,  ad  inosculationem  venae  cavae  in  atrium  cordis  conduci- 
tur. In  Menobrancho  quoque  plica  pericardii  ad  dorsalem  ventriculi  pla- 
gam pertingit,  quae  plica  in  Tritone  et  Salamandra  itidem  praesto  est. 


§.  57.  Atrium. 

(Tab.  XII.) 

Atrium,  collapsum  et  exsangue,  sinistrum  cordis  latus  occupat.  Flatu 
immisso  distentum,  adeo  intumescit,  ut  volumen  ejus  quadruplo  augeatur, 
et  magna  ejus  pars  supra  bulbum  arteriosum,  usque  ad  dextrum  cordis 
latus,  explicetur. 

Pone  marginem  atrii  superiorem  atque  dextrum,  incisurae  plus 
minus  profundae,  lmicce  cordis  vestibulo  tuberosum,  et,  ut  ita  dicam,  cre- 
natum  aspectum  conciliant.  Bulbus  arteriosus  cordis  atrio,  etiam  collapso, 
profundum  imprimit  sinum. 

In  Menopomate  nulla  ab  hac  regula  defectio.  In  Ampliiumate,  cujus 
cor,  sanguine  coagulato  tumens,  coram  habeo,  appendix  atrii  digitata, 
quam  auriculae  non  inepte  comparaveris,  bulbum  arteriosum  ita  ambit, 
ut  exigua  solum  ejus  plaga  nuda  et  inoperta  pateat.  (Haec  appendix,  in 
Menobrancho,  ipsius  atrii  ambitum  adaequat).  Bulbus  ipse  inter  atrium 
ejusque  appendicem  delitescit.  Altera  atrii  appendix  minor,  sub  forma 
diverticuli  pedunculati  et  tuberosi,  sinistro  bulbi  lateri  adjacens,  basim 
ejus  obtegit1). 

Paries  atrii  tenuis  et  pellucidus,  reticulatam  musculorum  pectinato- 
rum dispositionem  translucere  sinit.  Hi  musculi  praecipue  in  anteriori 
atrii  segmento  abundant,  ubi  trabeculae  carneae  eorum,  satis  validae, 
partim  liberae,  oppositos  atrii  parietes  ita  conjungunt,  ut  stylo  subjecto 
ambiri  et  elevari  possint,  partim  vero,  in  ipsa  atrii  membrana,  variis  direc- 
tionibus hinc  illinc  excurrunt,  et  angulosa  spatia  circumscribunt,  quibus, 
uti  etiam  in  auriculis  cordis  mammalium  et  hominis  videre  est,  minora 


adhuc  loculamenta  polyedrica  insunt.  In  posteriorem  atrii  fornicem,  vena 
cava  insolitae  magnitudinis  aperitur.  Nulla  alia,  praeter  pulmonalem, 
vena  est,  quae  sanguinem  suum  foramine  proprio  huc  deferat. 

Externe  inspectum  atrium,  nullum  offert  septi  interni  vestigium;  — 
apertum  vero,  talis  septi,  et  atrii  duplicis,  praesentiam,  facile  prodit. 

Septum  atriorum  incompletum  est.  Non  enim  ambas  cavitates  ex 
integro  invicem  disterminat,  sed,  immediate  supra  ostium  atrio-ventricu- 
lare,  concavo  margine  subito  cessat,  quo  facto,  dimidia  hujus  foraminis  pars 
utrique  atrio  competit. 

Atrium  dextrum  ambitu  sinistrum  notabili  modo  exsuperat.  Sini- 
strum, dextro  melius  evolutum,  trabecularum  muscularium  apparatum 
in  se  recludit.  Trabecularum  valde  prosilientium  directio,  cum  diametro 
atrii  longitudinali  concordat.  Septum  ipsum  pellicula  tenerrima  est2), 
quam,  primo  intuitu,  pro  cribro  subtilissimo  haberes,  quippe  quum  fibril- 
larum carnearum  gracillimarum  copia,  rete  nexisse  tibi  videtur,  cujus  in- 
terstitia minima,  oculi  inermis  aciem  ita  feriunt,  ac,  si  foraminula  essent. 
Rem  tamen  penitius  investigans,  partim  lentis  opticae  usu,  partim  aere 
subtus  septum  inflato,  compertum  habebis,  non  de  cribro  agi,  quamvis 
etiam  admittendum  sit,  septum  passim  foraminulis  pertusum  esse,  quorum 
unum,  reliquis  magnitudine  praestantius,  in  anteriori  septi  margine  con- 
situm est.  An  vero  haec  foraminula  naturalia  vel  artificialia  sint,  effari 
non  audeo.  Rete  musculare  septi  tanta  excellit  subtilitate  et  venustate, 
ut  omnem  imaginationem  verborumque  graphicam  vim  superet. 

Ob  ostii  atri o-ventri cularis  relativam  angustiam,  margo  septi  poste- 
rior falcatus,  brevis  esse  debebit.  Quamvis  tensus,  duas  non  excedit  lineas. 

Foramen  venae  cavae  in  atrio  dextro,  valvula  magna  semilunari 
(Eustachiana)  munitur3),  cujus  cornu  inferius  (si  cordis  situm  naturalem 
prae  oculis  habeo)  cum  inferiori  parte  septi  coalescit,  alterum  vero  dicti 
foraminis  margini  accrescit,  ejusque  amplitudinem  aliquo  modo  deminuit. 
Margo  concavus  valvulae  dextrorsum  dirigitur.  Latitudo  ejus  non  suffi- 

cit,  ad  foramen,  cui  praefigitur,  penitus  cooperiendum.  Fibras  muscula- 
res, nec  inermi,  nec  armato  oculo,  videre  potui. 

Foramen  venae  pulmonalis  in  atrio  sinistro,  nullam  valvulam  prae- 
textam habet.  Ambitus  ejus  calami  tenuioris  introductionem  concedit. 

Septi  ad  valvulas  ostii  atrio-ventricularis  relatio,  in  iis  exponetur, 
quae  modo  de  structura  ventriculi  cordis  dicturi  sumus. 

')  Tab.  XII.  Fig.  2. 

2)  Tab.  XII.  Fig.  3.  Iit.  c. 

3)  Tab.  XII.  Fig.  3.  Iit.  f. 


§.  58.  Ventriculus  cordis. 

(Tab.  XII.  Fig.  1.  3.  4.) 

Ventriculus  cordis  carnosus,  ovalem  potius  quam  triangularem  habet 
formam.  Longitudo  ejus  se  ad  latitudinem  habet,  uti  13"  ad  8".  Aqua 
injectus,  ad  duplum  volumen  intumuit.  Vacuus,  superficiem  externam 
rugosam  monstravit.  Paries  ventriculi,  trabeculis  carneis  contexitur,  qua- 
rum intricatio,  loculamentis  seu  cavernis  plurimis  originem  dat,  quae,  quo 
viciniora  cordis  centro,  eo  majora  esse  solent.  Extimum  tamen  ventriculi 
carnosi  stratum,  spongiosam  texturam  in  solidam  convertit,  quam  ob  rem 
cavernulae,  nequaquam,  uti  in  Ranis  et  Salamandris  esse  solet,  ipsam 
cordis  superficiem  attingere  possunt. 

Hoc  stratum  corticale  cordis  tenue  est,  et  fibris  muscularibus  con- 
fertissimis, tomenti  instar  quavis  directione  decussatis,  construitur.  San- 
guis itaque,  qui  durante  diastole  cordis,  ventriculo  irruit,  solas  cavernarum 
trabeculas  musculares  irrigare,  easque  absque  arteriarum  cardiacarum 
interventu  nutrire  poterit.  Stratum  corticale  cordis,  ob  denegatum  talis 
nutritionis  fontem,  arteriam  cardiacam  propriam  exposcit,  quam  quidem 
certo  eruere  non  potui , cujus  praesentiam  vero,  ex  vena  cardiaca  mani- 


festa,  suspicari  licet,  quae  consuetim  arteriam  passibus  aequis,  vel  parum 
divergentibus,  sequi  solet,  et  cujus  descriptionem  seriori  loco  reservo. 


In  centro  cordis  musculosi,  caverna  major  sita  est,  ex  qua  minores 
et  minimae  ortum  derivant.  Centralis  haec  caverna  in  duplicem  recessum 
discedit,  quorum  major  in  bulbum  arteriosum  iter  praebet,  minor  vero 
per  ostium  arteriosum  cum  atrio  communicat.  Caro  spongiosa  utrique 
recessui  interjacet,  et,  ope  foraminis  majusculi,  eorum  conspirationi  favet. 
Recessus  minor  dorsalem  cordis  regionem,  major  ventralem  ejns  plagam 
sibi  vindicat. 

§.  59.  Ostia  ventriculi  cordis. 

Ostium  atrio-ventriculare  in  sinistra  parte  baseos  cordis  consitum 
est.  Nullis  valvulis  instructum  video,  quae  valvulis  tricuspidalibus  ani- 
malium calidi  sanguinis  conferri  possent.  Valvularum  vices  gemina  tuber- 
cula carnosa  atque  crassa  genuit1),  quae  ex  trabeculis  cordis,  fasciculatim 
versus  ostium  atrio-ventriculare  ascendentibus,  et,  hic  loci,  in  nodum  car- 
neum duplicem  confluentibus,  efformantur. 

Tuberculum  inferius,  crassum  atque  durum,  considerabili  modo 
versus  centrum  orificii  elevatur.  Tuberculum  superius,  leviter  compla- 
natum, vix  in  aream  foraminis  protuberat.  Margo  inferior  septi  atriorum, 
quem  brevissimum,  atque  falcata  acie  libera  instructum  esse  diximus, 
utrique  tuberculo  ita  affigitur,  ut  pontis  instar  ostio  atrio-ventriculari  im- 
pendeat. Hunc  pontem,  tuberculorum  simultanea  cum  cordis  systole  et 
diastole  contractio  et  relaxatio,  modo  deprimere,  modo  elevare  poterit. 

Ostium  arteriosum  ventriculi,  versus  dextram  regionem  baseos  cordis 
situm  est.  Trabeculae  carneae,  ad  hoc  ostium  convergentes,  magis  magis- 
que rectilineae  et  mutuo  parallelae  evadunt,  et  partim  annui o fibroso 

ostii  inseruntur,  partim,  ni  fallor,  in  valvulas  semilunares,  quarum  magna 
pars  musculosae  naturae  est,  continuantur. 

Valvulae  semilunares,  numero  quinque2),  sanguinis,  a corde  in  bul- 
bum arteriosum  expulsi,  regurgitationem  intercipiunt.  Stricto  sensu  ad 
bulbi  principium,  non  vero  ad  cordis  ventriculum  pertinent.  Situs  earum 
talis  est,  ut  in  aperto  bulbo,  non  recta,  sed  parum  flexuosa  vel  angulosa 
linea,  dispositae  appareant.  Tres  nimirum  altius  bulbi  parieti  adhaerent, 
simulque  magnitudine  excellunt,  duae  situm,  ventriculo  parumper  vicinio- 
rem, occupant,  et  praecedentibus  triplo  vel  quadruplo  minores  visuntur. 
Structura  omnibus  eadem.  Consistunt  nempe  ex  lobulo  carneo,  rubro, 
tumidulo,  ad  apicem  rotundato,  quem,  ubi  primum  videris,  pro  musculo 
papillari  haberes.  Margines  hujus  lobuli  in  pelliculam,  tenuem  quidem, 
sed  magno  tenacitatis  gradu  praeditam,  continuantur.  Talis  duplicis  pel- 
liculae beneficio,  lobulus  valvulae  carneus  ad  parietem  bulbi  ita  adnecti- 
tur,  ut  ab  hoc  pariete  recedere,  eidemque  iterum  appropinquari  possit, 
prout  membranularum  lateralium  tensio  vel  relaxatio  motum  unum 
alterumve  admittit. 

Membranulae  laterali  duplici,  fibrillae  rarae  tendinosae  opitulantur, 
quae  a lobulorum  rotundato  apice,  ad  bulbi  parietem  tendunt.  Lobulorum 
cum  nodulis  Arantii,  et  membranularum  lateralium  cum  lunulis  valvu- 
larum humani  cordis  comparationi,  nihil  obstat. 

Tab.  XII.  Fig.  3.  Iit.  b,  b. 

2)  Ibid.  Fig.  4.  Iit.  g. 


§.  60.  Bulbus  arteriosus  ejusque  valvulae. 

Bulbus,  angusto  pedunculo  ex  corde  editus,  antrorsum  et  sinistror- 
sum excurrens,  parumper  dilatatur,  simulque  in  spiram,  sinistrorsum  in- 
flexam, modice  contorquetur.  Dimidii  pollicis  itinere  absoluto,  subitanea 
strictura  leviter  coarctatur,  ultra  quam  ventricosus  evadit,  dum  latus  ejus 

dextram  et  sinistrum  molliter  protuberet,  et  tumoris,  seu  cruris  gemini, 
speciem  assumat1),  cum  sulco  longitudinali  intermedio.  Hi  vero  tumores 
laterales  gemini,  nil  aliud,  nisi  bulbi  ipsius  bifurcatio  sunt.  Sectione  trans- 
versa palam  evadit,  tumorem  dextrum  tribus,  sinistrum  quatuor  constare 
vasis,  mutuo  presse  accumbentibus,  tela  cellulosa  rigida  conjunctis,  et 
vagina  cellulari  communi,  densa  atque  crassa,  inclusis.  Inter  tria  vasa 
tumoris  dextri,  id,  quod  reliquis  amplius  est,  septo  interno  rectilineo,  in 
duos  canales  subdivisum  conspicitur. 

Externus  bulbi  aspectus,  rubicundus  et  rugosus,  musculosam  ejus 
indolem  confirmat.  Interna  vero  cavitas,  ob  novas  et  insolitas  valvulas, 
ab  auctoribus  Batavis  praetervisas,  et  ob  curiosam  dispositionem  orificio- 
rum, quae  ad  vasa,  ex  bulbo  progerminantia,  aditum  aperiunt,  quidquam 
attentius  rimanda  venit. 

Investigationis  anatomicae  difficultas  non  parum  augetur,  quum 
totius  bulbi  longitudinem,  non  incisione  rectilinea,  sed  secundum  bulbi 
contorsionem  spirali,  aperire  necesse  sit. 

Objectum  primum,  quod  oculos  ferit,  crista,  vel  rectius  tuberculum 
elongatum  est2),  quod  statim  supra  valvulam  semilunarem  maximam, 
sinistro  bulbi  lateri  affixam  incipit,  et  per  superiorem  bulbi  parietem  dex- 
trorsum aberrat.  Longitudo  hujus  tuberculi  elongati,  quinque  attingit 
lineas;  altitudo  unius  et  dimidiae  lineae  est.  Initium  ejus  crassiusculum, 
durum  atque  tumidum;  — finis  vero  extenuatus,  in  velum  membranaceum, 
valvulae  semilunari  simile,  transformatur,  ita  ut  lobulum  valvulae  medium 
(quem  supra  in  valvulis  semilunaribus  descripsimus)  efficiat,  cui  alae 
membranaceae  laterales,  diversae  latitudinis,  adhaerent.  Ala  latior  atque 
longior,  angulum  prominentem  petit,  per  quem  prima  bulbi  in  tumores 
geminos  laterales  bipartitio  efficitur.  Ala  minor,  inferiori  bulbi  parieti  in- 
seritur. 

Angulo  prominenti  primae  bipartitionis,  duo  adhuc  valvulae  succen- 
turiatae inseruntur3),  quae  itidem  ex  lobulo  carnoso  medio  (praecedente 

breviori)  alisque  lateralibus  membranaceis  constant,  quarum  una  solum 
dicto  angulo  implantatur,  altera  in  bulbi  pariete  perditur.  Harum  trium 
valvularum  locus  talis  est,  ut  ad  dextrum  ostium  primae  partitionis  bulbi 
pertineant.  Ostium  sinistrum  unam  tantum  ostendit  valvulam  semiluna- 
rem, magnam,  et  ex  integro  membranaceam4),  absque  lobulo  carnoso. 
Situs  ejus,  reliquis  tribus  sororibus  quidquam  anterior.  Latitudo  hujus 
valvulae,  sinistri  ostii  occlusioni,  perfecte  sufficit.  Margo  valvulae  liber, 
a corde  (uti  in  reliquis)  aversus,  foraminulis  minimis  cribri  adinstar  per- 
tunditur. 

Si  valvulas  semilunares,  ad  radicem  bulbi  obvias,  valvularum  primi 
ordinis  nomine  insignire  placeat,  quatuor  modo  descriptas  valvulas,  ad 
finem  bulbi  praesentes,  valvulas  secundi  ordinis  denominare  possemus. 

Prima  bulbi  partitio,  non  eo  sensu  intelligenda  est,  ac  si  divisioni  in 
ramum  dextrum  et  sinistrum  aequivaleret.  Ramus  sinister  enim  truncum 
satis  validum  dextrorsum  abire,  et  reliquis  dextri  lateris  canalibus  arterio- 
sis socium  accedere  jubet.  Supra  ostium  sinistrum  partitionis  primae, 
secunda  itaque  partitio  locum  habere  debet,  in  qua  duo  foramina,  angulo 
prominente  sejuncta,  obtutui  veniunt,  quorum  dextrum  in  canalem,  dex- 
trorsum aberrantem,  conducit.  Alterum  foramen  (sinistrum)  ad  tria  illa 
vasa  aditum  pandit,  quorum  lumina  in  sectione  transversa  tumoris  sinistri 
vidimus,  excepto  tamen  uno,  quod  canali,  a ramo  dextro  primae  partitionis 
oriundo,  proprium  est,  ita  ut  de  vera  et  genuina  vasorum  geminorum  de- 
cussatione sermo  esse  possit. 

Ostium  dextrum  primae  partitionis,  arcubus  aortae  anterioribus, 
sinistrum,  arcubus  posterioribus  competit.  Lumina  minora,  quae  per 
sectionem  transversam  tumorum  lateralium  in  conspectum  veniunt,  ad  eas 
arterias  pertinere  videntur,  quae  per  basim  cavi  oris  ad  mentum  usque 
disseminantur.  Si  in  argumento  anatomico,  tantis  difficultatibus  circum- 
vento, aliquid  ambigui  et  incerti  superest,  procul  dubio  prompte  dispare- 
bit, quando  prima  injectio  systematis  arteriosi  ex  voto  successerit,  quod 

brevi  futurum  esse,  ex  numero  liorum  animalium  vivorum,  per  varios 
hortos  zoologicos  indies  crescente,  tuto  sperare  licet. 


b Tab.  XII.  Fig.  1.  Iit.  e,  f. 

2)  Ibid.  Fig.  4.  Iit.  h'. 

3)  Ibid.  Iit.  h. 

4)  Ibid.  Iit.  i. 


§.  61.  Vena  coronaria  cordis. 

Non  multum  abhinc,  cordis  batrachiorum  ocvoqqstav,  injectionum 
microscopicarum  adminiculo  demonstravi1).  Neque  atrium,  neque  ven- 
triculus, vasis  sanguiferis  frequentantur.  Solus  bulbus  arteriosus,  ab  ar- 
teriae carotico-lingualis  ortu,  arteriolam  minimam  derivat,  quae  ejus  nu- 
tritioni  plane  sufficit.  Cordis  membranacei  et  carnosi  parietes,  elementa 
nutritia,  quibus  indigent,  ex  ipso  sanguine  imbibunt,  cum  quo  in  continuo 
versantur  contactu.  — — Absentiam  vasorum  nutrientium  cordis,  vel  par- 
tialem^ vel  totalem  esse  dixi.  Partialis  in  Opliidiis,  Sauriis,  et  Cheloniis 
occurrit.  Ratio,  cur  cordi  unius  ordinis  totalis,  tribus  reliquis  vero  partialis 
vasorum  defectus  proprius  sit,  ex  sequenti  commentatione  patefiet. 

Amphibiorum  nudorum  cor,  cavum  includit  multiloculare,  cujus 
cavernae,  et  cavernarum  cavernulae,  per  trabecularem  cordis  substantiam 
carneam,  usque  ad  involucrum  serosum  cordis,  extenduntur.  Tota  quanta 
ergo  substantia  muscularis  ventriculi,  sicut  spongia  aqua  imbuta,  spatiis 
sanguiferis  plurimis  perreptatur,  et  facillimo  negotio,  ex  hoc  sanguine,  eas 
materias  in  usum  suum  convertit,  quae  ad  nutritionem  et  incrementum 
organi  requiruntur.  Talia  corda,  vasis  sanguiferis  penitus  egere  possunt. 
In  reliquis  amphibiorum  ordinibus,  cordis  cavum  multiloculare,  ramos 
et  recessus  suos  varios,  non  usque  ad  velamentum  cordis  serosum  porri- 
git, dum  stratum  musculare  corticale,  satis  densum,  et  nullis  cavernulis 
pertusum,  insuperabilem  opponat  obicem.  Hoc  stratum  corticale  ergo, 

cordis  ipsius  sanguine  non  irrigatum,  arteriam  nutrientem  sui  juris  expo- 
stulat, quae  denique  ex  prima  bifurcatione  bulbi  arteriosi  natales  suos 
derivat,  et,  postquam  bulbi  superficiem  peragravit,  in  strato  corticali 
cordis  perditur.  Quod  de  parenchymate  cordis  musculari  superest,  cordis 
sanguine  alluitur  et  nutritur. 

Hisce  praemissis  et  serio  perpensis,  cogitatio  sponte  se  obtrudit, 
Cryptobranchi  cor,  ex  communi  batrachiorum  nudorum  regula,  vasis  san- 
guiferis  destitutum  esse  debere.  Res  tamen  aliter  sese  habet.  Quamvis 
enim  arteriolam  cardiacam  in  superficie  cordis  decurrentem  non  invene- 
rim, vena  tamen  solennis  adest,  et  tantae  magnitudinis,  ut  eam  mercurio 
replere,  ejusque  ramificationes  subtiliores  eruere  potuerim. 

Haec  vena  cardiaca,  ramus  venae  innominatae  dextrae  est2),  quae, 
ut  ad  truncum  venae  cavae,  quidquam  sinistrorsum  deviantem,  pertingere 
possit,  supra  dorsalem  pericardii  plagam  sinistrorsum  fertur,  et,  ob  hujus 
plagae,  cum  dorsali  facie  cordis  conglutinationem  partialem,  in  ipsis- 
simo hoc  loco  venam  cardiacam  sibi  appropriat. 

Truncus  venae  cardiacae  idcirco  brevissimus  est,  et  ex  duobus  ramis, 
in  dextro  cordis  margine  paulo  supra  apicem  confluentibus,  construitur, 
quorum  unus,  per  totam  marginis  dextri  longitudinem,  ad  bulbum  arterio- 
sum ascendit,  et  magnam  ramulorum  copiam  ex  cordis  musculosi  super- 
ficie inferiori,  et  ex  ipso  bulbo  colligit,  alter  vero,  per  dorsalem  cordis 
faciem,  ad  sinistrum  cordis  latus  declinat,  nullas  ex  bullio  radiculas  ad  se 
allicit,  et  sanguinem  ex  solo  pariete  superiori  ventriculi  revehit. 

In  stratis  trabecularibus  profundis  cordis,  nullum  mercurii  vestigium 
deprehendi,  quam  ob  rem,  salva  tamen  erroris  venia,  concludere  fas  est, 
cor  Cryptobranchi , quoad  vasa  cardiaca,  a norma  Batrachiorum  aberrare, 
et  reliquorum  amphibiorum  anangiae  partiali  sese  accommodare. 

Menopomatis  vena  cardiaca  a Cryptobrancho  non  differt.  In  Ampliiu- 
mate  vero,  non  ex  ventriculo,  sed,  uti  in  reliquis  Batrachiis,  ex  solo  bulbo 
arterioso  sanguinem  revehit,  eum  que  venae  innominatae  dextrae  tradit, 

quae  in  supra  allata  plica  pericardii,  ad  finem  venae  cavae  decurrit.  I11 
Salamandra  et  Tritone  idem  contingere,  alio  loco  demonstravi3). 

‘)  Ueber  gefasslose  Herzen,  in  deu  Sitzungsberichten  der  kais.  Acad.  33.  Bd.  1859. 
pag.  572. 

2)  Tab.  XII.  Fig.  1.  Iit.  h,  i. 

3)  Ueber  die  sogenannte  Herzvene  der  Batrachier,  in  den  Sitzungsberichten  der 
kais.  Acad.  1864.  50.  Bd.  pag.  42. 


Systematis  arteriosi  dilectam  mihi  provinciam  ingrediens,  praefari 
debeo,  arteriarum  truncos  majores,  sanguine  coagulato  ita  infarctos  fuisse, 
ut  a totius  systematis  per  bulbum  arteriosum  injectione  abstinuerim. 
Irritorum  enim  conaminum  longaeva  experientia  me  edocuit,  arteriarum 
minoris  ordinis  injectionem,  pluribus  locis  repetitam,  melius  succedere, 
quam  uno  quasi  impetu  peragendam  universi  systematis  repletionem,  cui 
in  animalibus  alcoliole  conservatis,  sanguinis  grumi  solidiores,  vel  pul- 
taceum  liquamen,  in  vasis  contentum,  insuperabiles  ponere  solent  obices. 
Vasa  majora  ergo,  absque  praevia  injectione,  extemplo  caute  praeparavi, 
minora  vero,  artificiose  repleta,  summa  cura  adhibita  exaravi,  quatenus 
ad  descriptionem  eorum  concinnandam,  necessarium  esse  duxi.  Vasorum 
decursu  rite  perspecto  et  descripto,  ea,  quae  memoratu  digniora  milii 
videbantur,  figuris  exprimenda  curavi,  quo  facto,  vasa  cum  reliquis  parti- 


CAPUT  SECUNDUM. 


SANGUIFERA. 


§.  62.  Adnotatio  praevia. 

bus  mollibus,  ob  sceleton  parandi  necessitatem,  cultro  ablata  fuerunt,  ita 
ut,  praeter  viscerum  arterias,  nulla  alia  praeparata  angiologica  collectioni 
meae  addenda  obtinuerim. 

Figuras,  quas  paratas  habeo,  ineditas  adhuc  reservo;  spero  enim, 
occasionem  mihi  non  defuturam  esse,  angiologiam  Cryptobranclii  specia- 
lem exarandi,  dum  unum  alterum  ve  hujus  animalis  specimen  recens,  et 
injectioni  anatomicae  aptum,  in  meum  pervenerit  possessum.  Indies 
enim  crescit  Cryptobranchorum  in  hortis  zoologicis  numerus. 


§.  63.  Ramorum  gemina  trias,  ex  bulbo  arterioso  emergens. 

Bulbus  arteriosus,  a cordis  ventriculo  editus,  trium  linearum  diame- 
tro instructus,  ad  anteriorem  pericardii  fornicem,  quidquam  flexuosa  via 
tendens,  ibidemque  in  tumores  vel  crura  lateralia  gemina  discedens,  tres 
utrimque  frondes  explicat,  de  quorum  singulis  paucis  agendum. 

Primus,  reliquis  multo  gracilior,  jam  in  ipsa  origine  in  duos  discedit 
ramos *),  quorum  unus  recta  ad  mentum  sese  confert,  alter  extrorsum  aber- 
rat. Ambo  in  musculis,  qui  maxillam  deprimunt,  et  apparatum  hyoideo- 
branchialem  commovent,  absumuntur.  Arteriae  linguali  Ranae  et  Sala- 
mandrae  correspondent,  a qua  tamen  retis  mirabilis  absentia  differunt. 

Secundus,  per  omnem  arcus  branchialis,  qui  columellae  insidet,  lon- 
gitudinem, sursum  fertur,  et,  ad  superiorem  pharyngis  parietem  delatus, 
cum  tertio  confluit,  quin  ullam  propaginem  lateralem  a se  dimiserit. 
Arcum  aortae  anteriorem  denomino. 

Tertius,  eandem  cum  secundo  viam  legens,  et  binis  praecedentibus 
ambitu  potior,  arcus  aortae  posterior  vocari  debet.  Ex  regione  orificii 
branchialis,  arteriam  pulmonalem  amandat2),  quae  per  dorsalem  sacci 
pulmonalis  multilocularis  regionem  evagatur,  moxque  septulorum  pul- 
monalium majorum  substantiam  altius  subit,  mox  iterum  ad  organi  super- 

ficiem  revertitur.  Ramum  liaucl  exiguum  ad  ventriculi  cardiam,  et  gulae 
dorsalem  parietem  mittit3).  Arcus  aortae  posterior,  statim  ac  cum  arcu 
anteriori  supra  orificium  branchiale  coiverit,  geminam  propaginem  in 
promptu  habet,  quarum,  quae  situm  exteriorem  occupat4),  partiin  supra  ossis 
hyoidei  finem  posticum  deorsum  antrorsiunque  tendit,  et  arteriae  maxillaris 
externae  vices  gerit,  partim  ad  angulum  maxillae  delabens,  indeque  in  pavi- 
mentum oris  penetrans,  forsan  arteriae  sublinguali  par  habenda  est.  Interna 
propago5),  notabili  volumine  gaudens,  introrsum  antrorsiunque  properans, 
basim  cranii  attingit,  tectum  oris  membranaceum,  eique  incumbentes 
musculos,  nec  non  bulbum  oculi  surculo  minori  instruit,  et  cavum  cranii 
ingressa,  in  cerebro  ipso  diramatur.  Ita  saltem  analogia  docet,  quae  ex 
comparato  examine  vasorum  encephali,  in  Salamandris  et  Tritonibus  a 
me  instituto,  elucescit.  Huicce  arteriae  carotidi,  ultimus  succedit  ramus, 
ex  arcu  aortae  editus,  qui  principatum  inter  reliquos  hucusque  allatos 
tenet6).  Ad  articulationem  occipito-atlantoideam  effertur,  inde  ad  atlantis 
latera  retrorsum  inflectitur,  basim  processus  transversi  vertebrae  secundae 
perforat,  et,  ulterius  progrediens,  hanc  perforationem  toties  repetit,  quot 
processus  transversi  ipsi  obviam  veniunt.  Tali  pacto,  absque  dubio  totam 
columnae  vertebralis  longitudinem  gressu  emetitur,  et  nomen  arteriae 
vertebralis  collateralis,  quod  ipsi  imposui,  non  immerito  sibi  vindicat. 

In  Proteo  atque  Sirene  optime  injectis  video,  arteriam,  de  qua  agitur, 
durante  diuturno  per  spinam  dorsi  itinere,  non  solum  foramina  interver- 
tebralia patentia,  totidem  surculis  visitare,  verum  etiam,  cum  ipso  aortae 
trunco,  commercium  sustinere,  ope  anastomosiiun,  quae  inter  aortae  ramos 
spinales,  et  hanc  nostram  arteriam  vertebralem  collateralem,  ad  quodvis 
vertebrae  corpus,  ininterrupta  serie  occurrunt. 

In  Cryptobrancho  et  Menopomate,  arteria  vertebralis  collateralis,  nobile 
quidem  et  conspicuum  vas  est ; anastomoses  vero,  quibus  sanguinis  aortici 
torrens,  aci  quamvis  vertebram  eidem  irrumpat,  ad  paucas  tantum  verte- 
bras restrictae  sunt.  Rara  profecto  vasa  inveni,  quae  ex  aorta  emergunt, 

et  ad  arteriam  vertebralem  collateralem  amplificandam  contribuunt7). 
Ratio  patet,  cur  Proteo  datum  sit,  quod  Menopomati  natura  denegavit. 
In  hoc  enim  animali,  aortae  truncus,  vertebrarum  catervae  non  arcte  in- 
cumbit, sed  longius  ab  ista  distat,  et  ipsi  mesenterio  insertus,  connubium 
anastomoticum  cum  arteria  vertebrali  collaterali  recusat.  In  Salamandra 
et  Tritone,  aorta  vertebris  quidem  presse  adjacet,  nullos  vero  ramos  in- 
venire potui,  qui  ordine  stabilito  arteriam  vertebralem  collateralem  adirent. 
Quibus  omnibus  collatis  concludere  licet,  Cryptobranchi  arteriam  verte- 
bralem collateralem,  quamvis  ad  majorum  gentium  vasa  referenda  sit, 
rarum  cum  aorta  commercium  sustinere. 


])  Tab.  XI.  Fig.  4.  Iit,  c. 

2)  Ibid.  Iit.  f. 

3)  Vena,  huicce  ramo  arteriae.pulmonalis  correspondens,  Tenae  pnlmonali  inseri- 
tur, iiti  in  §.  55  adnotavimus. 

4)  Ibid.  Iit,  g. 

5)  Ibid.  Iit,  h. 

e)  Ibid.  Iit,  i,  i,  i. 

7)  Vide  §.  69. 


§.  64.  Bulbi  arteriosi  in  Salamandris  diramatio. 

In  Salamandra  maculosa,  bulbus  arteriosus,  in  tres  utrimque  ramos 
resolvitur,  de  quorum  singulis  aliquid  novi  proferendum  habeo. 

Primus,  in  arteriam  lingualem  (si  mavis,  sublingualem),  et  carotidem 
internam  bifurcatur.  Arteria  lingualis,  statim  ac  edita  fuerit,  anastomo- 
ticum, cum  ramo  primo  indiviso,  init  connubium.  Video  enim  surculum, 
a linguali  recurrentem,  in  eam  rami  primi  regionem  inosculari,  quae  bi- 
furcationi immediate  praecedit.  Ansatum  hoc  amborum  vasorum  com- 
mercium, et  insula  inde  enata,  anatomicorum  attentionem  ad  hunc  usque 
diem  effugit.  — Carotis  interna,  jam  ab  initio  notabili  ambitu  praedita, 
rete  mirabile  ostendit,  notae  constructionis,  citra  quod  volumen  ejus,  ita 


repentine  contabescit,  ut  continuatio  vasis,  ad  basim  cranii  directa,  tres 
quartas  crassitiei  partes  amittat. 


Ramus  secundus,  dignitatem  arcus  aortae  veri,  adeptus  est.  Versus 
inferiorem  nuchae  sedem  ascendens,  in  externo  musculorum  caput  flec- 
tentium margine  considet,  ubi  arteriam  extricatu  difficilem  progenerat, 
maxillari  externae  et  occipitali,  simul  sumptis,  conferendam.  Cum  syno- 
nyma arteria  oppositi  lateris,  ad  cranii  basim  convergens,  ramum  edit,  qui 
arteriae  ophthalmicae  et  maxillaris  internae  partes  suscipit,  dein  arteriam 
vertebralem  collateralem,  reliquis  praestanti  orem , retrorsum  dirigit,  et 
ultimo  tandem  in  aortae  radicem  inseritur. 

Tertius  ramus,  arteria  pulmonalis  est,  quae  cum  arcu  aortae,  per 
ductum  Botalli  eximium,  connectitur.  Ramum  exilissimum  nuchae  lateri 
impertitur.  Hic  ramus  in  Ranis  tantae  dignitatis  est,  ut,  qua  late  patet 
dorsi  regio,  ubique  locorum,  comantes  patulasque  suas  frondes  efferat. 

Arteriae  pulmonalis  notabilis  surculus,  commune  etiam  pulmonum 
atrium,  in  quod  glottis  aperitur,  perreptat,  et  alius,  quidquam  fortior, 
dorsali  ventriculi  paginae  dicatur.  Robur  hujus  rami  gastrici , arteriae 
gastricae  anterioris  propriae1)  tenuitatem,  sat  superque  explicat. 

b Ab  aorta  oriundae. 

§.  65.  Radix  aortae. 

Ambo  arcus  aortae,  ad  marginem  posteriorem  vertebrae  secundae, 
conveniunt,  et  in  truncum  aortae  imparem  concorporantur. 

In  Salamandra  maculosa,  arcus  aortae,  ad  basim  cranii  delati,  an- 
trorsum  usque  ad  dentes  palatinos  ultimos,  quos  attingunt,  procedunt, 
dein  vero  repentina  flexione  postrorsum  vertuntur,  ut  jam,  sub  primae 
vertebrae  corpore,  radicem  aortae  componant. 

Ex  aortae  loco,  qui  ab  origine  unum  et  dimidium  pollicem  distat, 
arteriae  subclaviae  emicant.  Asymmetrice  nascuntur,  sinistra  enim,  dextra 
ocyus,  ab  aortae  trunco  effertur. 


§.  66.  Arteriae  subclaviae  ramificatio. 

Hujus  nominis  arteria,  inter  carneam  molem  musculorum,  caput 
flectentium,  et  apparatum  hyoideum  retrahentium,  sese  primo  insinuat. 
Nervorum,  plexum  axillarem  constituentium,  stamina,  viae  comites  sese 
ei  obtrudunt,  ejusdemque  tori  cellulosi  socii  evadunt. 

Ad  articulationem  humeri  delata,  arteriam  epigastricam  anteriorem 
musculis  abdominalibus  tribuit,  et  ramum,  quem  circumflexum  scapulae 
nominare  convenit,  ad  musculos,  scapulam  humerumque  moventes,  dimit- 
tit. Hujus  arteriae  circumflexae  notabilis  propago,  musculis  extensoribus 
anti brachii  destinatur. 

Dein,  a postica  articulationis  humeri  sede,  ad  inferiorem  brachii  re- 
gionem delabens,  os  humeri  semicirculari  curvatura  ambit,  ut  ad  cubitum 
obambulare  possit,  flexorem  antibrachii  ducem  sequens.  Ramorum  et 
ramulorum  hucusque  orba,  flexoribus  antibrachii  solummodo,  rami  fortio- 
ris dono  consulit. 

Infra  cubitum  duos  progignit  ramos  validiores,  qui  in  musculorum, 
internam  antibrachii  regionem  occupantium,  carnibus  absumuntur.  I11 
hoc  itineris  stadio,  arteria  brachialis  spatio  interosseo  sese  insinuat,  et 
extremitati  superiori  ulnae  presse  adjacet.  Protinus  in  duas  discedit  fron- 
des, quarum  ulterior  decursus,  nihil,  cum  arteriae  radialis  et  ulnaris  notis- 
sima regula,  commune  habet. 

Illa  etenim  stirps,  quae  per  internam  antibrachii  sedem,  ulnae  direc- 
tioni obtemperat,  et  ad  manum  evagatur,  alicujus  momenti  frondem, 
palmae  manus  offert;  ipsa  vero  stirps,  mirabile  dictu,  sinum  intrat1),  ossi 
triquetro  et  pisiformi  communem.  Hunc  sinum  vas  nostrum  ita  permeat, 

ut  ad  dorsum  manus  ascendat,  ubi  mox  in  duos  divaricatur  ramos,  qui 
ad  similitudinem  arteriarum  digitalium  communium  bifurcantur,  ut  ob- 
versa digiti  quarti,  tertii,  et  secundi  latera,  suas  inde  arterias  digitales 
proprias  possint  mutuare. 

Altera  stirps  arteriae  brachialis,  ad  morem  arteriae  interosseae  ex- 
ternae, ad  externam  et  superiorem  antibrachii  regionem  aberrat,  ramum 
recurrentem  majorem,  articulo  cubiti  impertitur,  aliosque  minores  sur- 
culos, musculis  lmicce  articulationi  circumpositis  largitur.  Postea,  supra 
inferiorem  radii  extremitatem  antrorsum  incurvatur,  et,  per  dorsum  carpi, 
interstitium  interdigitale  pollicis  et  indicis  recto  cursu  petit,  ubi  in  arterias 
digitales  proprias  horum  digitorum  absumitur.  Nulla  adest  anastomosis 
inter  geminam  arteriae  brachialis  stirpem.  Hisce  serio  perpensis  elucescit, 
arterias,  quae  secus  volae  manus  insertae  esse  solent,  in  Cryptobrancho  ad 
dorsum  manus  translatas  esse. 

*)  Tab.Y.  Fig.  1.  Iit.  i.  — Obiter  lustranti  apparebit,  ac  si  arteria  ipsam  articulatio- 
nem trajiciat,  quae  inter  os  triquetrum  et  pisiforme  sita  est. 


§.  67.  Arteriae  manus  in  reliquis  Batrachiis  urodelis. 

In  Menopomate,  rem  eodem  plane  modo,  ac  in  Cryptobrancho,  se  ha- 
bere, injecta,  quae  mihi  praesto  sunt,  specimina  confirmant. 

Ex  Abran chorum  tribu  Salamandram  et  Tritonem,  ex  Phaenero- 
branchis  Proteum1)  selegi,  quorum  animalium  injectiones  microscopicas 
toties  iteravi.  Ut  levioris  momenti  ramificationes  missas  faciam,  in  Sa- 
lamandra  maculosa  atque  atra,  princeps  a Cryptobrancho  differentia  in 
eo  haeret,  quod  arteria,  quae  ulnam  sequitur,  postquam  ad  volarem 
carpi  regionem  delapsa  fuerit,  non  in  sinum  quemdam  intercarpeum 
irruat,  sed  os  carpi  maximum,  quod  cum  ulna,  et  pro  parte  etiam  cum 
radio  articulatur,  perforet2),  ut  ad  dorsum  manus  emicare,  ibidemque  in 

arterias  digitales  converti  possit.  Ramus  arteriae  brachialis,  quem  arteriae 
interosseae  comparavimus,  a Crgptobranchi  typo  non  aberrat. 

In  Proteo  anguineo,  carpum,  nulla  arteria,  a vola  manus  ad  dorsum 
ascendente,  perforari,  certus  sum.  Arteria  enim,  quae  in  dorso  manus  in 
geminas  arterias  digitales  communes  bipartitur,  arteriae  brachialis  sobo- 
les  est,  quae,  jam  in  vicinia  cubiti,  spatium  interosseum  permeat,  et  in 
externo  antibrachii  latere,  ad  demandatam  ipsi  provinciam  manus  dor- 
salem pervenit.  Difficillima  sane  hujus  arteriolae  praeparatio  est.  Qui 
absque  labore  nimio,  scopum  suum  attingere  amant,  ablata  cute,  siccatam 
Protei  extremitatem  injectam,  vernice  terebinthinacea  obducant,  quo  facto 
partes  pellucidae  evadunt,  et  arteriolarum  minimarum  reptatum  trans- 
parere  sinunt. 

In  Batrachiis  anuris,  quantum  in  ranis  et  bufonibus,  repetitis  vicibus, 
cultro  et  injectione  expertus  sum,  arteria  cubitalis,  quae,  ob  ulnam  et 
radium  in  unum  os  confluentes,  indivisa  ad  carpum  descendit,  interstitio, 
inter  bina  ossa  carpi,  quae  cum  antibrachio  in  contactu  sunt,  sese  insi- 
nuat, et,  sursum  tendens,  in  dorso  manus  iterum  in  conspectum  venit,  in 
tres  ramos  digitales  communes  abitura. 

')  Siren  lacertina  integra,  cujus  vasa  repletione  ceracea  administrari  possent, 
mihi  deest.  Menobranchus  vero,  quem  siphoni  subjeci,  propter  viscerum  semiputridum 
statum,  exspectationi  meae  non  satisfecit. 

2)  Cui  scopo,  canaliculo  consulitur,  in  ipso  osse  exsculpto,  et  sursum  directo, 
Tah.  V.  Fig.  6.  Iit.  c. 


§.  68.  Rami  aortae. 

Primus  aortae  ramus  arteria  gastrica  anterior  est,  quae  ab  arteriae 
subclaviae  origine,  pollicem  fere  distat,  et,  multa  adipe  duriori  onusta, 
dorsalem  ventriculi  faciem,  haud  procul  a cardia,  aggreditur,  ubi,  post- 
quam oesophago  binis  prospexerit  ramis,  partim  in  hac  ipsa  dorsali  ven- 


V 


108 


triculi  regione  absumitur,  partim  vero,  propagine  longiori,  dextrum  ven- 
triculi latus  frequentat,  cui  omenti  liepato-gastrici  plica  adhaeret.  Totus 
hujus  arteriae  decursus,  spissa  pinguedine  adeo  occultatur,  ut  nonnisi  post 
anatomicae  administrationis  difficilioris  taedia,  in  conspectum  prodeat. 
Hujus  pinguedinis  glebae  rotundatae  atque  duriusculae,  fabricam  glan- 
dulosam mentiuntur,  ut,  de  pancreate  agi,  primo  crediderim. 

Secundus  ramus,  arteria  gastro -mesenterica  dicendus,  ad  ipsam 
jam  originem,  in  arteriam  gastricam  posteriorem,  et  mesentericam  primam, 
divergit. 

Prior,  intra  mesogastrii  plicam,  prope  falciformem  ejus  marginem 
liberum  delitescens,  sinistro  ventriculi  lateri  dicatur.  Lienem  petit,  in 
cujus  vicinia,  in  ramum  anteriorem  et  posteriorem  finditur,  quorum  uter- 
que, inter  oblongum  lienis  corpus,  et  marginem  ventriculi  mesogastricum 
decurrens,  lieni  aliquot  ramulos  offert,  ceterum  vero,  per  totam  ventriculi 
plagam,  sinistrorsum  spectantem,  cardia  et  pyloro  tenus,  evagatur. 

Altera,  quam  arteriam  mesentericam  primam  nuncupavimus,  intestini 
tenuis  principio  tres  largitur  ramos,  dein  vesicae  felleae  et  hepati  prospi- 
cit, donec  tandem  pancreatis  longissimi  sulco  immersa,  ad  pylorum  usque 
perveniat.  Rami  intestinales,  tertiam  circa  totius  intestini  partem,  sibi 
arrodant. 

Arteriam  gastro-mesentericam,  tres  sequuntur  arteriae  mesentericae 
accessoriae,  intestino  tenui  tradendae,  quibus  demum  arteria  praestantior 
succedit,  in  intestini  tenuis  extrema  portione,  nec  non  in  intestini  crassi 
sentina  spatiosa,  absumenda. 

Haec  arteria,  quam  mesentericam  posteriorem  nominare  placet,  cum 
radice  arteriae  mesentericae  accessoriae  tertiae,  per  arcum  anastomoti- 
cum brevissimum  conjungitur.  Ceteroquin,  anastomoses  arcuatae,  inter 
arteriarum  mesentericarum  ramos  numerosos,  nullae  adsunt,  etiamsi 
venis  mesaraicis  competant. 

Duo  adhuc  sequuntur  aortae  ramuli  exiles,  ad  cloacam  proficiscentes. 

Arterias  renales  viginti  quatuor  numeravi.  Brevissimae  sunt  tenues- 
que.  Non  solum  al)  aortae  trunco,  verum  etiam  ab  arteriis  spinalibus  (de 
quibus  modo  dicturi  sumus)  natales  suos  ducunt.  Major  earum  numerus 
in  dextro  pariter  ac  sinistro  rene  absumitur,  ideoque  impar  nascitur. 
Sunt  vero,  etiam  in  antica  renis  longissimi  portione,  arteriolae,  quae  per 
paria  eduntur.  De  omnibus  hujus  ordinis  arteriis  probe  tenendum  est, 
nullam  dari  arteriam  renalem,  quae  soli  reni  propria  esset.  Omnes  enim, 
sine  exceptione,  oviductui  quoque  destinantur,  qui  cuivis  arteriae  renali 
ramum  tantae  praestantiae  subducit,  ut  non  plus,  quam  filiforme  vascu- 
lum reni  supersit,  et  naturae  magis  consentaneum  esse  debeat,  arterias 
renales  ab  arteriis  oviductuum  derivare,  quam  contrariam  ideam  verbis 
exprimere. 

Arteriae,  quae  uteriformem  oviductuum  amplificationem  nutriunt, 
ex  duobus  truncis  nobilioribus  prodeunt,  quorum  dexter  humiliori,  sini- 
ster elatiori  sede,  ab  aortae  trunco  progeneratur.  Praeter  volumen  con- 
spicuum, decursu  quoque  flexuoso,  vel  in  spiram  contorto,  reliquis  ovarii 
arteriis  antecellunt. 

Arteriae  ovarii  octodecim  adsunt.  Paucae,  eaeque  situ  anteriores, 
ab  aorta,  reliquae  ab  arteriis  oviductuum  propullulant,  et,  brevissimo 
itineris  stadio  emenso,  bifariam  vel  trifariam  dividuntur.  Multiplicatae 
hac  ratione  arteriae  oaricae,  passim  minorem  adhuc  edunt  sobolem,  ita 
ut  quinquaginta  fere  arteriae,  in  ipsius  ovarii  superficie  explicentur. 


§.  69.  Arteriae  spinales. 

Numerosae  arteriarum  catervae,  modo  recensitae,  quatuor  adhuc 
arteriae  spinales  adnumerandae  veniunt. 

Prima1),  a sinistro  aortae  margine  promanans,  infra  aortam  dextror- 
sum delirat.  Ad  arteriarum,  quae  recurrentes  dicuntur,  gregem  pertinet. 


Dextrum  vertebrae  decimae  latus  adoritur,  et  canalem  subit,  qui  hanc 
vertebram  dextrorsum  trajicit.  Tali  pacto,  in  arteriam  spinalem  colla- 
teralem dextram  incidit,  eique  tantum  roboris  restituit,  quantum,  dispen- 
dio ramorum,  ab  origine  ad  decimam  usque  vertebram  progenitorum, 
perdidit. 

Secunda,  itidem  ex  dextro  aortae  margine  scaturiens,  supra  aortam, 
ad  decimam  tertiam  vertebram  sinistrorsum  aberrat,  eodem  cum  prima 
modo  terminanda. 

Tertia,  ab  inferiori  aortae  facie  recto  angulo  enata,  primo  sursum, 
dein  vero  dextrorsum  vertitur,  ad  vertebram  decimam  quartam  in  arteria 
vertebrali  collaterali  dextra  interitura. 

Quarta  et  quinta,  acuto  angulo  ex  dextro  aortae  margine  exsurgunt. 
Prior  supra,  altera  infra  aortam  iter  capessens,  sinistram  petit  arteriam 
vertebralem  collateralem. 

')  Tab.  XI.  Pig.  4.  Iit.  m. 


§.  70.  Rami  aortae  Menopomatis,  Salamandrae,  et  Tritonis. 

In  Menopomate,  coetus  arteriarum,  ex  aortae  fonte  scaturientium, 
nullatenus  a Cryptobranchi  norma  differt. 

I11  Salamandris,  arteria  gastrica  anterior,  jam  in  regionis  cardiacae 
provincia  evanescit.  Arteria  gastro-mesenterica,  ventriculi  plagae  sinistrae, 
ramum  gastro-lienalem  largitur,  dextrae  vero  quinque  ramos  parallelos 
et  avicinatos  praebet,  omento  hepato- gastrico  inclusos,  et  ab  arteria 
hepatica  editos.  Arteriarum  mesentericarum,  ad  intestinum  tenue  acces- 
soriarum, numerus,  ad  sex  increscit.  Tres  ramuli,  vitalem  laticem,  ad 
cloacam  deportant.  Notari  meretur,  omnes,  quotquot  canali  intestinali 
offeruntur,  arterias,  recurrentes  esse. 

Reliqua  aortae  soboles,  organis  uro-genitalibus  absumenda,  quoad 
numerum  et  decurrendi  modum,  nil  sibi  privum  habet,  excepta  arteria 

oviductuum  impari,  quae  ramorum,  ex  aorta  provenientium,  agmen  clau- 
dit, renum,  postice  concrescentium,  massam  communem  perforat,  et,  bifa- 
riam divisa,  in  utriusque  oviductus  utre  terminali  ramificatur.  Arteriae 
spinales  quinque  prostant,  vertebram  septimam,  undecimam,  decimam 
tertiam,  decimam  octavam  atque  nonam  aggredientes. 

In  Tritone  cristato,  aortae  radix,  insolitum  edit  ramum  imparem,  qui 
in  anterioribus  amborum  oviductuum  gyris  disseminatur,  et  ad  ventri- 
culi dorsum  quoque  propaginem  extendit,  quae  arteriae  gastricae  anteriori 
sese  associat.  Arteriae  mesentericae  accessoriae  sex,  ad  intestinum  tenue, 
septem  vero  mesentericae  posteriores,  ad  cloacam  perveniunt.  A septima 
ad  ultimam  trunci  vertebram,  omnes,  excepta  decima  et  duodecima, 
ramulos  spinales  aortae  subducunt,  qui,  ut  plurimum,  sinistrum  vertebrae 
latus  adeunt,  et  arteriae  vertebrali  collaterali  amplificandae  inserviunt, 
quae  communem,  cum  arteria  ophthalmica,  originem,  ex  arcu  aortae 
derivat. 

§.  71.  Arteriae  cruralis  ramificatio. 

Priusquam  aorta  processuum  spinosorum  caudalium  inferiorum 
canalem  subit,  ultro  citroque  binos  in  promptu  habet  ramos. 

Anterior,  musculoso  imi  ventris  parieti  proprius  est,  et,  post  multos 
ramos,  carnoso  abdominis  claustro  insertos,  ad  cartilaginem  illam  evanes- 
cit, quae  ab  antica  symphyseos  pubis  sede  assurgit,  et  septis  intermus- 
cularibus abdominis  suffulciendis  inservit.  De  arteria  epigastrica  posteriori 
agi,  abunde  liquet. 

Posterior  ramus,  extrorsum  versus  os  ilei  directus,  musculis  pelvim 
retrahentibus  sanguinem  dispensat,  allantoidi  ramum  bifurcatum  praepo- 
tentem suppeditat,  et,  retro  articulationem  coxae,  ex  pelvis  cavitate  au- 
fugiens, arteriae  cruralis  nomen  et  officia  suscipit. 

In  postica  femoris  regione  ad  genu  delabens,  duobus  clari  stemmatis 
ramis,  musculos  femoris  nutrit.  Unum,  arteriae  circumflexae  posteriori 


analogum  esse  censeo,  alterum,  qui  arteriae  cruralis  iter,  passibus  aequis 
sequitur,  musculis  extensoribus  cruris  destinatum  video.  Cujus  nominis 
honores  ipsi  decernam,  anceps  haesito.  — Longa  ramorum,  ex  arteria 
crurali  nascentium,  Iliade,  lectoris  patientiam  delassandi,  nulla  me  pru- 
ri tat  libido.  Summam  rerum  paucis  tradidisse,  sufficit. 

Arteria  cruralis,  simulae  poplitis  metam  tetigerit,  ramum  notabilem, 
fibulae  tergo  adjacentem,  ad  plantam  pedis  abire  jubet,  aliumque  mus- 
culis anterioribus  tibiae  tradit,  qui  ligamenti  interossei  obstaculum  per- 
meat, et  arteriae  tibialis  anticae  vices  gerit.  Truncus  vero  arteriae  cruralis, 
ligamenti  interossei  oram  fibularem  presse  sequitur,  eamque  transgrediens, 
ad  bina  ossa  tarsi  descendit,  quae  inferiori  capitulo  fibulae  innituntur. 
Horum  ossium  biga,  cui  nulla  articulatio  intercedit,  et  quae  potius  textu 
fibroso  in  unum  quasi  corpus  conjungitur,  arteriae  nostrae  commodam 
praebet  occasionem,  trajecta  syndesmosi  intertarsea,  ad  dorsalem  tarsi 
regionem  emicandi,  quo  territorio  semel  potita,  illico  in  duas,  paullo 
post  in  quatuor  arterias  digitales  communes  dorsales  dilabitur,  binorum 
digitorum  interstitiis  destinatas. 

I11  Salamandra  maculosa , arteria  epigastrica  anterior,  non  ab  aorta, 
sed  ab  ipsa  arteria  crurali  enascitur.  Arteria  tibialis  antica,  id  sibi  privum 
agnoscit,  quod  ramus  ejus,  quem  circumflexum  voco,  cristam,  quae  in 
antica  tibiae  sede  aciem  suam  effert,  perforet,  ut  eo  facilius  coronidem 
tibiae  amplecti,  et,  ramulis  sursum  deorsumque  explicatis,  musculorum, 
genu  pedemque  extremum  moventium,  ventres  irrigare  possit.  Perforatio 
tarsi  per  arteriam  dorsalem  pedis,  eodem  modo,  uti  in  Cryptobranclio, 
absolvitur. 

Protei  anguinei  membrum  posterius,  nullam  cognoscendam  offert 
tarsi  perforationem,  per  arteriam  pedis  dorsalem  peragendam.  Arteria 
enim  tibialis  antica,  loco  solito,  ad  dorsum  pedis  descendit,  ibidemque  in 
arteriam  digitalem  communem  continuatur,  quae,  ob  binos  solum  digitos 
praesentes,  unica  esse  debet. 

In  Mana  esculenta,  et  temporaria,  arteria  tibialis  antica  tibiam  ipsam 
perforat,  ut,  per  dorsalem  tarsi  regionem,  se  ad  metatarsi  basim  conferre 
possit,  ubi  in  tot  dispescitur  arterias  digitales  communes,  quot  requirun- 
tur, ad  quinque  digitorum  latera,  sibimet  obversa,  vasis  suis  rite  in- 
struenda. 


§.  72.  Vena  portae  primaria. 

Vena  portae  primas  suas  radices  longe  petit.  Ex  cloacae  superiori 
sede  nimirum,  haud  procul  ab  intestini  tenuis  insertione,  vena  emergit, 
una  ex  tribus,  quae  venosum  hujus  sentinae  sanguinem  revehunt.  Vena 
enim  abdominalis  inferior,  et  vena  cava,  in  omnibus  amphibiorum  gene- 
ribus, radiculas,  ex  cloaca  provenientes,  sibi  adsciscunt.  Intra  mesenterii 
laminas,  lmicce  principio  venae  portae,  quinque  accedunt  venae  mesaraicae 
minores,  et  singula  vena  gastro-liena.lis1),  reliquis  celebrior,  cujus  adventu, 
modicum  hactenus  venae  portae  volumen,  repente  duplo  intumescit. 
Truncus  inde  enatus,  pancreatis  parte  posteriori  absconditur.  In  hoc 
organo  delitescens,  praeter  ramulos  glandulares  plures,  quinque  adhuc 
ramos  mesaraicos  minores,  ex  antica  intestini  tenuis  parte  colligit,  et 
venam  pancreatico-duodenalem  satis  amplam  suscipit,  quae,  in  anteriori 
pancreatis  segmento  (duodeno  adjacente)  inclusa,  pyloricae  intestini 
regioni  sanguinem  subducit. 

Inde  vena  portae,  in  valleculam  hepatis  immergitur,  quae  cystidem 
felleam  continet,  ibidemque  notabilem  ramum  dispensat,  qui  illico  hepatis 
parenchymati  immersus  disparet,  quo  facto,  venulam  cysticam  adrepen- 
tem,  et  insignem  venam  abdominalem  inferiorem,  accipit. 

Protinus,  eodem  in  loco,  venae  gastricae  posterioris  praegrandis  acces- 
sione augetur,  et,  praeter  regulam,  omnibus  Batrachiis  urodelis  commu- 
nem, non  in  sulcum  sese  insinuat,  cui  in  interna  hepatis  plaga  omentum 
hepato-gastricum  inseritur,  ut,  ibidem  insertus  venae  nostrae  truncus,  dis- 


to 


pendio  ramorum,  tum  in  superficie  organi  evagantium , tum  ipsum 
hepatis  parenchyma  subeuntium,  sensim  sensimque  exhauriatur,  sed 
externam  seu  convexam  jecinoris  superficiem  aggreditur2).  Huc  delatus, 
directionem  ligamenti  suspensorii  sequitur,  nullos  omnino  ramos  super- 
ficiales disseminat,  sed  surculorum  majorum  et  minorum  coetum,  in 
ipsum  organi  parenchyma  demittit,  donec  tandem,  dimidio  itineris  exant- 
lato, ipse  quoque  venae  portae  truncus,  in  meditullium  hepatis  demersus 
dispareat. 

’)  Haec  vena,  cum  arteria  ejusdem  nominis,  per  liberum  marginem  mesogastrii,  ad 
venam  portae  delabitur. 

2)  Tab.  VIII.  Fig.  1.  Iit,  g. 

§.  73.  Vena  portae  secundaria. 

Venam  gastricam  posteriorem,  magni  voluminis  canalem  sangui- 
ferum  esse,  qui  ambitu  ipsam  venam  abdominalem  inferiorem  aemulatur, 
et  sanguinem  suum  venae  portae  tradit,  paullo  ante  dictum  fuit.  Haec 
vena,  (quae  in  Salamandris  et  Tritonibus  quadrupla,  imo  quintupla  adest), 
sanguinem  nullum  ab  ea  ventriculi  provincia  revehit,  quae  dimidiam 
partem  anteriorem  dextri  lateris  amplectitur.  Sanguis  ex  hoc  amplo  ter- 
ritorio redux,  venam  portae  sui  juris  sibi  expostulat,  quam  venam  portae 
secundariam  nominare  aptum  est. 

Haec  vena,  calamum  scriptorium  volumine  excedens,  intra  laminas 
omenti  hepato-gastrici,  duorum  pollicum  iter  absolvere  debet,  ut  ad  hepar 
deferri,  ejusque  internae  superficiei  immergi  queat.  Ramorum  et  ramu- 
lorum arbusta,  hepati  inserta,  nullum  habent  cum  ramis  venae  portae 
primariae  commercium,  et  suam  autonomiam,  usque  ad  vasorum  capil- 
larium regnum,  conservant.  In  ventriculi  vero  membranis,  propagines 
tertii  ordinis,  ab  uno  systemate  ad  alterum  pertingunt,  quas  aere,  vel 
mercurio  vivo  immisso,  ad  oculos  demonstrare  mihi  contigit. 

In  Menopomate  et  Ampliiumate,  et  in  reliquis  Urodelis,  quorum  in- 
jectas venas  penitus  cognitas  habeo,  nulla  datur  vena  portae  accessoria, 
et  truncus  venae  portae  communis,  in  concava  (interna),  non  in  convexa 
(externa)  jecinoris  facie  decurrit.  Quicumque  hujus  rei  dignitatem  justo 
modulo  mecum  metiri  velit,  eam  pro  uno  ex  paucis  characteribus  ana- 
tomicis declarandam  esse  censebit,  quo  Cryptobranchus  Menopomati 
praecellit. 


§.  74.  Vena  abdominalis  inferior. 

Prima  hujus  venae  radix,  vena  caudalis  impar  est,  quae  in  canale 
latitat,  a processibus  spinosis  inferioribus  vertebrarum  caudalium  efifbr- 
niato.  Statirn  ac  ex  hoc  canale  emicuerit,  ad  posticam  renum  coalitorum 
extremitatem  in  duos  secedit  ramos,  quorum  quivis  dorsalem  renis  plagam 
petit,  ejusque  regioni  posticae  plures  ramulos  impertitur,  qui  omnino 
pro  vasis  venosis  advehentibus  accipi  possunt.  Continuatio  vero  hujus 
rami,  mox  cum  alia  vena  conjungitur,  quae  in  margine  externo  renis 
postrorsum  decurrit,  et  ex  regione  antica  plagae  dorsalis  renis  sanguinem 
revehit.  Ex  hac  conjunctione  truncus  venosus  crassior  enascitur,  qui 
retro  os  ilei  ex  abdomine  prodit,  venam  cruralem  sibi  adsciscit,  et,  in 
margine  anteriori  pelvis,  eidem  venae  oppositi  lateris  obviam  venit,  cum 
qua  truncum  venae  abdominalis  inferioris  construit.  Confluens  utriusque 
venae,  venam  oviductuum  communem  recipit,  quae  per  lineam  medianam 
cartilaginis  pelvis  hic  defertur. 

In  truncum  venae  abdominalis  inferioris  plures  venae  allantoidis,  et 
una  vena  haemorrhoidalis,  exonerantur.  Sequuntur  adhuc  venulae,  ex 
abdominis  pariete  oriundae,  quibus  susceptis,  venae  abdominalis  inferioris 
truncus  hepati  traditur,  ibidemque  consuetum  cum  vena  portae  connu- 
bium  init. 


§.  75.  Organa  adiposa  caudae. 


Opella  nostra  ad  Colophonem  deducta,  superest,  ut  de  organis  adi- 
posis agam,  quae  per  omnem  caudae  longitudinem,  inde  a principio  usque 
ad  rotundatum  ejus  apicem,  exporriguntur. 

Gemina  sunt,  caudae  margini  superiori  et  inferiori  subjecta.  Volu- 
men eorum  tantum  est,  ut  maximam  altitudinis  caudae  partem  constituant, 
simulque  tumidam  ejus  plenitudinem  et  robur  apparens  efficiant.  Modica 
nimirum  musculorum  caudam  moventium  moles,  et  vertebrarum  cauda- 
lium corpora  atque  processus  spinosi,  nullatenus  sufficiunt,  ad  tantam 
caudae  latitudinem,  tantum  que  ambitum  conciliandum. 

Jam  in  dorsali  pelvis  regione,  organon  adiposum  superius,  acuminate 
incipit,  et,  postrorsum  progrediens,  ea  ratione  voluminis  incrementa  capit, 
qua  musculorum  lateralium  superiorum  lacerti  carnei,  ablegatis  ad  quam- 
vis vertebram  portionibus,  pedetentim  extenuantur,  atque  tendinosam 
indolem  acquirunt.  Forma  organi  lobum  compressum  refert,  durum, 
crassum,  sesquipollicem  altum,  ejusdemqne  cum  cauda  longitudinis. 

Organon  adiposum  inferius  antice  cloacam  attingit.  Superiori  mag- 
nitudine multum  cedit,  et  formam  cylindricam  eousque  conservat,  donec 
ad  caudae  apicem  accedens,  in  tenuiorem  quasi  laminam  explicetur.  Ubi 
vero  columna  vertebralis,  et  musculi  ejus,  in  extremo  caudae  flabello  peni- 
tus cessant,  ibi  tota  quanta  cauda,  ex  hisce  solum  organis,  cute  amictis, 
constat. 

Ambo  organa  magno  gaudent  duritiei  gradu.  Color  eorum  saturate 

flavus,  ad  bruneum  vergit.  Membrana  cellulosa  tenera  et  pellucida  ob- 
ducuntur, ex  qua,  variis  locis,  prolongationes  filiformes,  vel  septula  mem- 
branacea, ad  interiora  penetralia  abeunt,  quocirca  sectio  verticalis,  vel 
horizontalis,  reticulatum,  vel  etiam  lobatum  adspectum  offert.  Insignis 


horum  organorum  densitas  et  durities,  laminas  tenuissimas,  microscopio 
subjiciendas,  facile  parare  sinit,  quibus  attento  animo  examinatis,  de 
congerie  glebarum  adiposarum  duriorum  et  confertissimarum  agi,  certus 
evasi. 

Quum  primum  haec  organa  in  Sirene  lacertina  conspexerim,  color 
Corum  pallido-flavus,  consistentia  dura,  et  cellularum  constituentium,  seria- 
tim  dispositarum,  forma  polyedrica  regularis,  me  induxerunt,  analogiam 
quamdam  cum  organis  electricis  suspicari.  De  adiposa  natura,  ut  verum 
fatear,  non  cogitavi,  et  quivis  facile  hunc  errorem  mihi  ignoscet,  qui  for- 
mam corporum  sic  dictorum  adiposorum,  ovariis  amphibiorum  adhaeren- 
tium, cum  hisce  organis  novis  contulerit.  Corpora  adiposa  abdominis 
enim  mollia,  sub  minima  vi  externa  diffluentia,  unguen  suum  oleosum 
abunde  plorant,  si  qualicumque  modo  secta,  vel  lacerata,  vel  compressa 
fuerint.  Haec  vero  nostra  corpora  dura  et  compacta,  quibuscumque  in- 
juriis externis,  pressione  vel  sectione  inflictis,  non  alterantur,  oleum  nul- 
lum perdunt,  et  solidis  magis  granulis,  arctissime  consociatis,  quam  vesi- 
culis adipe  fluida  scatentibus,  et  laxe  inter  se  cohaerentibus,  conflata  esse 
videntur1). 

Quum  serius,  ejusdem  naturae  organa  in  Amphiumate2),  in  Menopo- 
mate,  et  in  Cryptobrancho  invenerim,  quorum  funera  medicata,  optime 
conservata,  examini  microscopico  aptissima  erant,  adiposam  organorum 
dubiorum  naturam  melius  perspexi,  et  collegae  aestimatissimi,  Professoris 
Aug.  Wedl  judicio,  plane  comprobatam  et  confirmatam  habui.  Hic  enim 
meritissimus,  et  in  minimis  cognoscendis  magnus  vir,  crystallorum  mar- 
garinicorum  spiculas,  stellatim  dispositas,  ubique  fere  locorum,  glebis 
adiposis  incumbentes,  primo  intuitu  detexit.  Optime  res  in  Proteo  angui- 
neo liquet,  ubi  organi  teneritudo,  ejusque  ex  cellulis  adiposis  mollioribus 
coacervatio,  veram  organi  naturam  facilius  produnt.  Imo  sunt  mihi  egregia 
Proteorum  specimina,  in  quibus  haec  corpora  adiposa,  per  omnem  colum- 
nae vertebralis  longitudinem,  usque  ad  cranium  extenduntur,  et  cum 

panniculo  adiposo  subcutaneo,  optime  evoluto,  in  unam  massam  con- 
fluunt. In  Phaenerobrancho,  in  Tritone,  in  Plenrodele,  oculos  minus  ferit; 
in  Salamandra  vero  maculosa,  et  Salamandra  atra,  inferius  solum  corpus 
adiposum,  marcidum  et  tenue  adest,  superioris  vero,  vix  plus  quam  um- 
bram superstitem  inveni.  In  hisce  animalibus,  organis  adiposis  superio- 
ribus, glandulae  cutaneae  substituuntur,  quarum  duplex  series  in  media 
dorsi  linea,  ab  occipite  usque  ad  caudae  finem,  extenditur.  Similis  series 
glandularum,  sed  minus  tumentium,  in  inferiori  caudae  sede  praesto  est, 
sub  qua  corporis  adiposi  inferioris  rudimentum  delitescit. 

Quibus  rite  collatis,  organa  adiposa  caudae,  sive  simplicia,  sive  ge- 
mina, omnibus  Batracliiis  urodelis  communia  sunt.  Nihil  interest,  an  ani- 
malia, quorum  organa  caudalia  adiposa  investigare  cuidam  placeat,  bene 
nutrita,  an  vero  diuturna  inedia  emaciata  fuerint.  Nihil  interest,  an 
corpora  adiposa  abdominis  simul  adsint,  nec  ne.  Nihil  interest  denique, 
an  in  aliis  corporis  regionibus  adeps  adsit  vel  absit.  Semper  semperque 
una  eademque  est  organorum  caudalium  adiposorum  forma,  habitus,  et 
consistentia. 

Procul  dubio,  usus  eorum  in  eo  quaerendus  est,  ut  caudae,  quae 
remigii  modo,  inter  natandum,  aquam  verberat,  latitudinem  et  firmitatem 
augeant,  simulque  sensibilitatem  ejus  in  rudi  munere  absolvendo  obtun- 
dant, salvo  tamen  alius,  et  nondum  satis  cogniti,  scopi  accessorii  jure. 
Quid  autem  Menobranchi  vesiculae,  organis  adiposis  insertae,  cellulis 
granulisque  repletae,  sibi  vellent,  id  sane  aenigma  anatomicum  est,  cujus 
solutionem  serioris  aevi  Oedipo  relinquimus.  Utut  interim  sit,  nemo 
sanae  mentis,  qui  haec  organa  semel  viderit,  depositi  adiposi  vulgaris, 
accidentalis,  et  diutina  esuritione  evanescentis,  ideam  amplecti  potest, 
quam,  qui  capere  vellet,  penitius,  et  sine  praeconcepta  opinione,  rem  ex- 
ploret, atque  dein  proferat  judicium. 

Silentio  praeterire  nequeo,  nervos  cutaneos  caudae,  a medulla  spinali, 
ad  cutem  properantes,  in  ipso  corporum  adiposorum  trajectu,  variis, 

iisque  rarissimis  locis,  singularibus  istis  corpusculis  praeditos  esse,  quos 
Vate  rus  in  homine  primus  vidit,  et  quorum  structuram  microscopicam 
Paci nius  explicuit.  Talia  corpuscula  nemo  hactenus  in  amphibiis  vidit. 
Eorum  in  Cryptobrancho  praesentiam  primus  vindicavi. 


candidus  imperti;  — - si  non,  his  utere  me  cum. 

')  In  Menobrancho  laterali,  innumeras  video  vesiculas,  ovulis  non  absimiles,  huicce 
corpori  insitas,  quarum  magnitudo,  a semine  lini,  ad  semen  cannabis  variat,  et  quarum 
membrana  peripherica,  crassa,  tenax  atque  alba,  pressioni  pertinaciter  resistit.  Hae 
vesiculae  liquamine  pultaceo  turgent , cujus  nulla  est  cum  adipe  similitudo.  Cellulis 
enim  et  cellularum  nucleis  constat,  plasmati  spissiori  innatantibus.  Quae  omnia  ad 
longe  aliam  rem,  quam  ad  pinguedinis  promptuarium  referenda  esse,  ecquis  dubitabit  ? 

2)  Amphiumatis  corpora  adiposa  caudalia,  densitate  et  duritie  reliquis  omnibus 
antecellunt.  Musculorum  caudalium  carne  prope  absconduntur,  quam  adeo  profunde 
subeunt,  ut  processibus  vertebrarum  superioribus  et  inferioribus,  strictissimo  nexu  ad- 
haereant. 


Vale  benevole  Lector,  et  mihi  fave!  — Si  quid  novisti  rectius  istis, 

EXPLICATIO  TABULARUM. 


Tabula  I. 

1.  Caput  Cryptobrancki , superne  visum,  demtis  ossibus  maxillaribus  superioribus,  ut 
reliquiae  cartilaginis  primordialis,  quae  ad  cavitates  narium  efformandas  plurimum 
contribuunt,  melius  in  conspectum  prodeant. 

a,  a,  Ossa  occipitalia  lateralia. 

b,  b,  Ossa  parietalia,  ad  quorum  marginem  posteriorem,  vestigium  suturae  trans- 
versalis conspicitur. 

c,  c,  Ossa  frontalia. 

d,  d,  Ossa  frontalia  anteriora. 

e,  e,  Ossa  nasalia. 

/,  /,  Ossa  intermaxillaria. 

g,  g,  Ossa  mastoidea. 

h,  fi,  Ossa  tympanica. 

i,  i,  Ossa  pterygoidea,  quorum  processus  posteriores  i‘,  i',  apparatum  suspen- 
sorium maxillae  inferioris  ingrediuntur.  Processus  hujus  ossis  anteriores 
(i",  i")  versus  os  maxillare  superius  diriguntur. 

Ic,  Ic,  Alae  parvae  (orbitales). 

l,  Ossiculum  minimum  epactale,  inter  ossa  parietalia  et  frontalia  insertum. 

m,  Ossicula  ejusdem  generis,  inter  ossa  nasalia  et  intermaxillaria. 

1,  Cartilago  basilaris  acetabuliformis,  quae  processum  odontoideum  vertebrae 
primae  in  se  recipit,  et  ossis  occipitalis  basilaris  absentis  vices  gerit. 

2,  Cartilago,  quae  squamam  occipitalem  repraesentat. 

3,  3,  Residuum  cartilaginis  primordialis,  in  quo  amplum  foramen  hiat,  nervo 
trigemino  proprium. 

4,  4,  Processus  posterior  hujus  cartilaginis,  qui  apparatum  suspensorium  maxil- 
lae subit,  ideoque  disparet,  retro  os  tympanicum  vero,  denuo  in  lucem 
emergit,  et  condylum  articularem  5,  efformat. 


6,  6,  Processus  anterior  hujus  cartilaginis,  qui  sub  osse  orbitali  in  cartilaginem 
ethmoidalem  continuatur. 

7,  7,  Cartilago  ethmoidalis,  cujus  maxima  pars  ab  ossibus  maxillaribus  superio- 
ribus adoperta  erat.  Aperturae  narium  anteriores  huic  cartilagini  insunt. 

8,  8,  Cartilago  rhomboidea,  additamentum  ossis  pterygoidei. 

Fig.  2.  Maxilla  inferior. 

a,  a,  Pars  condyloidea  cartilaginea. 

Fig.  3.  Caput  Cryptobranchi,  a tergo  visum,  ut  operculi  acustici  cum  apparatu  suspensorio 
conjunctio,  perspicua  evadat. 

a,  a,  Foveae  articulares  ossium  occipitalium  lateralium. 

b,  Cartilago  basilaris  acetabuliformis,  inter  utrumque  os  occipitale  laterale 
praesens,  processui  odontoideo  vertebrae  primae  suscipiendo  inserviens. 

b',  Posterior  margo  ossis  sphenoidei  basilaris,  cui  cartilago  basilaris  occipitalis 
incumbit. 

c,  c,  Ossicula  accessoria,  quae  cum  ossibus  occipitalibus  externis  comparavimus. 

d,  Foramen  occipitale  magnum. 

e,  Cartilago,  squamam  occipitalem  repraesentans. 

/,  /,  Ossa  mastoidea. 

g,  g,  Ossa  tympanica. 

g',  g ',  Processus  ossium  pterygoideorum,  apparatus  suspensorii  fabricam  ingre- 
dientes. 

h,  h,  Cartilaginis  primordialis  in  apparatu  suspensorio  residuum. 

i,  i,  Opercula  ossea  orgaui  auditus.  Basis  eorum,  latiuscula  atque  lenticularis, 
in  foramine  ovali  cartilaginis  petrosae  (Iit.  i\  i '),  defixa  haeret.  Cartilago 
petrosa,  in  icone,  nigro  colore  repraesentatur. 

k,  k,  Operculi  ossei  continuatio  cartilaginea,  quae  os  tympanicum  attingit. 

Fig.  4.  Capitis  Ampliiumatis  tridactyli  inferior  adspectus.  Totum  quantum  cranium,  osseum 
est.  Cartilaginis  primordialis  nullum  adest  residuum,  praeter  cartilaginem  petro- 
sam, cui  operculum  acusticum  (a,  a),  inhaeret. 

b,  b,  Ossa  pterygoidea  nihil  contribuunt,  ad  apparatum  suspensorium  maxillae 
inferioris  efformandum. 

c,  c,  Membrana  fibrosa,  quae  cavum  oris  a fossa  temporali  disterminat.  Huic 
membranae  aperturae  narium  palatinae  insunt. 

d,  Binae  foveolae  articulares  ossium  occipitalium  lateralium,  pro  binis  facie- 
culis  articularibus  processus  odontoidei. 

Tabula  II. 

Fig.  1.  Vertebrae  14.  15.  et  16.  adspectus  superior.  Costae  harum  vertebrarum,  tuber- 
culis (a,  a,  a),  instructae.  Processus  transversi,  canalibus  sic  dictis  transversariis 
(b,  b,  b),  perforantur. 

c,  c,  c,  Processuum  spinosorum  cavorum  opercula  cartilaginea. 

Fig.  2.  Eaedem  vertebrae,  inferne  visae.  Corpora  vertebrarum,  foramina  irregularia  offerunt, 
per  quae,  vel  arteriae,  ab  aorta  editae,  ad  arteriam  vertebralem  collateralem  defe- 
runtur, vel  venae  homonymae  ex  columna  vertebrali  emergunt. 

Fig.  3.  Vertebra  caudalis  6‘.  7.  8.  et  9. 

a,  a,  Processus  articulares  anteriores,  cum  basi  processus  spinosi  confluentes. 
Articulationes  earum  cum  processibus  articularibus  praecedentibus,  mani- 
festis gaudent  cartilaginibus  interarticularibus. 

b,  In  vertebra  caudae  nona,  dexter  tantum  processus  articularis  anterior  adest. 

c,  c,  c,  Foramina  nutritia  processuum  spinosorum  inferiorum. 

Fig.  4.  Vertebra  decima  septima. 

a,  Processus  articularis  anterior. 

b,  Processus  articularis  posterior. 

c,  Radix  perforata  processus  transversi. 

d,  Syndesmosis  hujus  processus  cum  costa  sua. 

Fig.  5.  Vertebrae  primae  inferior  facies. 

a,  Processus  odontoideus. 

b,  b,  Plana  articularia  lateralia. 

c,  c,  Canales  arteriosi,  ramulos  spinales  ad  medullam  admittentes. 

Fig.  6.  Vertebra  prima,  a fronte  visa  (a  et  b ut  in  Fig.  5.) 

c,  Arcus  vertebrae  superior,  cum  processu  spinoso. 

Fig.  7.  Eadem  vertebra,  a tergo  visa. 

a,  Margo  osseus  corporis  vertebrae. 

b,  Cartilago  intervertebralis. 

c,  Ejusdem  sinus  conicus. 

d,  d , Foveae  coecae  processuum  transversorum,  quae  canalis  transversarii  locum 
obsoletum  indigitant. 

Fig.  8.  — 13.  Vertebra  prima  Amphiumatis,  Siredonis,  Salamandrae,  Tritonis , Menobranclii, 
et  Protei,  ad  dilucidandam  processus  odontoidei  formam,  ejusque  concursum  ad 
articulationem  atlanto-occipitalem  exprimendum.  Magnitudo  ultra  dimidium  aucta. 

Tabula  III. 

Fig.  1.  Os  hyoideum  Cnjptobranclii,  cum  arcubus  branchialibus,- magnitudine  naturali  deli- 
neatum.  Idem  de  omnibus,  quae  sequuntur,  ossibus  hyoideis  batrachiorum  valet. 

a,  a,  Portiones  laterales  cartilaginis  medianae 'ossis  hyoidei,  cum  symphysi  in- 
termedia. 

b,  b,  Cornua  majora  cartilaginea,  quorum  extremitati  anteriori  frustulum  car- 
tilagineum (c,  c),  adhaeret. 

d,  d,  Arcus  branchiales  anteriores  cartilaginei  (rectius  cornua  minora). 

e,  Copula. 

/,  Lamina  orbicularis  cribrosa,  in  quam  copula  antrorsum  explanatur  (cartilago 
entoglossa). 

g,  Ligamentum  brancliio-hyoideum. 

h,  Nucleolus  cartilagineus  hujus  ligamenti. 

i,  i,  Columna  ossea  anterior  arcus  branchialis  posterioris  (rectius  columella  di- 
cenda.) 

k,  Ic,  Columna  ossea  posterior  (noster  arcus  branchialis  primus). 

l,  Cavum  articulare,  quod  inter  epiphyses  cartilagineas  anteriores  colum- 
narum (i,  i)  interjacet. 

Fig.  2.  Os  hyoideum  Menojoomatis  Alleghaniensis,  cum  arcubus  branchialibus  (magn.  nat.)1). 

a,  a,  et  b,  b,  Qua  tuor  elementa  constituentia  cartilaginis  medianae  ossis  hyoidei. 

c,  Nucleus  cartilagineus  pyramidalis  ligamenti  branchio-hyoidei. 

d,  d,  Pars  cartilaginea,  e,  e,  pars  ossea  cornuum  majorum. 

/,  Additamentum  cartilagineum  partis  osseae. 

g,  g,  Idem  quod  c,  c,  erat  in  Pig.  praecedente. 

h,  Copula,  cum  cartilagine  entoglossa. 

i,  i,  Arcus  branchiales  anteriores  cartilaginei  auctorum  (cornua  minora). 

k,  k,  lc‘,  k' , Arcus  branchiales  posteriores  auctorum.  ( lc , k,  columellae  Sieboldii 
sunt,  — lc‘,  k\  arcus  branchiales  primi). 

l,  l,  Arcus  branchiales  secundi. 

m,  m,  Arcus  branchiales  tertii. 

n,  n,  Tres  cartilagines  sesamoideae  accessoriae. 

o,  o,  Rima  branchialis,  per  omnem  vitam  superstes,  inter  arcum  branchialem 
secundum  atque  tertium. 

Tabula  IV. 

Fig.  1.  Os  hyoideum  Amphiumatis,  cum  arcubus  branchialibus. 

a,  a,  Septem  frustula  cartilaginea,  cartilagiirem  medianam  ossis  hyoidei  reprae- 
sentantia. Anteriora  tria,  quia  linguam  suffulciunt,  cartilaginem  entoglos- 
sa m aemulantur. 

b,  b,  Cornua  majora,  quae  duplici  constant  columna  ossea,  intercedente  carti- 
lagine. 

c,  c,  c‘,  c1,  Arcus  branchialis  primus  osseus  auctorum,  longissimus,  cum  suo 
tuberculo,  d,  d,  cui  arcus  branchialis  secundus  cartilagineus  insidet.  Ex 


Hoc  nostrum  schediasma,  tantum  non  jam  impressum  erat,  quum  celeberrimi,  nobis- 
que  amicissimi  viri,  J.  G.  Fischer,  liber:  Anatoniische  Abhandlungen  uber  die  Perennibranchiaten 
und  Derotremen,  erstes  Heft,  Hamburg,  1864,  benevolo  auctoris  officio,  mihi  perlatus  fuerit,  cujus 
caput  primum,  arcus  branchiales  et  os  hyoideum  eorumdem  animalium  describit , quorum  appa- 
ratus brancbio-liyoideus,  nostram  quoque  pennam  exercuit.  Summopere  gaudeo,  novum  tractatum, 
a nostra  commentatione,  quod  ossa  attinet,  neglectis  minutiis,  parum  dissidere,  et,  si  qua  est 
interpretationis  discrepantia,  eam  in  verbis  magis,  quam  in  ipsius  judicii  anatomici  differentia, 
consistere.  Myologia  arcuum  branchialium  et  ossis  hyoidei,  nec  non  Neurographia,  a Cl.  Fischer 
summa  diligentia  exarata,  ne  dicam  plene  cumulateque  perfecta,  gratam  revera  et  acceptam  am- 
plificationem, rei  anatomicae  attulit. 


nostra  sententia  c,  c,  columella  Sieboldii  est,  — c',  e',  vero  arcus  bran- 
chialis primus  verus,  c cum  c'  per  synostosim  confluit. 

Arcus  branchialis  tertius  et  quartus  cartilagineus,  rimam  branchialem 
/,  f,  per  omne  vitae  tempus  patentem,  circumdant. 
g , Copula  ossea  arcus  branchialis  primi  auctorum,  pyramidalis  et  praelonga. 
Fig.  2.  Idem  Salamandrae  maculosae  (cordyli).  Summa,  cumFig.  4 similitudo,  in  oculos  cadit. 

a,  Cartilago  ypsiloides,  in  quam  carina  cartilaginea  b terminatur.  Evanescente 
serius  carina,  cartilago  ypsiloides  osseam  naturam  induit,  et  sub  forma  ossi- 
culi thyreoidei  Sieboldii,  per  omnem  vitam  persistit. 

c,  Cornu  majus,  — d,  cornu  minus,  — e,  columella  Sieboldii. 

d,  arcum  branchialem  primum  fert,  — e,  secundum. 

Fig.  3.  Idem  Menobranchi.  Totus  apparatus  cartilagineus  est,  sola  carina  a excepta.  Cornua 
majora  duobus  constant  segmentis.  Eeliqua  uti  in  Proteo. 

Fig.  4.  Idem  Siredonis. 

a,  Ossiculum  ypsiloides  (thyreoideum  Sieboldii)  cum  carina  cartilaginea  per 
omnem  vitam  cohaerens. 

b,  Cornu  minus. 

c,  Columella. 

Fig.  5.  Idem  Protei. 

a,  a,  Cornua  majora,  textu  fibroso-celluloso  in  medio  conjuncta. 

b,  Copula,  quarum  anterior  pars  ossea,  posterior  vero  cartilaginea  est. 

c,  c,  Cornua  minora. 

d,  d,  Columellae,  antice  liberae,  postice  (ope  cartilaginis  triticeae)  arcum 
branchialem  secundum  et  tertium  sustentantes. 

e,  Carina. 

Fig.  6.  Idem  Salamandrae  maculosae  juvenis  (magnitudine  adaucta). 

a,  Copula. 

b,  b,  Cornu  majus. 

c,  c,  Cornu  minus. 

d,  Columella. 

e,  e,  Rudimentum  arcus  branchialis  primi. 

Fig.  7.  Idem  Salamandrae  maculosae  adultae  (sine  magnitudinis  augmento). 
a,  b,  c,  d,  idem,  ac  in  praevia  figura,  designant, 
e,  Foramen  ovale  Funkii. 

Fig.  6.  et  7.  ex  Sieboldii  opere:  „de  Salamandris  et  Tritonibusu  deprompta. 

Tabula  V. 

Fig.  1.  Extremitas  anterior  Cryptobranclii. 

a,  Scapula  ossea. 

b,  Cartilago  suprascapularis. 

c,  Cartilago  clavicularis. 

d,  Cartilago  coracoidea. 

e,  Rudimentum  cartilagineum  sterni. 

/,  Os  humeri.  caput,  /",  trochlea  humeri,  — ambo  cartilagineae. 
g,  Radius,  — g',  ejusdem  epiphysis  cartilaginea  inferior. 

/i,  Ulna,  — h',  epiphysis  cartilaginea  inferior. 
i,  Olecranon. 

1,  Cartilago  scaphoidea,  — 2,  lunata,  — 3,  triquetra,  — 4,  pisiformis,  — 
5,  multangula  major,  — 6,  multangula  minor,  — 7,  capitata,  — 8,  hamata. 

Inter  3,  4,  et  8,  canalis  interjacet,  per  quem  arteria,  quae  manum 
nutrit,  ex  vola  ad  dorsum  manus  emergit. 

Fig.  2.  Extremitas  anterior  Menopomatis,  cujus  partes  constituentes,  cum  membro  anteriori 
Cryptobranclii,  ita  congruunt,  ut  eas  seorsim  denominare,  superfluum  foret.  Quod 
manus  sceleton  attinet,  unica  differentia  in  cartilaginis  scaphoideae  cum  multan- 
gula majori  confluxu  consistit,  lit.  /. 

Fig.  3.  Articulatio  humeri  dextra  Cryptobranchi,  inferne  delineata. 

a,  Cavitatis  glenoidalis  regio  cartilaginea. 

b,  Ejusdem  lacuna,  per  membranam  fibrosam  clausa. 

c,  Caput  humeri,  cum  crista  ejus  c'  c',  et  tuberculo  vasto  c". 

d,  Ligamentum  teres  capituli  humeri. 

Fig.  4.  Extremitas  anterior  Amphiumatis. 

Quatuor  tantum  adsunt  cartilagines  carpi,  quarum  ultima,  quae  digi- 
tum minimum  (tertium)  gestat,  oculorum  aciem  fere  fugit. 

Fig.  5.  Extremitas  anterior  Tritonis  cristati. 

a,  Os  scaphoideum,  — b,  triquetro-pisiforme  maximum,  canale  arterioso  per- 
foratum. a et  b seriem  primam  ossium  carpi  constituunt, 
c,  Multangulum  majus,  — d,  lunatum,  c et  d,  seriem  secundam  carpi  efformant. 

Series  tertia  os  multangulum  majus,  capitatum,  et  hamatum  amplec- 
titur. Multangulum  minus  ossa  metacarpi  pollicis  et  indicis  fert. 

Fig.  6.  Extremitas  anterior  Salamandrae  macidosae,  dimidio  magnitudinis  aucta. 
a,  Cartilago  scaphoidea,  — b,  cartilago  multangula  major, 
c,  Os  triquetro-pisiforme,  — d,  os  multangulum  minus,  — e,  capitatum,  — 
/,  hamatum. 

Os  lunatum  (g)  inter  seriem  primam  et  secundam  carpi  situm  est. 

Os  triquetro-pisiforme  canale  arterioso  perforatur. 

Fig.  7.  Extremitas  anterior  Siredonis. 

a et  b,  epipliyses  cartilagineae  radii  et  ulnae. 

c,  Cartilago  scaphoidea. 

d,  Cartilago  pisiformis.  Inter  c et  d,  cartilago  triquetra,  omnium  maxima, 
residet. 

e,  Cartilago  multangula  major. 

/,  Cartilago  multangula  minor,  quae  metacarpum  pollicis  et  indicis  gestat. 

Cartilago  lunata  in  medio  carpi  considet,  ut  in  figuris  praecedentibus 
vidimus. 

Fig.  8.  Extremitas  anterior  Protei,  ultra  dimidium  aucta. 

a et  b,  Radius  et  ulna,  longissimis  epiphysibus  cartilagineis  instruuntur. 

Cartilagines  carpi,  numero  tres,  siue  explicatione  intelliguntur. 

Fig.  9.  Extremitas  anterior  Menobranchi. 

a,  Cartilago  scaphoidea. 

b,  Cartilago  triquetro-lunata,  cum  suo  canale  arterioso. 

c,  Cartilago  multangula  major. 

d,  Cartilago  multangula  minor. 

e,  Cartilago  capitato-hamata. 

Cartilago  lunata  medium  carpi  occupat. 

Tabula  VI. 

Fig.  1.  Pelvis  cum  articulatione  coxae  Cryptobranchi.  Adspectus  inferior. 

a,  Ossa  ischii. 

b,  b,  Ossa  ilei. 

c,  Cartilago  scut.iformis,  ossium  pubis  vices  gerens. 

d,  Epiphysis  marginalis  hujus  cartilaginis. 

e,  Cartilago  ypsiloides,  antrorsum  in  duo  crura  imparia  divaricata. 

f,  f,  Processus  transversi  vertebrae  sacralis. 

g,  g,  Costae  (Pleurapophyses),  quarum  ope,  ossa  ilei,  cum  processibus  transversis 
vertebrae  sacralis  conjunguntur. 

h,  Caput  femoris  oblongum. 

i,  Ligamentum  teres,  ex  incisura  acetabuli  (k)  emergens. 

Fig.  2.  Extremitas  posterior  Cryptobranchi. 

a,  Tibia. 

b,  Fibula. 

c,  Massa  ligamentosa,  quae  articulationis  genu  absentis  vices  gerit  (agonarthrosis). 

I , 2,  3,  Cartilagines  tres,  primam  seriem  tarsi  efformantes.  2 et  3,  ossi  tali  et 
calcanei  correspondent.  (Inter  2 et  3 sinus  patet,  decursui  arteriae,  ex  planta 
ad  dorsum  pedis  assurgentis,  destinatus). 

4 et  5,  Cartilagines  secundae  seriei,  quae  cum  1,  ossi  scaphoideo  aequivalere 
videntur. 

6,  7,  8,  Cartilagines  cuneiformes. 

9 et  10,  Cartilagines  duo,  ossi  cuboideo  aequipollentes. 

II,  Frustulum  cartilagineum,  ad  lateralem  plagam  cartilaginis  3 et  10  accedens. 
(Ossiculo  sesamoideo  analogum  esse  credo). 

Fig.  3.  Extremitas  posterior  Cryptobranchi. 

a,  Plica  cutanea,  quae  a basi  caudae  exordium  sumit,  et  per  regionem  popli- 
team, usque  ad  extremum  pedem  producitur. 


Fig.  4.  Extremitas  posterior  Menopomatis. 

a,  Plica  cutanea,  quae  usque  ad  apicem  digiti  minimi  continuatur,  qui  inde 
palmatus  evadit. 

c et  d,  digitus  quartus  atque  medius,  itidem  palmati. 

Tabula  VII. 

Fig.  1.  Extremitas  posterior  Menopomatis. 

a,  Tibia. 

b,  Fibula.  Epiphyses  cartilagineae  utriusque  ossis,  nigro  colore  notatae. 

c,  Processus  fibulae  osseo- cartilagineus  internus. 

d , Cartilago  tali,  inter  epiphyses  inferiores  tibiae  et  fibulae  impacta. 

e,  Cartilago  calcanei.  Inter  d et  e canalis  arteriosus  patet. 

Eeliqua  cum  Cryptobrancho  quadrant.  Cartilago  sesamoidea  Crypto- 
branchi  (Tab.  VI.  Fig.  2,  num.  ll)  in  Menopomate  deest. 

Fig.  2.  Extremitas  posterior  Salamandrae,  dimidia  magnitudinis  parte  aucta. 

a,  Eadius. 

b,  Ulna. 

c,  d,  Cartilagines  tarsi.  Eeliqua  tarsi  elementa  ossea  sunt.  Maximum  eorum 
(e)  calcaneo  correspondet,  et  dimidia  parte  cartilagineum  est.  Canalis 
arteriosus  tarsi  non  deest. 

Cartilago  c,  et  ossiculum  in  medio  tarsi  collocatum,  ossi  scaphoideo 
correspondent. 

Cartilago  d,  et  proxima  ei  ossicula  bina  tertiae  seriei,  ossa  cuneifor- 
mia repraesentant. 

Os  cuboideum,  duobus  ultimis  ossiculis  tertiae  seriei  exhibetur. 

Fig.  3.  Extremitas  posterior  Tritonis  cristati. 

Octo  ossa  tarsi,  triplici  ordine  disposita,  explicatione  non  indigent. 
Analogiae  eorum  ex  iis,  quae  antea  diximus,  patent. 

Fig.  4.  Extremitates  posteriores  Amphiumatis,  cum  pelvi.  Adspectus  superior,  duplo  auctus. 

a,  Cartilago  pelvis  impar,  partibus  lateralibus  geminis,  (b,  b)  syndesmotice 
unitis,  constat. 

Tarsus  quinque  constat  cartilaginibus.  Prima,  maxima,  pollicem  fert. 

Secunda  et  tertia , cartilaginibus  accessoriis , secundum  et  tertium 
digitum  sustentantibus,  correspondent.  (Cartilago  pelvis  ypsiloides  deest). 

Fig.  5.  Pelvis  Menobranchi,  cum  extremitatibus  posterioribus. 

Loco  cartilaginis  ypsiloidis,  tota  cartilago  pelvis  impar,  in  apicem 
acutum  antrorsum  producitur  (a). 

b,  b,  Ossa  ischii. 

c,  Frustulum  cartilagineum  impar,  ossibus  ischii  postice  adnexum. 

Tarsus  sex  cartilaginibus  constat. 

1,  Cartilago  tali. 

2,  Cartilago  calcanei.  , 

3,  4 , Cartilago  cuneiformis  prima  et  secunda. 

5,  Cartilago  cuboidea.  Quae  dictis  cartilaginibus  interjacet,  cartilago  sexta, 
ossi  scaphoideo  aequiparanda. 

Fig.  6.  Pelvis  Siredonis,  cum  extremitatibus  posterioribus. 

Novem  tarsi  cartilagines  commentario  uou  indigent.  Cartilago  ypsi- 
loides  pelvis  adest. 

Ne  digitus  quartus  tetraphalangicus , lectoris  attentionem  effugiat. 
Nullibi  alias  in  hoc  amphibiorum  ordine  occurrit.  Solummodo  in  Sauriis, 
talem  digitum,  quatuor  internodiis  distinctum,  nosco. 

Fig.  7.  Pelvis  Protei,  cum  extremitatibus  posterioribus. 

a,  b,  Radius  et  ulna,  cum  suis  epiphysibus  cartilagineis  longis. 

Cartilagines  tarsi  tres  tantum  adsunt. 


Tabula  VIII. 

Fig.  1.  Apparatus  digestorius  Crypfobranchi. 

a,  Ventriculus. 

b,  b,  b,  Intestinum  tenue. 

c,  Intestinum  crassum. 

d,  Lien. 

e,  Hepar.  Superficies  ejus  externa. 

f,  Vesicula  fellea,  cujus  ductus  excretorius  cum  ductu  hepatico  confluens,  in 
primam  intestini  tenuis  curvaturam  (f)  exoneratur. 

g,  Vena  portae,  in  externa  hepatis  facie  ascendens,  et  pro  parte  aperta. 

Radices  ejus,  ex  ventriculo  et  intestinis  emergentes  (g',  g ‘)  in  truncum 
confluunt,  pancreas  perforantem. 

h,  Vena  abdominalis  inferior,  in  venam  portae  inserta. 

i,  Pancreas  bilobum. 

k,  Vena  cava. 

l,  Vena  hepatica. 

Fig.  2.  Intestini  tenuis  interna  facies.  Objectum  delineatum,  sex  pollices  a pyloro  distat. 
Fig.  3.  Idem,  in  vicinia  intestini  crassi. 


Tabula  IX. 

Fig.  1.  Genitalia  feminina  Cryptobranchi. 

a,  Portio  ampla  atque  recta  oviductus,  in  cloacam  inserta, 
a',  Eadem  portio  aperta. 

b,  b,  Oviductus  in  gyros  contortus. 

c,  Cloaca  aperta,  cum  ostiis  oviductuum. 

d,  Anus. 

e,  Allantois  resecta. 

/,  Insertio  allantoidis-  in  inferiorem  cloacae  parietem.  Accedunt  bina  ureterum 
ostiola. 

Fi»-.  2.  Naturalis  magnitudo  infundibuli  oviductus  sinistri. 


Tabula  X. 

Fig.  1.  Organa  uro-genitalia  feminina  Cryptobranclu. 

a,  a,  Oviductus. 

b,  Ovarium  sinistrum. 

c,  c,  Eenes,  cum  corpusculis  Malpiglii  i,  et  plexu  venoso,  corpusculis  circumfluo. 

d,  Aorta,  per  venam  cavam  (e)  obtecta. 

Fig.  2.  Thecae  vasculosae  ovorum,  decies  magnitudine  auctae. 

Tabula  XI. 

Fig.  1.  Laryngis,  tracheae,  et  pulmonum  inferior  adspectus. 

a,  a,  Trachea,  cum  suis  columnis  seu  chordis  cartilagineis  geminis. 

Membrana  aponeurotica  intercolumnaris,  quae  postrorsum  sectione  longitu- 
dinali divisa  conspicitur,  ut  reticulum  trabecularum  cartilaginearum,  huicce 
membranae  aponeuroticae  intercolumnari  intextum  (b),  in  conspectum  prodeat. 

c,  c,  Cartilago  cricoidea,  in  columnas  cartilagineas  tracheae  prolongata. 

d,  d,  Bronchi,  disparis  amplitudinis,  septo  mediano  falcato  (d‘)  ab  invicem 
separati. 

e,  Pars  anterior  pulmonis  dextri  aperti. 

Fig.  2.  Glottis  Cryptobr anchi. 

a,  a,  Cartilagines  arytaenoideae  pyramidales. 

b,  b,  Cartilaginis  cricoideae  partes  laterales. 

Fig.  3.  I jarynx  (a),  trachea  (b),  et  pulmones  (c)  Amphiumatis. 

Fig.  4.  Hami  arteriosi  ex  bulbo  Cryptobranclii  oriundi. 

a,  Atlas. 

b,  Bulbus  arteriosus. 

c,  c,  Arteriarum  par,  cavi  oris  fundo  destinatum. 

d,  d,  Arcus  aortae  anteriores,  qui  in  puncto  d‘  radicem  aortae  efficiunt. 

e , e,  Arcus  aortae  posteriores,  e quibus  arteria  pulmonalis  (f,  f),  enascitur, 
quae  ramulum  ad  dorsalem  gulae  parietem  amandat.  Iu  loco  e‘,  arcus  aortae 
anterior  cum  posteriori  confluit.  Vas  arciforme  inde  enatum,  priusquam 
cum  socio  oppositi  lateris  in  d ‘ coeat,  ramos  g,  li,  et  i,  ablegat. 

g,  Arteria  maxillaris  externa. 

h,  Carotis  interna. 

i,  Arteria  vertebralis  collateralis,  quae  e regione  atlantis  postrorsum  recurvatur, 

ramulum  (i‘)  per  atlantis  compagem  osseam  ad  medullam  spinalem  abire 
facit,  et  dein,  per  processuum  transversorum  foramina,  retrorsum  fertur. 

k,  Arteria  subclavia  sinistra. 

l,  Arteria  subclavia  dextra. 

m,  Arteria  spinalis,  quae  corpus  vertebrae  decimae  intrat,  ex  quo  denuo  emergit, 
ut  cum  arteria  vertebrali  collaterali  connubium  ineat.  Ex  proposito,  hanc 
arteriam  spinalem,  ad  septimam  vertebram  pertingentem  delineavimus,  ne 
figura  nimis  longum  occupet  spatium. 

Tabula  XII. 

Fig.  1.  Cor  Cryptobranclii,  tertia  magnitudinis  parte  amplificatum. 

a,  Ventriculus  cordis. 

b,  Atrium,  cujus  aliqua  pars  (c)  dextro  bulbi  lateri  accumbit. 

d,  Bulbus  arteriosus. 

e,  /,  Crura  tumida  bulbi  divaricata.  Crus  dextrum  tria  in  se  recludit  vasa, 
quorum  maximum,  septo  interno  in  duos  canales  divisum  apparet,  — crus 
sinistrum  quatuor  talia  vasa  continet. 

g,  Vena  cava. 

h,  Vena  innominata  dextra,  quae  venam  cordis  coronariam  (i)  recipit,  cujus 
ramificationes  usque  ad  bulbum  arteriosum  proserpunt. 

Fig.  2.  Cor  Amphiumatis. 

a,  Ventriculus  cordis. 

b,  Atrium,  cujus  appendix  crenata  major  (c),  dextro  bulbi  arteriosi  margini 
adjacet. 

d,  Appendix  crenata  atrii  minor.  — c et  d bulbum  (e)  ita  occultant,  ut  minima 
tantum  ejus  pars  libera  supersit. 

/,  Vena  cava. 

g,  g,  Pericardium  apertum. 

Fig.  3.  Cor  Cryptobranclii  apertum.  Adspectus  dorsalis. 

a,  Ventriculus. 

a1,  a‘,  Atrium  cordis  dextrum. 

b,  b,  Gemina  tubercula  carnosa,  valvularum  tricuspidalium  situm  occupantia. 

c,  Septum  atriorum,  cujus  margo  inferior  liber  (d)  tuberculis  b,  b,  defixus  est. 
Infra  d,  locus  niger  atrium  sinistrum  indigitat. 

e,  Vena  cava. 

/,  Valvula  Eustachii. 

g,  Venae  coronariae  ramus  dorsalis,  in  venam  innominatam  dextram  insertus. 
Fig.  4.  Cor  Cryptobranclii , cum  ventriculo  et  bulbo  arterioso  aperto.  Adspectus  dorsalis. 

a,  Ventriculus. 

b,  Atrium. 

c,  Vena  caA'a. 

d,  Vena  innominata  dextra,  cum  vena  coronaria  bifida. 

/,  Vena  innominata  sinistra. 


g,  Primus  ordo  valvularum  semilunarium  carnosarum  (quinque)  in  bulbo. 

h,  Secundus  ordo  valvularum  semilunarium  carnosarum  (trium)  ad  basim 
cruris  dextri. 

li‘,  Crista  bulbi  in  valvulam  semilunarem  maximam  (secundi  ordinis)  terminata. 

i,  Valvula  semilunaris  membranacea  ad  basim  cruris  sinistri. 

Tabula  XIII. 

Fig.  1.  Finis  organi  adiposi  caudae  Cryptobranchi,  cum  serie  vertebrarum  caudalium  ex- 
tremarum, quarum  formae  irregulares  jugiter  contabescunt,  donec  tandem  in  frustula 
ossea,  rotundata  atque  exilia,  degenerant. 

Fig.  2.  Organon  adiposum  superius  et  inferius,  caudae  Amphiumatis. 

Fig.  3.  Organa  adiposa  vesicularia  caudae  Menobranchi. 

a,  Organon  adiposum  superius,  cute  obtectum. 

b,  Organon  adiposum  inferius  denudatum,  et  pro  parte  musculis  caudae  rectis 
obrutum. 

Tabula  XIV. 

Paritatis  causa,  octo  objecta  angiologiae  microscopicae  Cryptobranchi, 
hujus  tabulae  figuris  exhiberi,  lectoribus  gratum  fore  duxi.  Vasorum 
capillarium  diameter  tantus  est,  ut  oculi  inermis  aciem  non  fugiat. 

Fig.  1.  Pete  capillare  cutis  pedis  dorsalis. 

Fig.  2.  Rete  capillare  oviductus.  a,  arteria,  — b,  vena. 

Fig.  3.  Pete  capillare  allantoidis.  Interstitia  retis,  maxima  sunt,  quae  per  animalium  seriem 
occurrunt. 

Fig.  4.  Pete  capillare  pulmonis. 

Fig.  5.  Pete  capillare  intestini  tenuis,  infra  pylorum.  Arteriae  rubrae,  — venae  caeruleae. 
Fig.  6.  Pete  capillare  intestini  tenuis,  in  vicinia  intestini  crassi. 

Fig.  7.  Rete  capillare  intestini  crassi. 

Fig.  8.  Frustulum  renis,  cum  corpusculis  Malpighii  albis,  et  plexu  venoso  (venae  renalis) 
rubro. 

Amplificatio  in  omnibus  figuris  =15.  diam. 

Typis  descripserunt  Jacob  et  Holzliausen. 

typographi  Universitatis  Yimlobonensis. 

